
(โปรดตรวจสอบมติคณะรัฐมนตรีที่เป็นทางการจากสำนักเลขาธิการคณะรัฐมนตรีอีกครั้ง)

		วันนี้ 3 พฤศจิกายน 2569 เวลา 10.00 น. นายอนุทิน ชาญวีรกูล นายกรัฐมนตรีและรัฐมนตรี
ว่าการกระทรวงมหาดไทย เป็นประธานการประชุมคณะรัฐมนตรีอย่างเป็นทางการนอกสถานที่ ครั้งที่ 2/2569 
ณ ศูนย์ประชุมนานาชาติ มลฑาทิพย์ ฮอลล์ ตำบลหมากแข้ง อำเภอเมืองอุดรธานี จังหวัดอุดรธานี สรุปสาระสำคัญ ดังนี้

	กฎหมาย



1. 	เรื่อง	ร่างกฎกระทรวงยกเว้นค่าธรรมเนียมการใช้ยานยนตร์บนทางหลวงพิเศษหมายเลข 7 และทางหลวง		พิเศษหมายเลข 9 ภายในระยะเวลาที่กำหนด (ฉบับที่..) พ.ศ. ... (การแก้ไขปัญหาการจราจร
		บนทางหลวงพิเศษหมายเลข 7 และทางหลวงพิเศษหมายเลข 9 ในช่วงสถานการณ์น้ำท่วม 
		ปี พ.ศ. 2569)
2. 	เรื่อง 	ร่างพระราชกฤษฎีกาเพิกถอนอุทยานแห่งชาติเกาะช้าง และเกาะใกล้เคียง บางส่วนในท้องที่ตำบล		เกาะช้าง อำเภอเกาะช้าง จังหวัดตราด พ.ศ. ....
3. 	เรื่อง 	ร่างพระราชกฤษฎีกากำหนดเขตสำรวจการจัดรูปที่ดิน ในท้องที่ตำบลหนองกะปุ และตำบลห้วยข้อง 		อำเภอบ้านลาด จังหวัดเพชรบุรี พ.ศ. ....
4. 	เรื่อง 	ร่างพระราชกฤษฎีกากำหนดเขตสำรวจการจัดรูปที่ดิน ในท้องที่ตำบลกมลาไสย ตำบลหลักเมือง 			ตำบลเจ้าท่า และตำบลดงลิง อำเภอกมลาไสย จังหวัดกาฬสินธุ์ พ.ศ. ....
5. 	เรื่อง 	ร่างพระราชบัญญัติภาษีป้าย (ฉบับที่ ..) พ.ศ. ....
6.	เรื่อง	ร่างกฎกระทรวงกำหนดพิกัดอัตราภาษีสรรพสามิต (ฉบับที่ ..) พ.ศ. .... ปรับโครงสร้างภาษี			สรรพสามิตสินค้ารถยนต์ เพื่อเพิ่มขีดความสามารถในการแข่งขันของอุตสาหกรรมยานยนต์และ			ชิ้นส่วนของประเทศไทยตามเป้าหมายพัฒนาเครื่องยนต์เศรษฐกิจสำคัญใหม่ (New Growth 			Engine)
7. 	เรื่อง 	ร่างพระราชบัญญัติยกเลิกกฎหมายบางฉบับที่หมดความจำเป็นหรือซ้ำซ้อนกับกฎหมายอื่น
		พ.ศ. ....
8. 	เรื่อง 	ร่างพระราชบัญญัติประกันสังคม (ฉบับที่ ..) พ.ศ. ....

	เศรษฐกิจ-สังคม


		
9.	เรื่อง	ขออนุมัติกู้เงินเพื่อใช้ในการดำเนินงาน (กรณีรายได้ไม่เพียงพอสำหรับรายจ่าย) วงเงิน 18,000 
		ล้านบาท ของการรถไฟแห่งประเทศไทย ประจำปีงบประมาณ พ.ศ. 2570
10.	เรื่อง	ผลการประชุมร่วมภาครัฐและเอกชนเพื่อพัฒนาและแก้ไขปัญหาทางเศรษฐกิจกลุ่มจังหวัด
		ภาคตะวันออกเฉียงเหนือตอนบน 1 (จังหวัดอุดรธานี บึงกาฬ เลย หนองคาย และหนองบัวลำภู) 			เมื่อวันอาทิตย์ที่ 1 พฤศจิกายน 2569
11.	เรื่อง 	มาตรการลดภาระค่าครองชีพของประชาชนผ่านอัตราค่าโดยสารร่วมในระบบรถไฟฟ้าขนส่งมวลชน



	ต่างประเทศ



12.	เรื่อง	การเข้าร่วมกรอบความร่วมมือ Global Cross - Border Privacy Rules (Global CBPR) System 
                     Forum 	ของประเทศไทย
13. 	เรื่อง 	แผนปฏิบัติการระดับอนุภูมิภาคเพื่อการควบคุมยาเสพติด ฉบับที่ 13 ตามรายงานผลการประชุม			ระดับเจ้าหน้าที่อาวุโส ภายใต้บันทึกความเข้าใจ 7 ฝ่าย ว่าด้วยการควบคุมยาเสพติดในอนุภูมิภาค
14.	เรื่อง	การนำเสนอรายงานทบทวนสถานการณ์สิทธิมนุษยชนของไทยตามกลไก Universal Periodic 			Review รอบที่ 4
15. 	เรื่อง 	(ร่าง) ยุทธศาสตร์ระยะยาวในการพัฒนาแบบปล่อยก๊าซเรือนกระจกต่ำของประเทศ ฉบับปรับปรุง		ครั้งที่ 2
16. 	เรื่อง 	การแต่งตั้งคณะผู้แทนไทยในการประชุมใหญ่ผู้แทนผู้มีอำนาจเต็มของสหภาพโทรคมนาคมระหว่าง		ประเทศ ค.ศ. 2026 (ITU Plenipotentiary Conference 2026 : PP - 26) ระหว่างวันที่ 
		9-27 พ.ย. 2569 ณ กรุงโดฮา รัฐกาตาร์

	แต่งตั้ง



17. 	เรื่อง 	การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ  
		(กระทรวงสาธารณสุข)
18.	เรื่อง 	การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง 
		(กระทรวงการต่างประเทศ)
19. 	เรื่อง 	การแต่งตั้งประธานกรรมการและกรรมการผู้ทรงคุณวุฒิในคณะกรรมการการรถไฟฟ้าขนส่งมวลชน		แห่งประเทศไทย (กระทรวงคมนาคม)
20. 	เรื่อง 	การแต่งตั้งกรรมการผู้ทรงคุณวุฒิในคณะกรรมการคุ้มครองข้อมูลเครดิต (กระทรวงการคลัง)
21. 	เรื่อง 	การแต่งตั้งกรรมการผู้ทรงคุณวุฒิในคณะกรรมการคดีพิเศษ วาระปี พ.ศ. 2569 (กระทรวงยุติธรรม)
22. 	เรื่อง 	การแต่งตั้งประธานกรรมการในคณะกรรมการสำนักงานส่งเสริมเศรษฐกิจสร้างสรรค์ 

*****************************













	กฎหมาย



1. ร่างกฎกระทรวงยกเว้นค่าธรรมเนียมการใช้ยานยนตร์บนทางหลวงพิเศษหมายเลข 7 และทางหลวงพิเศษหมายเลข 9 ภายในระยะเวลาที่กำหนด (ฉบับที่..) พ.ศ. ... (การแก้ไขปัญหาการจราจรบนทางหลวงพิเศษหมายเลข 7 และท่างหลวงพิเศษหมายเลข 9 ในช่วงสถานการณ์น้ำท่วม ปี พ.ศ. 2569)
		คณะรัฐมนตรีมีมติเห็นชอบร่างกฎกระทรวงยกเว้นค่าธรรมเนียมการใช้ยานยนตร์บนทางหลวงพิเศษหมายเลข 7 และทางหลวงพิเศษหมายเลข 9 ภายในระยะเวลาที่กำหนด พ.ศ. .... ตามที่กระทรวงคมนาคมเสนอ ซึ่งสำนักงานคณะกรรมการกฤษฎีกาตรวจพิจารณาแล้ว และให้ดำเนินการต่อไปได้ รวมทั้งให้กระทรวงคมนาคมรับความเห็นของสำนักงานสภาพัฒนาการเศรษฐกิจและสังคมแห่งชาติไปพิจารณาดำเนินการต่อไป
		สาระสำคัญของเรื่อง
		1. คค. เสนอว่า
1.1 เริ่มมีการจัดเก็บค่าธรรมเนียมบนทางหลวงพิเศษหมายเลข 7 และทางหลวงพิเศษหมายเลข 9 ครั้งแรกเมื่อปี พ.ศ. 2540 โดยอาศัยอำนาจตามกฎกระทรวงฉบับที่ 19 (พ.ศ. 2540) ออกตามความในพระราชบัญญัติกำหนดค่าธรรมเนียมการใช้ยานยนตร์บนทางหลวงและสะพาน พ.ศ. 2497 ซึ่งมีการแก้ไขเพิ่มเติมมาโดยลำดับ ซึ่งปัจจุบันกฎกระทรวง ที่ใช้บังคับในกรณีดังกล่าว ได้แก่
1.1.1 กฎกระทรวงกำหนดค่าธรรมเนียมการใช้ยานยนตร์บนทางหลวงพิเศษหมายเลข 7 สายกรุงเทพมหานคร - บ้านฉาง พ.ศ. 2564
1.1.2 กฎกระทรวงกำหนดค่าธรรมเนียมการใช้ยานยนตร์บนทางหลวงพิเศษหมายเลข 9 สายถนนวงแหวนรอบนอกกรุงเทพมหานคร (ถนนกาญจนาภิเษก) ตอนพระประแดง - บางแค 
ช่วงพระประแดง - ต่างระดับบางขุนเทียน พ.ศ. 2555
1.1.3 กฎกระทรวงกำหนดค่าธรรมเนียมการใช้ยานยนตร์บนทางหลวงพิเศษหมายเลข 9 สายวงแหวนรอบนอกกรุงเทพมหานคร (ถนนกาญจนาภิเษก) ตอนบางปะอิน - บางพลี พ.ศ. 2558
			1.2 เนื่องจากสถานการณ์ฝนตกหนักและต่อเนื่องมาตั้งแต่ประมาณ วันที่ 23 กันยายน 2569 จนทำให้เกิดน้ำท่วมในพื้นที่ กทม. และปริมณฑล ส่งผลให้ประชาชนได้รับความเดือดร้อนและไม่ได้รับความสะดวกในการเดินทาง การยกเว้นค่าธรรมเนียมการใช้ยานยนตร์บนทางหลวงพิเศษหมายเลข 7 และทางหลวงพิเศษหมายเลข 9 จะช่วยอำนวยความสะดวกในการเดินทางและบรรเทาความเดือดร้อนให้แก่ประชาชน โดยเห็นสมควรให้การยกเว้นการจัดเก็บค่าธรรมเนียมตั้งแต่เวลา 12.00 นาฬิกา ของวันที่ 26 กันยายน 2569 ถึงเวลา 24.00 นาฬิกาของวันที่ 29 กันยายน 2569
			1.3 คค. จึงได้จัดทำร่างกฎกระทรวงยกเว้นค่าธรรมเนียมการใช้ยานยนตร์บนทางหลวงพิเศษหมายเลข 7 และทางหลวงพิเศษหมายเลข 9 ภายในระยะเวลาที่กำหนด (ฉบับที่ ..) พ.ศ. ... มีสาระสำคัญเป็นการยกเว้นการจัดเก็บค่าธรรมเนียมการใช้ยานยนตร์บนทางหลวงพิเศษหมายเลข 7 สาย กทม. - บ้านฉาง ตอน กทม. - เมืองพัทยา รวมทางแยกไปบรรจบทางหลวงแผ่นดินหมายเลข 34 (บางวัว) ทางแยกเข้าชลบุรี ทางแยกเข้าท่าเรือแหลมฉบัง ทางแยกเข้าพัทยาและตอนบ้านหนองปรือ - บ้านฉาง รวมทางแยกไปบรรจบทางหลวงแผ่นดินหมายเลข 3 (บ้านอำเภอ) และทางหลวงพิเศษหมายเลข 9 สายถนนวงแหวนรอบนอก กทม. (ถนนกาญจนาภิเษก) ตอนบางปะอิน - บางพลี ในช่วงสถานการณ์น้ำท่วม ปี พ.ศ. 2569 ตั้งแต่เวลา 12.00 นาฬิกา ของวันที่ 26 กันยายน 2569 ถึงเวลา 24.00 นาฬิกา ของวันที่ 29 กันยายน 2569 
			1.4 คค. ได้ดำเนินการตามมาตรา 27 แห่งพระราชบัญญัติวินัยการเงินการคลังของรัฐ พ.ศ. 2561 แล้ว ซึ่งจะทำให้ภาครัฐสูญเสียรายได้ประมาณ 53.37 ล้านบาท อย่างไรก็ตาม การยกเว้นค่าธรรมเนียมดังกล่าวจะก่อให้เกิดผลประโยชน์ตอบแทนทางด้านเศรษฐกิจโดยสามารถประเมินเป็นมูลค่าเงินได้ประมาณ 90.32 ล้านบาท ซึ่งประเมินจากมูลค่าการประหยัดค่าใช้จ่ายจากการใช้รถและมูลค่าจากการประหยัดเวลาในการเดินทาง รวมทั้งยังมีผลประโยชน์ทางอ้อมที่ไม่สามารถประเมินเป็นมูลค่าเงินได้รวมอยู่ด้วย จากการที่ประชาชนสามารถนำเงินที่ประหยัดได้จากการยกเว้นการจัดเก็บค่าธรรมเนียมผ่านทางบนทางหลวงพิเศษระหว่างเมืองนำไปใช้จ่ายในส่วนอื่น ๆ โดยมีค่าผลทวีคูณของการใช้จ่ายต่อระบบเศรษฐกิจ (Multiplier Effects) ประมาณ 1.38 เท่า คิดเป็นมูลค่าทางเศรษฐกิจประมาณ 74 ล้านบาท
		2. สำนักงานคณะกรรมการกฤษฎีกาแจ้งว่า ได้ตรวจพิจารณาร่างกฎกระทรวงดังกล่าวเป็นการล่วงหน้าแล้ว โดยแก้ไขชื่อร่างกฎกระทรวงจาก “ร่างกฎกระทรวงยกเว้นค่าธรรมเนียมการใช้ยานยนตร์บนทางหลวงพิเศษหมายเลข 7 และทางหลวงพิเศษหมายเลข 9 ภายในระยะเวลาที่กำหนด (ฉบับที่ ..) พ.ศ. ....” เป็น “ร่างกฎกระทรวงยกเว้นค่าธรรมเนียมการใช้ยานยนตร์บนทางหลวงพิเศษหมายเลข 7 และทางหลวงพิเศษหมายเลข 9 ภายในระยะเวลาที่กำหนด พ.ศ. ....” และแก้ไขเหตุผลประกอบร่างกฎกระทรวงดังกล่าว ซึ่ง คค. (กรมทางหลวง) ได้ยืนยันความเห็นชอบร่างกฎกระทรวงนี้ด้วยแล้ว

2. เรื่อง ร่างพระราชกฤษฎีกาเพิกถอนอุทยานแห่งชาติเกาะช้าง และเกาะใกล้เคียง บางส่วนในท้องที่ตำบลเกาะช้าง อำเภอเกาะช้าง จังหวัดตราด พ.ศ. ....
		คณะรัฐมนตรีมีมติอนุมัติหลักการร่างพระราชกฤษฎีกาเพิกถอนอุทยานแห่งชาติเกาะช้าง และเกาะใกล้เคียง บางส่วนในท้องที่ตำบลเกาะช้าง อำเภอเกาะช้าง จังหวัดตราด พ.ศ. .... ตามที่กระทรวงทรัพยากรธรรมชาติและสิ่งแวดล้อม (ทส.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้ รวมทั้ง ให้กระทรวงทรัพยากรธรรมชาติและสิ่งแวดล้อมและหน่วยงานอื่นที่เกี่ยวข้องรับความเห็นของกระทรวงมหาดไทยและสำนักงานสภาพัฒนาการเศรษฐกิจและสังคมแห่งชาติไปพิจารณาดำเนินการในส่วนที่เกี่ยวข้องต่อไปด้วย
		สาระสำคัญของเรื่อง
		1. ร่างพระราชกฤษฎีกาเพิกถอนอุทยานแห่งชาติเกาะช้าง และเกาะใกล้เคียง บางส่วนในท้องที่ตำบลเกาะช้าง อำเภอเกาะช้าง จังหวัดตราด พ.ศ. .... ที่กระทรวงทรัพยากรธรรมชาติและสิ่งแวดล้อมเสนอ มีสาระสำคัญเป็นการเพิกถอนพื้นที่อุทยานแห่งชาติเกาะช้าง และเกาะใกล้เคียง บางส่วน เนื้อที่ประมาณ 79 ไร่ 40 ตารางวา ในท้องที่ตำบลเกาะช้าง อำเภอเกาะช้าง จังหวัดตราด ออกจากการเป็นอุทยานแห่งชาติ เพื่อให้กรมชลประทานก่อสร้างโครงการอ่างเก็บน้ำคลองพร้าวในบริเวณดังกล่าว (กรมชลประทานได้รับจัดสรรงบประมาณในการดำเนินโครงการฯ ตั้งแต่ปีงบประมาณ พ.ศ. 2564 - 2569 และปีงบประมาณ พ.ศ. 2570 แล้ว) ซึ่งจะช่วยแก้ไขปัญหาการขาดแคลนน้ำ เป็นแหล่งเก็บกักน้ำเพื่อการอุปโภค บริโภค และการเกษตร และบรรเทาอุทกภัยทางด้านท้ายน้ำในช่วงฤดูน้ำหลากให้กับประชาชนในพื้นที่ โดยคณะรัฐมนตรีได้มีมติเมื่อวันที่ 7 ธันวาคม 2564 เห็นชอบในหลักการเพิกถอนพื้นที่ดังกล่าวออกจากการเป็นอุทยานแห่งชาติแล้ว ทั้งนี้ คณะกรรมการอุทยานแห่งชาติเห็นชอบด้วยแล้ว
		2. กระทรวงทรัพยากรธรรมชาติและสิ่งแวดล้อมได้จัดให้มีการรับฟังความคิดเห็นและการมีส่วนร่วมเกี่ยวกับการเพิกถอนพื้นที่อุทยานแห่งชาติดังกล่าวตามประกาศกระทรวงทรัพยากรธรรมชาติและสิ่งแวดล้อม เรื่อง รับฟังความคิดเห็นและการมีส่วนร่วมของผู้มีส่วนได้เสีย ชุมชนที่เกี่ยวข้องและประชาชนในการกำหนดพื้นที่ การขยาย และการเพิกถอนอุทยานแห่งชาติ วนอุทยาน สวนพฤกษศาสตร์ และสวนรุกขชาติ พ.ศ. 2564 โดยผู้มีส่วนได้เสีย ชุมชน และประชาชนในพื้นที่ดังกล่าวส่วนใหญ่เห็นด้วย (ร้อยละ 77.78) ประกอบกับกรมการปกครองได้ตรวจสอบความถูกต้องของท้องที่การปกครองและแนวเขตการปกครองที่ปรากฏในแผนที่ท้ายร่างพระราชกฤษฎีกาฉบับนี้เพื่อให้เป็นไปตามมติคณะรัฐมนตรีเมื่อวันที่ 22 มีนาคม 2565 (เรื่อง แนวทางปฏิบัติเกี่ยวกับกรณีการตราร่างกฎหมายหรือร่างอนุบัญญัติที่ต้องจัดให้มีแผนที่ท้าย) ด้วยแล้ว
		3. หน่วยงานที่เกี่ยวข้องเห็นชอบ/ไม่ขัดข้องในหลักการของร่างพระราชกฤษฎีกาในเรื่องนี้ โดยกระทรวงมหาดไทยมีความเห็นเพิ่มเติมว่า ขอให้ดำเนินการตามระเบียบ กฎหมาย มติคณะรัฐมนตรี และหนังสือเวียนที่เกี่ยวข้องอย่างเคร่งครัด สำนักงานสภาพัฒนาการเศรษฐกิจและสังคมแห่งชาติมีความเห็นเพิ่มเติมว่า ควรให้ความสำคัญในเรื่องการสูญเสียพื้นที่ป่าไม้ตลอดการก่อสร้างอ่างเก็บน้ำรวมถึงภายหลังเสร็จสิ้นโครงการ โดยจัดหามาตรการหรือแนวทางฟื้นฟูป่า ตลอดจนดำเนินโครงการเพื่อลดผลกระทบที่จะเกิดขึ้นกับระบบนิเวศให้มากที่สุด สำนักงานคณะกรรมการนโยบายที่ดินแห่งชาติเห็นว่า พื้นที่อุทยานแห่งชาติเกาะช้างดังกล่าวอยู่ในพื้นที่ดำเนินการปรับปรุงแผนที่แนวเขตที่ดินของรัฐแบบบูรณาการมาตราส่วน 1 : 4000 (One Map) กลุ่มที่ 2 ซึ่งคณะรัฐมนตรีได้มีมติเห็นชอบผลการปรับปรุงแผนที่ฯ แล้ว นอกจากนี้ สำนักงบประมาณแจ้งว่า กรมชลประทานได้รับจัดสรรงบประมาณในการดำเนินโครงการอ่างเก็บน้ำดังกล่าวตั้งแต่ปีงบประมาณ พ.ศ. 2564 - พ.ศ. 2569 จำนวน 207.77 ล้านบาท และปีงบประมาณ พ.ศ. 2570 จำนวน 46.57 ล้านบาท ประกอบกับสำนักงานคณะกรรมการกฤษฎีกาเห็นว่า คณะรัฐมนตรีสามารถพิจารณาอนุมัติหลักการร่างพระราชกฤษฎีกาดังกล่าวได้ และเมื่อคณะรัฐมนตรีอนุมัติหลักการแล้ว จะได้ดำเนินการตรวจ พิจารณาให้สอดคล้องกับกฎหมายที่เกี่ยวข้องต่อไป

3. เรื่อง ร่างพระราชกฤษฎีกากำหนดเขตสำรวจการจัดรูปที่ดิน ในท้องที่ตำบลหนองกะปุ และตำบลห้วยข้อง อำเภอบ้านลาด จังหวัดเพชรบุรี พ.ศ. ....
		คณะรัฐมนตรีมีมติอนุมัติหลักการร่างพระราชกฤษฎีกากำหนดเขตสำรวจการจัดรูปที่ดินในท้องที่ตำบลหนองกะปุ และตำบลห้วยข้อง อำเภอบ้านลาด จังหวัดเพชรบุรี พ.ศ. .... ตามที่กระทรวงเกษตรและสหกรณ์ (กษ.) เสนอ และให้ส่งสำนักงานคณะกรรมการกฤษฎีกาตรวจพิจารณาแล้วดำเนินการต่อไปได้
		รวมทั้งให้กระทรวงเกษตรและสหกรณ์รับความเห็นของกระทรวงคมนาคมและกระทรวงทรัพยากรธรรมชาติและสิ่งแวดล้อมไปพิจารณาดำเนินการต่อไปด้วย
		สาระสำคัญของเรื่อง
		1. เนื่องจากพระราชบัญญัติจัดรูปที่ดินเพื่อเกษตรกรรม พ.ศ. 2558 มีหลักการของการจัดรูปที่ดินเพื่อส่งเสริมการเกษตรกรรมของประเทศให้เจริญก้าวหน้า และส่งเสริมให้เกษตรกรมีรายได้เพิ่มขึ้น และมีมาตรฐานการครองชีพที่สูงขึ้น โดยพัฒนาที่ดินทุกแปลงให้ได้รับประโยชน์จากโครงการชลประทาน และการสาธารณูปโภคโดยทั่วถึง เช่น การสร้างคูส่งน้ำ คูระบายน้ำ ทางลำเลียงน้ำในระดับแปลงนา เป็นต้น ซึ่งจะมีผลให้ฐานะทางเศรษฐกิจของประเทศและเกษตรกรมั่นคงขึ้น รวมทั้งเป็นการลดความขัดแย้งในการจัดสรรน้ำของเกษตรกรอีกด้วย
		2. ในการประชุมคณะกรรมการจัดรูปที่ดินกลาง ครั้งที่ 1/2569 เมื่อวันที่ 27 มกราคม 2569 ได้มีมติเห็นสมควรให้มีการจัดรูปที่ดินในท้องที่ตำบลหนองกะปุ และตำบลห้วยข้อง อำเภอบ้านลาด จังหวัดเพชรบุรี มีเนื้อที่ประมาณ 4,512 ไร่ เพื่อให้พนักงานเจ้าหน้าที่หรือผู้ซึ่งปฏิบัติงานร่วมกับพนักงานเจ้าหน้าที่มีอำนาจเข้าไปทำการสำรวจพื้นที่ที่จะจัดทำเป็นโครงการจัดรูปที่ดินและให้คณะกรรมการจัดรูปที่ดินจังหวัดมีอำนาจพิจารณาการนำที่ดินอันเป็นสาธารณสมบัติของแผ่นดินภายในเขตสำรวจนำมาใช้เพื่อการจัดรูปที่ดินได้ตามมาตรา 32 แห่งพระราชบัญญัติจัดรูปที่ดินเพื่อเกษตรกรรม พ.ศ. 2558 และกรมการปกครองได้ตรวจสอบความถูกต้องของท้องที่การปกครองและแนวเขตปกครองที่ปรากฏในแผนที่ท้ายพระราชกฤษฎีกาฯ ตามมติคณะรัฐมนตรีเมื่อวันที่ 22 มีนาคม 2565 (เรื่อง แนวทางปฏิบัติเกี่ยวกับกรณีการตราร่างกฎหมายหรือร่างอนุบัญญัติที่ต้องจัดให้มีแผนที่ท้าย) แล้ว
		3. กระทรวงการคลัง กระทรวงคมนาคม กระทรวงทรัพยากรธรรมชาติและสิ่งแวดล้อม กระทรวงมหาดไทย และสำนักงานสภาพัฒนาการเศรษฐกิจและสังคมแห่งชาติ เห็นชอบ/ไม่ขัดข้องในหลักการของร่างพระราชกฤษฎีกาดังกล่าวโดยกระทรวงคมนาคมมีความเห็นเพิ่มเติมว่า กระทรวงเกษตรและสหกรณ์จะต้องปฏิบัติตามกฎหมายกฎหรือระเบียบ และความเห็นของหน่วยงานที่เกี่ยวข้อง เพื่อให้เกิดความโปร่งใสในการดำเนินงานตามหลักธรรมาภิบาล เกิดผลสัมฤทธิ์ หรือประโยชน์ต่อภาครัฐและประชาชนเป็นสำคัญและกระทรวงทรัพยากรธรรมชาติและสิ่งแวดล้อมมีความเห็นเพิ่มเติมว่า ควรคำนึงถึงศักยภาพ ข้อจำกัด และความเหมาะสมของพื้นที่ เพื่อให้เกิดความคุ้มค่าในการใช้ประโยชน์ให้มากที่สุดและควรมีการออกแบบและก่อสร้างที่เป็นมิตรกับสิ่งแวดล้อม โดยนำหลักธรรมชาติเป็นฐาน (Nature-based Solution) มาประยุกต์ใช้ในการดำเนินโครงการหรือกิจกรรมในพื้นที่ รวมทั้ง ส่งเสริมการอนุรักษ์พื้นที่สีเขียวเพื่อรักษาระบบนิเวศ เพิ่มพื้นที่น้ำซึมผ่าน สร้างความร่มรื่นและเพิ่มความหลากหลายทางชีวภาพโดยใช้ไม้พื้นถิ่น การอนุรักษ์ไม้ยืนต้นและไม้ใหญ่ทรงคุณค่า ส่งเสริมการใช้ประโยชน์พื้นที่สีเขียวเป็นแหล่งอาหาร/พืชสมุนไพรของชุมชน รวมถึงสามารถรองรับภัยพิบัติจากการเปลี่ยนแปลงสภาพภูมิอากาศได้อย่างมีประสิทธิภาพ

4. เรื่อง ร่างพระราชกฤษฎีกากำหนดเขตสำรวจการจัดรูปที่ดิน ในท้องที่ตำบลกมลาไสย ตำบลหลักเมือง ตำบลเจ้าท่า และตำบลดงลิง อำเภอกมลาไสย จังหวัดกาฬสินธุ์ พ.ศ. ....
		คณะรัฐมนตรีมีมติอนุมัติหลักการร่างพระราชกฤษฎีกากำหนดเขตสำรวจการจัดรูปที่ดิน ในท้องที่ตำบลกมลาไสย ตำบลหลักเมือง ตำบลเจ้าท่า และตำบลดงลิง อำเภอกมลาไสย จังหวัดกาฬสินธุ์ พ.ศ. .... ตามที่กระทรวงเกษตรและสหกรณ์ (กษ.) เสนอ และให้ส่งสำนักงานคณะกรรมการกฤษฎีกาตรวจพิจารณาแล้วดำเนินการต่อไปได้ รวมทั้งให้กระทรวงเกษตรและสหกรณ์รับความเห็นของกระทรวงคมนาคมและกระทรวงทรัพยากรธรรมชาติและสิ่งแวดล้อมไปพิจารณาดำเนินการต่อไปด้วย
		สาระสำคัญของเรื่อง
		1. ร่างพระราชกฤษฎีกากำหนดเขตสำรวจการจัดรูปที่ดิน ในท้องที่ตำบลกมลาไสย ตำบลหลักเมือง ตำบลเจ้าท่า และตำบลดงลิง อำเภอกมลาไสย จังหวัดกาฬสินธุ์ พ.ศ. .... ตามที่กระทรวงเกษตรและสหกรณ์เสนอ มีสาระสำคัญเป็นการกำหนดให้พื้นที่ในท้องที่ตำบลกมลาไสย ตำบลหลักเมือง ตำบลเจ้าท่า และตำบลดงลิง อำเภอกมลาไสย จังหวัดกาฬสินธุ์ เนื้อที่ประมาณ 4,030 ไร่ เป็นเขตสำรวจการจัดรูปที่ดิน เพื่อให้พนักงานเจ้าหน้าที่หรือผู้ซึ่งปฏิบัติงานร่วมกับพนักงานเจ้าหน้าที่มีอำนาจเข้าไปทำการสำรวจพื้นที่ที่จะจัดทำเป็นโครงการจัดรูปที่ดิน อันเป็นการส่งเสริมเกษตรกรรมของประเทศให้เจริญก้าวหน้า ส่งเสริมให้เกษตรกรมีรายได้เพิ่มขึ้น และมีมาตรฐานการครองชีพที่สูงขึ้น มีการปรับปรุงและพัฒนาสภาพพื้นที่ให้มีความพร้อมที่จะทำการเกษตร มีการสร้างคูส่งน้ำ คูระบายน้ำ และทางลำเลียงในระดับแปลงนา ส่งเสริมให้มีการพัฒนาการเกษตรกรรมและธุรกิจการเกษตร โดยดำเนินการในรูปแบบเกษตรแบบครบวงจร ทำให้เกษตรกรมีรายได้เพิ่มขึ้น ลดอัตราเสี่ยงในการผลิตและการตลาด ยังผลให้เศรษฐกิจของชาติโดยรวมดียิ่งขึ้น ส่งเสริมคุณภาพชีวิต นอกจากนี้เกษตรกรยังมีการรวมกลุ่มเพื่อประกอบกิจกรรมในการใช้น้ำเพื่อการเกษตรร่วมกัน มีการเลือกผู้นำกลุ่ม ช่วยเหลือซึ่งกันและกันภายในกลุ่มอันเป็นการส่งเสริมแนวความคิดการปกครองระบอบประชาธิปไตยให้แก่เกษตรกรในชนบท ซึ่งคณะกรรมการจัดรูปที่ดินกลางเห็นชอบด้วยแล้วและกรมการปกครองได้ตรวจสอบความถูกต้องของท้องที่การปกครองและแนวเขตปกครอง ที่ปรากฏในแผนที่ท้ายร่างพระราชกฤษฎีกาดังกล่าวแล้ว ตามมติคณะรัฐมนตรีเมื่อวันที่ 22 มีนาคม 2565 (เรื่อง แนวทางปฏิบัติเกี่ยวกับกรณีการตราร่างกฎหมายหรือร่างอนุบัญญัติที่ต้องจัดให้มีแผนที่ท้าย) 
		2. กระทรวงการคลัง กระทรวงคมนาคม กระทรวงทรัพยากรธรรมชาติและสิ่งแวดล้อม พิจารณาแล้วไม่ขัดข้องในหลักการ โดยกระทรวงคมนาคมมีความเห็นเพิ่มเติมว่าทางหลวงแผ่นดินหมายเลข 2019 ที่ระบุในแผนที่ท้ายพระราชกฤษฎีกากำหนดเขตสำรวจการจัดรูปที่ดินดังกล่าวไม่ได้อยู่ในความรับผิดชอบของกรมทางหลวงแต่เป็นเส้นทางในความรับผิดชอบขององค์การบริหารส่วนตำบลกมลาไสย และกระทรวงเกษตรและสหกรณ์จะต้องปฏิบัติตามกฎหมาย กฎหรือระเบียบและความเห็นของหน่วยงานที่เกี่ยวข้อง เพื่อให้เกิดความโปร่งใสในการดำเนินงานตามหลักธรรมาภิบาล เกิดผลสัมฤทธิ์ หรือประโยชน์ต่อภาครัฐและประชาชนเป็นสำคัญ กระทรวงทรัพยากรธรรมชาติและสิ่งแวดล้อมมีความเห็นเพิ่มว่า หากมีการดำเนินโครงการ/กิจกรรมควรคำนึงถึงศักยภาพ ข้อจำกัด และความเหมาะสมของพื้นที่ เพื่อให้เกิดความคุ้มค่าในการใช้ประโยชน์ให้มากที่สุดและควรมีการออกแบบและการก่อสร้างที่เป็นมิตรกับสิ่งแวดล้อมโดยนำหลักธรรมชาติเป็นฐานมาประยุกต์ใช้ นอกจากนี้ ควรส่งเสริมการอนุรักษ์และฟื้นฟูพื้นที่ชุ่มน้ำรวมทั้งพื้นที่สีเขียว เพื่อรักษาระบบนิเวศ เพิ่มพื้นที่น้ำซึมผ่าน สร้างความร่มรื่นและเพิ่มความหลากหลายทางชีวภาพโดยใช้ไม้พื้นถิ่น อนุรักษ์ไม้ยืนต้นและไม้ใหญ่ทรงคุณค่า ส่งเสริมการใช้ประโยชน์พื้นที่สีเขียวเป็นแหล่งอาหาร/พืชสมุนไพรของชุมชน รวมถึงสามารถรองรับภัยพิบัติจากการเปลี่ยนแปลงสภาพภูมิอากาศได้อย่างมีประสิทธิภาพ สำนักงานสภาพัฒนาการเศรษฐกิจและสังคมแห่งชาติพิจารณาแล้วเห็นว่า หากได้มีการดำเนินการตามขั้นตอนของพระราชบัญญัติจัดรูปที่ดินเพื่อเกษตรกรรม พ.ศ. 2558 รวมถึงกฎหมายและระเบียบที่เกี่ยวข้องโดยครบถ้วนแล้ว คณะรัฐมนตรีสามารถพิจารณาอนุมัติในหลักการของร่างพระราชกฤษฎีกาดังกล่าวได้ และสำนักงานคณะกรรมการกฤษฎีกาขอยืนยันความเห็นเดิมว่า คณะรัฐมนตรีสามารถพิจารณาให้ความเห็นชอบหลักการของร่างพระราชกฤษฎีกาดังกล่าวได้ และหากคณะรัฐมนตรีอนุมัติหลักการแล้ว สำนักงานฯ จะได้ตรวจพิจารณาร่างพระราชกฤษฎีกาดังกล่าวให้สอดคล้องกับพระราชบัญญัติหลักเกณฑ์การจัดทำร่างกฎหมายและการประเมินผลสัมฤทธิ์ของกฎหมายฯ ต่อไป (เป็นความเห็นที่เคยให้ไว้เดิมตามหนังสือสำนักงานคณะกรรมการกฤษฎีกา ด่วนที่สุด ที่ นร 0908/36 ลงวันที่ 9 กุมภาพันธ์ 2569)

5. เรื่อง ร่างพระราชบัญญัติภาษีป้าย (ฉบับที่ ..) พ.ศ. ....
		คณะรัฐมนตรีมีมติอนุมัติหลักการร่างพระราชบัญญัติภาษีป้าย (ฉบับที่ ..) พ.ศ. .... ตามที่กระทรวงมหาดไทย (มท.) เสนอ
		สาระสำคัญของเรื่อง
		1. คณะกรรมาธิการการเศรษฐกิจ การเงิน และการคลัง วุฒิสภา ได้จัดส่งรายงานการพิจารณาศึกษาของคณะกรรมาธิการฯ เกี่ยวกับปัญหาอุปสรรคในการจัดเก็บภาษีป้ายและข้อเสนอแนะแนวทางแก้ไข เพื่อประกอบการพิจารณาศึกษาแก้ไขเพิ่มเติมพระราชบัญญัติภาษีป้าย พ.ศ. 2510 ให้ มท. เพื่อให้การจัดเก็บภาษีป้ายมีอัตราที่สอดคล้องกับภาวะเศรษฐกิจในปัจจุบันและเทคโนโลยีที่เปลี่ยนแปลงไป
		2. มท. โดยกรมส่งเสริมการปกครองท้องถิ่น ได้จัดประชุมคณะทำงานเพื่อพิจารณาศึกษาปรับปรุงแก้ไขเพิ่มเติมพระราชบัญญัติภาษีป้าย พ.ศ. 2510 ร่วมกับหน่วยงานที่เกี่ยวข้องซึ่งประกอบด้วยสำนักงานเศรษฐกิจการคลัง สำนักงานคณะกรรมการการกระจายอำนาจให้แก่องค์กรปกครองส่วนท้องถิ่น (อปท.) กรุงเทพมหานคร เมืองพัทยา สมาคมสันนิบาตเทศบาลแห่งประเทศไทย และสมาคมองค์การบริหารส่วนตำบลแห่งประเทศไทย โดยหน่วยงานดังกล่าวได้ให้ความเห็นในการปรับปรุงพระราชบัญญัติภาษีป้ายฯ มท. จึงได้จัดทำร่างพระราชบัญญัติภาษีป้าย (ฉบับที่ ..) พ.ศ. .... ขึ้น
		3. ร่างพระราชบัญญัติภาษีป้าย (ฉบับที่ ..) พ.ศ. ....  เป็นการแก้ไขเพิ่มเติมพระราชบัญญัติภาษีป้าย พ.ศ. 2510 ที่ได้ใช้บังคับมาเป็นเวลานาน ให้สอดคล้องกับสถานการณ์และสภาวะทางเศรษฐกิจที่เปลี่ยนแปลงไป โดยมีการแก้ไขเพิ่มเติมบทบัญญัติต่าง ๆ เช่น แก้ไขวิธีการจัดเก็บภาษีป้ายจากเดิมที่เป็นรายปีเป็นรายเดือน ขยายระยะเวลาในการชำระภาษีจากเดิมที่ต้องชำระภายใน 15 วันนับแต่วันที่ได้รับแจ้งการประเมินเป็นภายใน 30 วัน นับแต่วันที่ได้รับแจ้งการประเมิน แก้ไขวิธีการส่งคำสั่ง หนังสือแจ้งการประเมินหรือหนังสืออื่น ๆ ให้สามารถเผยแพร่ในรูปแบบอิเล็กทรอนิกส์ได้ ปรับเพดานอัตราภาษีป้าย รวมทั้งกำหนดบทบัญญัติเพิ่มเติม เช่น กำหนดให้ป้ายที่ติดตั้งหรือแสดงล่วงล้ำในที่สาธารณะโดยไม่ได้รับอนุญาตให้เสียภาษีเป็น 2 เท่า การกำหนดให้สามารถมีมาตรการลดภาษีได้ตามสภาพความจำเป็นทางเศรษฐกิจและสังคม เพื่อให้การจัดเก็บภาษีเป็นไปอย่างเป็นธรรมและมีประสิทธิภาพ โดยมีสาระสำคัญ ดังนี้
	พระราชบัญญัติภาษีป้าย พ.ศ. 2510
	ร่างพระราชบัญญัติภาษีป้าย (ฉบับที่ ..)ฯ

	1. บทนิยาม (ร่างมาตรา 3 แก้ไขเพิ่มเติมมาตรา 6)
	1.1 แก้ไขบทนิยามคำว่า “ป้าย” โดยตัดคำว่า “ยี่ห้อ” ออกจากนิยามคำว่า “ป้าย” ออก เนื่องจากตามพจนานุกรมได้ให้ความหมายของคำว่า ยี่ห้อไว้ว่าเป็นเครื่องหมายการค้าอย่างหนึ่ง ซึ่งนิยามคำว่า “ป้าย” ตามพระราชบัญญัติภาษีป้ายฯ นี้ กำหนดให้ “ป้าย” หมายความถึง “เครื่องหมาย” อยู่แล้ว และเพิ่มเติมคำว่า “ตัวเลข” เพื่อให้สามารถจัดเก็บภาษีป้ายได้เนื่องจากตัวเลขไม่ใช่อักษรและเครื่องหมาย
	1.2 แก้ไขบทนิยามคำว่า “ราชการส่วนท้องถิ่น” เพื่อให้มีความชัดเจนและสอดคล้องกับบทบัญญัติของรัฐธรรมนูญและกฎหมายจัดตั้ง อปท.
	1.3 เพิ่มเติมบทนิยามคำว่า “เครื่องหมาย” และ “ผู้เสียภาษี” เพื่อให้เกิดความชัดเจน

	• “ป้าย” หมายความว่า ป้ายแสดงชื่อ ยี่ห้อหรือเครื่องหมายที่ใช้ในการประกอบการค้าหรือกิจการอื่นเพื่อหารายได้หรือโฆษณาการค้าหรือกิจการอื่นเพื่อหารายได้ ไม่ว่าจะได้แสดงหรือโฆษณาไว้ที่วัตถุใด ๆ ด้วยอักษร ภาพ หรือเครื่องหมายที่เขียน แกะสลัก จารึก หรือทำให้ปรากฏด้วยวิธีอื่น

• “ราชการส่วนท้องถิ่น” หมายความว่า เทศบาล สุขาภิบาล องค์การบริหารส่วนจังหวัด กรุงเทพมหานคร เมืองพัทยา และองค์การปกครองส่วนท้องถิ่นอื่นที่รัฐมนตรีประกาศกำหนดให้เป็นราชการส่วนท้องถิ่นตามพระราชบัญญัตินี้

- ไม่มี -





- ไม่มี -



	• “ป้าย” หมายความว่า ป้ายแสดงชื่อ ยี่ห้อ ข้อความตัวเลขหรือเครื่องหมายที่ใช้ในการประกอบการค้าหรือประกอบกิจการอื่นเพื่อหารายได้หรือโฆษณาการค้าหรือกิจการอื่นเพื่อหารายได้ไม่ว่าจะได้แสดงหรือโฆษณาไว้ที่วัตถุใด ๆ ด้วยอักษร ภาพ ตัวเลข หรือเครื่องหมายที่เขียน แกะสลัก จารึกหรือทำให้ปรากฏด้วยวิธีอื่น
• “ราชการส่วนท้องถิ่น” หมายความว่า องค์กรปกครองส่วนท้องถิ่น ได้แก่ เทศบาล สุขาภิบาล องค์การบริหารส่วนจังหวัด องค์การบริหารส่วนตำบล กรุงเทพมหานคร เมืองพัทยา และองค์การปกครองส่วนท้องถิ่นอื่นที่รัฐมนตรีประกาศกำหนดให้เป็นราชการส่วนท้องถิ่นตามพระราชบัญญัตินี้
• “เครื่องหมาย” หมายความว่า สิ่งที่ทำขึ้นเพื่อให้จดจำได้ง่ายหรือสื่อความหมายในการประกอบการค้าหรือประกอบกิจการอื่นเพื่อหารายได้หรือโฆษณาการค้าหรือกิจการอื่นเพื่อหารายได้ ไม่ว่าสิ่งที่ทำขึ้นนั้นจะเป็นอักษร ภาพ รวมถึงเครื่องหมายตามกฎหมายว่าด้วยเครื่องหมายการค้า (เพิ่มเติม)
• “ผู้เสียภาษี” หมายความว่า เจ้าของชื่อ ข้อความ ตัวเลขหรือเครื่องหมายที่ใช้ในการประกอบการค้าหรือประกอบ กิจการอื่นเพื่อหารายได้หรือโฆษณาการค้าหรือกิจการอื่นเพื่อหารายได้ (เพิ่มเติม)

	2. การเสียภาษีป้าย (ร่างมาตรา 4 แก้ไขเพิ่มเติมมาตรา 7)
	กำหนดเพิ่มเติมให้ป้ายที่ติดตั้งหรือแสดงป้ายไม่ตลอดทั้งปีเสียภาษีตามระยะเวลาที่ติดตั้งหรือแสดง โดยคิดเป็นรายเดือน เศษของเดือนให้นับเป็น 1 เดือน (เดิม ให้เสียภาษีล่วงหน้าทั้งปี โดยไม่ได้กำหนดให้คิดภาษีตามระยะเวลาที่ติดตั้ง) เพื่อให้เกิดความเป็นธรรมกับผู้เสียภาษีที่ไม่ได้ติดตั้งหรือแสดงป้ายไม่ตลอดทั้งปี และเป็นไปตามหลักการจัดเก็บภาษี “ได้เท่าไหร่ เสียเท่านั้น”

	• มาตรา 7 บัญญัติให้เจ้าของป้ายมีหน้าที่เสียภาษีป้าย โดยเสียเป็นรายปี ยกเว้นป้ายที่เริ่มติดตั้งหรือแสดงในปีแรกให้เสียภาษีป้ายตั้งแต่วันเริ่มติดตั้งหรือแสดงจนถึงวันสิ้นปีและให้คิดภาษีป้ายเป็นรายงวด งวดละสามเดือนของปี โดยเริ่มเสียภาษีป้ายตั้งแต่งวดที่ติดตั้งป้ายจนถึงงวดสุดท้ายของปี ทั้งนี้ ตามอัตราที่กำหนดในกฎกระทรวง ซึ่งต้องไม่เกินอัตราที่กำหนดในบัญชีอัตราภาษีป้ายพระราชบัญญัตินี้

	• มาตรา 7 บัญญัติให้เจ้าของป้ายผู้เสียภาษีมีหน้าที่เสียภาษีป้าย โดยเสียเป็นรายปี ยกเว้นป้ายที่เริ่มติดตั้งหรือแสดงในปีแรกให้เสียภาษีป้ายตั้งแต่วันเริ่มติดตั้งหรือแสดงจนถึงวันสิ้นปีและให้คิดภาษีป้ายเป็นรายงวด งวดละสามเดือนของปี โดยเริ่มเสียภาษีป้ายตั้งแต่งวดที่ติดตั้งป้ายจนถึงงวดสุดท้ายของปี ทั้งนี้ ตามอัตราที่กำหนดในกฎกระทรวง ซึ่งต้องไม่เกินอัตราที่กำหนดในบัญชีอัตราภาษีป้ายท้ายพระราชบัญญัตินี้
	กรณีผู้เสียภาษีติดตั้งหรือแสดงป้ายไม่ตลอดทั้งปี ให้เสียภาษีตามระยะเวลาที่ติดตั้งหรือแสดง และให้คิดภาษีเป็นรายเดือน เศษของเดือนให้นับเป็นหนึ่งเดือน

	3. การได้รับยกเว้นการเสียภาษี (ร่างมาตรา 5 แก้ไขเพิ่มเติมมาตรา 8)
	กำหนดให้ยกเว้นภาษีป้ายของหน่วยงานรัฐซึ่งเป็นกิจการที่มิได้หาผลประโยชน์เท่านั้น (เดิม ป้ายขององค์การของรัฐบาล หน่วยงานที่จัดตั้งขึ้นตามกฎหมายว่าด้วยการจัดตั้งองค์กรของรัฐ และธนาคารได้รับยกเว้นไม่ต้องเสียภาษีป้าย)

	• มาตรา 8 บัญญัติให้เจ้าของป้ายไม่ต้องเสียภาษีป้ายสำหรับป้าย ดังต่อไปนี้
ฯลฯ
(7) ป้ายขององค์การที่จัดตั้งขึ้นตามกฎหมายว่าด้วยการจัดตั้งองค์การของรัฐบาลหรือตามกฎหมายว่าด้วยการนั้น ๆ และหน่วยงานที่นำรายได้ส่งรัฐ
ฯลฯ

	• มาตรา 8 บัญญัติให้เจ้าของป้ายไม่ต้องเสียภาษีป้ายสำหรับป้าย ดังต่อไปนี้
ฯลฯ
(7) ป้ายขององค์การที่จัดตั้งขึ้นตามกฎหมายว่าด้วยการจัดตั้งองค์การของรัฐบาลหรือตามกฎหมายว่าด้วยการนั้น ๆ และหน่วยงานที่นำรายได้ส่งรัฐซึ่งเป็นกิจการที่มิได้หาผลประโยชน์
ฯลฯ

	4. วิธีการส่งคำสั่ง หนังสือแจ้งการประเมินหรือหนังสืออื่น และวิธีการยื่นแบบแสดงรายการภาษีป้าย การยื่นคำร้องขอรับเงินคืน และการยื่นอุทธรณ์ (ร่างมาตรา 6 แก้ไขเพิ่มเติมมาตรา 11 และร่างมาตรา 21 เพิ่มมาตรา 24/1)
- กำหนดเพิ่มเติมให้วิธีการส่งคำสั่ง หนังสือแจ้งการประเมินหรือหนังสืออื่นสามารถเผยแพร่ในรูปแบบอิเล็กทรอนิกส์ได้ (เดิม ไม่ได้กำหนดไว้)
- กำหนดเพิ่มเติมให้ยื่นแบบแสดงรายการภาษีป้าย การยื่นคำร้องขอรับเงินคืน และการยื่นอุทธรณ์ สามารถดำเนินการผ่านทางสื่ออิเล็กทรอนิกส์ได้หรือยื่นต่อพนักงานเจ้าหน้าที่โดยตรงตามวิธีเดิมก็ได้ (เดิม กำหนดให้ต้องยื่นแบบฯ ต่อพนักงานเจ้าหน้าที่ ณ สำนักงานหรือที่ทำการของ อปท.)

	5. การติดตั้งป้ายล่วงล้ำที่สาธารณะ (ร่างมาตรา 7 เพิ่มมาตรา 11/1 และร่างมาตรา 8 เพิ่มมาตรา 11/2)
	กำหนดเพิ่มเติมให้ป้ายที่ติดตั้งหรือแสดงล่วงล้ำพื้นที่สาธารณะโดยไม่ได้รับอนุญาตให้เสียภาษีเป็น 2 เท่าของจำนวนภาษีที่คำนวณได้ โดยการเสียภาษีนี้ไม่ก่อให้เกิดสิทธิตามกฎหมายอื่น ซึ่งเป็นประโยชน์ในการรักษาที่สาธารณะและสร้างความเป็นระเบียบเรียบร้อยภายในท้องถิ่นนั้น ๆ เพื่อเป็นการควบคุมปริมาณการติดตั้งป้ายในลักษณะดังกล่าว (เดิม ไม่ได้กำหนดไว้)
6. การยื่นแบบแสดงรายการภาษีป้าย (ร่างมาตรา 11 แก้ไขเพิ่มเติมมาตรา 14)
	กำหนดเพิ่มเติมให้ป้ายที่ติดตั้งหรือแสดงไม่ตลอดทั้งปี และติดตั้งเกินระยะเวลาที่กำหนดในแบบแสดงรายการภาษีป้าย ต้องยื่นแบบแสดงรายการภาษีป้ายภายใน 15 วันนับแต่วันครบกำหนด และให้เสียภาษีนับแต่เดือนถัดจากเดือนที่เสียภาษีไปแล้ว (เดิมกำหนดให้ต้องเสียภาษีป้ายทั้งปี (แม้จะไม่ได้ติดตั้งหรือแสดงป้ายตลอดปี) และจะต้องเสียภาษีอีกครั้งในปีต่อไป (กรณียังแสดงป้ายเดิมต่อ) หรือมีการแก้ไขเปลี่ยนแปลงป้าย ซึ่งต้องยื่นแบบฯ ภายใน 15 วันหลังจากครบกำหนดระยะเวลา หรือภายหลังการเปลี่ยนแปลงแก้ไขป้าย)

	7. การขยายการยื่นแบบแสดงรายการภาษีป้าย (ร่างมาตรา 14 เพิ่มมาตรา 15/1)
	กำหนดให้รัฐมนตรีว่าการกระทรวงมหาดไทยหรือผู้บริหารท้องถิ่นสามารถขยายระยะเวลาการยื่นแบบแสดงรายการภาษีป้ายได้ เพื่อให้สอดคล้องกับสภาพข้อเท็จจริงเหตุการณ์ที่เปลี่ยนแปลงไป เช่น กรณีเกิดเหตุสาธารณภัยต่าง ๆ ซึ่งเป็นเหตุให้ไม่สามารถดำเนินการยื่นแบบฯ ได้ทันภายในระยะเวลาที่กฎหมายกำหนด (เดิม ไม่ได้กำหนดไว้)

	8. การลดภาษี (ร่างมาตรา 15 เพิ่มมาตรา 16/1)
	กำหนดให้มีการลดภาษีป้ายได้เพื่อให้เหมาะสมกับสภาพความจำเป็นทางเศรษฐกิจและสังคม โดยออกเป็นกฎกระทรวง แต่ต้องไม่เกินร้อยละ 90 ของภาษีป้ายที่ต้องเสีย เพื่อบรรเทาความเดือดร้อนให้กับผู้เสียภาษี (เดิม ไม่ได้กำหนดไว้)

	9. การชำระภาษี (ร่างมาตรา 18 แก้ไขเพิ่มเติมมาตรา 19)
	กำหนดให้ผู้มีหน้าที่เสียภาษีชำระภาษีป้ายภายใน 30 วัน นับแต่วันได้รับแจ้งการประเมิน เพื่อให้มีระยะเวลาชำระภาษีเพิ่มขึ้น (เดิม ต้องชำระภายใน 15 วัน นับแต่วันได้รับแจ้งการประเมิน)

	10. การคิดเงินเพิ่ม (ร่างมาตรา 22 แก้ไขเพิ่มเติมมาตรา 25)
	กำหนดให้กรณีไม่ชำระภาษีป้ายภายในกำหนดให้เสียเงินเพิ่มร้อยละ 2 ต่อเดือน แต่ไม่เกินค่าภาษีที่ต้องเสีย เพื่อให้เกิดความเหมาะสม เป็นธรรม และไม่เป็นการเพิ่มภาระต่อประชาชนจนเกินควร (เดิม กำหนดให้หากไม่ชำระภาษีป้ายภายในกำหนด ให้เสียเงินเพิ่มร้อยละ 2 ต่อเดือน โดยเสียเงินเพิ่มจนกว่าจะชำระภาษีครบถ้วน)

	11. การขอรับเงินคืน (ร่างมาตรา 24 แก้ไขเพิ่มเติมมาตรา 33 ทวิ)
	กำหนดให้กรณีผู้มีหน้าที่เสียภาษีป้ายที่ได้อุทธรณ์การประเมินภาษีป้าย ซึ่งการอุทธรณ์ดังกล่าวไม่เป็นเหตุให้ทุเลาการชำระภาษีป้าย และผู้บริหารท้องถิ่นมีคำวินิจฉัยอุทธรณ์ถึงที่สุดให้คืนเงินค่าภาษีป้ายให้แก่ผู้อุทธรณ์ ผู้อุทธรณ์สามารถยื่นคำร้องขอรับเงินคืนได้ภายใน 1 ปี นับแต่วันที่ได้รับแจ้ง โดยหากไม่มารับคืนภายในระยะเวลาดังกล่าวให้เงินนั้นตกเป็นของ อปท. เพื่อให้ อปท. สามารถนำเงินดังกล่าวไปใช้จ่ายตามอำนาจหน้าที่ในการจัดทำบริการสาธารณะให้กับประชาชนในพื้นที่ได้ (เดิม ไม่มีการกำหนดให้เงินดังกล่าวตกเป็นของ อปท.)

	12. กำหนดประเภทภาษีป้ายตามบัญชีอัตราภาษีป้าย และอัตราภาษีป้าย
- กำหนดให้ป้ายมี 2 ประเภท ได้แก่
ประเภทที่ 1 อักษรไทยหรือตัวเลขล้วน
ประเภทที่ 2 อื่น ๆ นอกเหนือจากป้ายประเภทที่ 1
(เดิม กำหนดให้มี 3 ประเภท ได้แก่ 1) อักษรไทยล้วน 2) อักษรไทยปนต่างประเทศหรือภาพหรือเครื่องหมาย 3) ไม่มีอักษรไทยมีแต่ภาพหรือเครื่องหมาย)
- ปรับอัตราเพดานภาษีให้สูงขึ้นจากเดิม เช่น ป้ายที่มีอักษรไทยในกรณีป้ายที่มีข้อความหรือตัวเลขที่เคลื่อนที่ให้คิดอัตรา 50 บาทต่อ 500 ตารางเซนติเมตร และในกรณีอื่นให้คิดอัตรา 25 บาทต่อ 500 ตารางเซนติเมตร เพื่อให้สอดคล้องกับสภาพเศรษฐกิจในปัจจุบัน โดยอ้างอิงจากอัตราเงินเฟ้อ (เดิม 10 บาทต่อ 500 ตารางเซนติเมตร)


		4. มท. ได้จัดทำแผนในการจัดทำกฎหมายลำดับรอง กรอบระยะเวลาและกรอบสาระสำคัญของกฎหมายลำดับรองที่ออกตามร่างพระราชบัญญัติดังกล่าว รวม 2 ฉบับมาด้วยแล้ว
		5. ร่างพระราชบัญญัติฉบับดังกล่าวจะทำให้การจัดเก็บภาษีป้ายมีประสิทธิภาพส่งผลให้องค์กรปกครองส่วนท้องถิ่นมีรายได้จากการจัดเก็บภาษีป้ายมากยิ่งขึ้น ประชาชนผู้เสียภาษีได้รับความสะดวกจากการจัดเก็บภาษีป้าย รวมถึงได้รับความเป็นธรรมจากการเสียภาษีป้ายตามหลักการเสียภาษี “ได้เท่าไหร่ เสียเท่านั้น” และมีมาตรการบรรเทาความเดือดร้อนให้กับผู้เสียภาษีโดยกำหนดให้มีการลดภาษีป้ายเพื่อให้เหมาะสมกับสภาพความจำเป็นทางเศรษฐกิจ สังคม เหตุการณ์หรือสภาพแห่งท้องที่ รวมทั้งการขยายเวลาในการชำระภาษีป้ายให้กับผู้เสียภาษี เพื่อให้ผู้เสียภาษีมีเวลาในการชำระภาษีป้ายมากขึ้นและไม่ทำให้เกิดหนี้ภาษีค้างชำระ
		5. มท. ได้ดำเนินการตามแนวทางการจัดทำและการเสนอร่างกฎหมายตามบทบัญญัติมาตรา 77 ของรัฐธรรมนูญแห่งราชอาณาจักรไทยแล้ว โดยมีการรับฟังความคิดเห็นก่อนเสนอคณะรัฐมนตรีจากหน่วยงานที่เกี่ยวข้อง เช่น สำนักงานเศรษฐกิจการคลังสำนักงานคณะกรรมการการกระจายอำนาจให้แก่ อปท. เมืองพัทยา และสมาคมสันนิบาตเทศบาลแห่งประเทศไทย และผ่านระบบกลางทางกฎหมาย (www.law.go.th) ระหว่างวันที่ 15 พฤศจิกายน 2565 - 15 ธันวาคม 2565 รวมระยะเวลา 30 วัน มีผู้แสดงความคิดเห็นจำนวน 1,737 คน โดยส่วนใหญ่เห็นด้วยคิดเป็นร้อยละ 96.69 และได้จัดทำรายงานการวิเคราะห์ผลกระทบที่อาจเกิดขึ้นจากกฎหมาย ตามแนวทางมติคณะรัฐมนตรี (19 พฤศจิกายน 2562) เรื่อง การดำเนินการเพื่อรองรับและขับเคลื่อนการปฏิบัติตามพระราชบัญญัติหลักเกณฑ์การจัดทำ ร่างกฎหมายและการประเมินผลสัมฤทธิ์ของกฎหมายฯ รวมทั้งได้เปิดเผยรายงานสรุปผลการรับฟังความคิดเห็นและการวิเคราะห์ผลกระทบที่อาจเกิดขึ้นจากกฎหมายนั้นต่อประชาชน ผ่านทางเว็บไซต์ด้วยแล้ว

6. เรื่อง ร่างกฎกระทรวงกำหนดพิกัดอัตราภาษีสรรพสามิต (ฉบับที่ ..) พ.ศ. .... ปรับโครงสร้างภาษีสรรพสามิตสินค้ารถยนต์ เพื่อเพิ่มขีดความสามารถในการแข่งขันของอุตสาหกรรมยานยนต์และชิ้นส่วนของประเทศไทยตามเป้าหมายพัฒนาเครื่องยนต์เศรษฐกิจสำคัญใหม่ (New Growth Engine)
		คณะรัฐมนตรีมีมติอนุมัติตามที่กระทรวงการคลัง (กค.) เสนอ ดังนี้
1. อนุมัติหลักการร่างกฎกระทรวงกำหนดพิกัดอัตราภาษีสรรพสามิต (ฉบับที่ ..) พ.ศ. .... ซึ่งมีสาระสำคัญเป็นการแก้ไขเพิ่มเติมกฎกระทรวงกำหนดพิกัดอัตราภาษีสรรพสามิต พ.ศ. 2560 ซึ่งแก้ไขเพิ่มเติมโดยกฎกระทรวงกำหนดพิกัดอัตราภาษีสรรพสามิต (ฉบับที่ 23) พ.ศ. 2565 เพื่อปรับโครงสร้างอัตราภาษีสรรพสามิตสินค้ารถยนต์นั่งหรือรถยนต์ โดยสารที่มีที่นั่งไม่เกิน 10 คน (ประเภทที่ 06.01 และ 06.02) ประเภทประหยัดพลังงาน ให้เป็นเครื่องมือทางภาษีในการขับเคลื่อนยุทธศาสตร์การพัฒนาเครื่องยนต์เศรษฐกิจสำคัญใหม่ (New Growth Engine) และเสริมสร้างขีดความสามารถในการแข่งขันของอุตสาหกรรมยานยนต์และชิ้นส่วนของประเทศไทยอย่างยั่งยืน โดยเป็นการดำเนินการตามมติคณะรัฐมนตรีเมื่อวันที่ 6 ตุลาคม 2569 ที่รับทราบแนวทางการปรับโครงสร้างภาษีสรรพสามิตสินค้ารถยนต์ตามมติคณะกรรมการนโยบายยานยนต์ไฟฟ้าแห่งชาติ ในการประชุมครั้งที่ 1/2569 เมื่อวันที่ 10 กันยายน 2569 ตามที่คณะกรรมการนโยบายยานยนต์ไฟฟ้าแห่งชาติเสนอ รวมทั้งสอดคล้อง กับนโยบายของคณะรัฐมนตรีในการปรับโครงสร้างเศรษฐกิจไทยให้เติบโต แข่งขันได้อย่างยั่งยืนเสริมศักยภาพการเติบโตของประเทศให้พ้นจากกับดักประเทศรายได้ปานกลางด้วยการสร้างความสามารถในการแข่งขันของอุตสาหกรรมเดิมควบคู่กับการสร้างเครื่องยนต์เศรษฐกิจสำคัญใหม่
		2. มอบหมายให้กรมสรรพสามิตดำเนินการศึกษามาตรการส่งเสริมการเปลี่ยนผ่านในระยะสั้นเพื่อดึงดูดการลงทุนใหม่ในอุตสาหกรรมยานยนต์และชิ้นส่วนและปรับโครงสร้างภาษีสรรพสามิตสินค้ารถยนต์อย่างเป็นระบบในอนาคต เพื่อให้ภาษีสรรพสามิตสินค้ารถยนต์เป็นเครื่องมือที่สำคัญในการผลักดันให้ห่วงโซ่อุปทาน (Supply Chain) ของอุตสาหกรรมยานยนต์และขึ้นส่วนมีความแข็งแกร่งมากขึ้น ยกระดับฝีมือแรงงานให้รองรับการเปลี่ยนผ่านไปสู่อุตสาหกรรมยานยนต์ที่เป็นมิตรต่อสิ่งแวดล้อมแห่งอนาคตได้อย่างมีประสิทธิภาพและยั่งยืนต่อไป
		สาระสำคัญของเรื่อง
		1. ร่างกฎกระทรวงที่กระทรวงการคลังเสนอ มีสาระสำคัญเป็นการแก้ไขเพิ่มเติมกฎกระทรวงกำหนดพิกัดอัตราภาษีสรรพสามิต พ.ศ. 2560 ซึ่งแก้ไขเพิ่มเติมโดยกฎกระทรวงกำหนดพิกัดอัตราภาษีสรรพสามิต (ฉบับที่ 23) พ.ศ. 2565 เพื่อปรับโครงสร้างอัตราภาษีสรรพสามิตสินค้ารถยนต์นั่งหรือรถยนต์โดยสารที่มีที่นั่งไม่เกิน 10 คน (ประเภทที่ 06.01 และ 06.02) ประเภทประหยัดพลังงาน โดยเป็นการดำเนินการตามมติคณะรัฐมนตรีเมื่อวันที่ 6 ตุลาคม 2569 ที่รับทราบแนวทางการปรับโครงสร้างภาษีสรรพสามิตสินค้ารถยนต์ตามมติคณะกรรมการนโยบายยานยนต์ไฟฟ้าแห่งชาติ ในการประชุมครั้งที่ 1/2569 เมื่อวันที่ 10 กันยายน 2569 ตามที่คณะกรรมการนโยบายยานยนต์ไฟฟ้าแห่งชาติเสนอ ดังนี้
			1.1 กำหนดพิกัดอัตราภาษีสรรพสามิตสำหรับสินค้ารถยนต์ประหยัดพลังงานแบบผสมที่ใช้พลังงานเชื้อเพลิงและไฟฟ้าที่สามารถเสียบปลั๊กประจุไฟฟ้าได้ (Plug-in Hybrid Electric Vehicle: PHEV) (กำหนดกรณีอื่น ๆ ที่ไม่เป็นรถยนต์ที่ผลิต/ใช้แบตเตอรี่และชิ้นส่วนภายในประเทศ) (กำหนดใหม่) ได้แก่
	ความจุของกระบอกสูบ
	อัตราภาษีตามมูลค่า
	ระยะเวลา

	1. ไม่เกิน 3,000 ลูกบาศก์เซนติเมตร
	ร้อยละ 15
	• ตั้งแต่วันที่ 1 มกราคม 2570
ถึงวันที่ 31 ธันวาคม 2572

	
	ร้อยละ 20
	• ตั้งแต่วันที่ 1 มกราคม 2573
เป็นต้นไป

	2. เกิน 3,000 ลูกบาศก์เซนติเมตร
	ร้อยละ 30
	• ตั้งแต่วันที่ 1 มกราคม 2570
เป็นต้นไป


ทั้งนี้ ต้องเป็นไปตามหลักเกณฑ์ เงื่อนไข และคุณลักษณะที่อธิบดีกรมสรรพสามิตประกาศกำหนด1 เช่น การติดตั้งระบบช่วยเหลือผู้ขับขี่อัจฉริยะ (ADAS) หากรถยนต์ PHEV ไม่ได้เป็นไปตามหลักเกณฑ์ดังกล่าว ให้จัดเก็บในอัตราภาษีตามมูลค่าร้อยละ 35 ตั้งแต่วันที่ 1 มกราคม 2570 เป็นต้นไป
			1.2 ปรับโครงสร้างอัตราภาษีสรรพสามิตสำหรับสินค้ารถยนต์แบบพลังงานไฟฟ้า (Electric Powered Vehice: BEV)2 (กำหนดกรณีอื่น ๆ ที่ไม่เป็นรถยนต์ที่ผลิต/ใช้แบตเตอรี่และชิ้นส่วนภายในประเทศ) ทั้งนี้ ต้องเป็นไปตามหลักเกณฑ์ เงื่อนไขและคุณลักษณะที่อธิบดีกรมสรรพสามิตประกาศกำหนด3 โดยให้เพิ่มอัตราภาษีตามมูลค่าร้อยละ 35 ตั้งแต่วันที่ 1 มกราคม 2570 เป็นต้นไป (เดิมอัตราร้อยละ 10 ตั้งแต่วันที่ 1 มกราคม 2569 เป็นต้นไป)
			ทั้งนี้ เพื่อให้การดำเนินการดังกล่าวบรรลุเป้าหมายพัฒนาเครื่องยนต์เศรษฐกิจสำคัญใหม่ (New Growth Engine) กระทรวงการคลังได้เสนอคณะรัฐมนตรีพิจารณามอบหมายให้กรมสรรพสามิตดำเนินการศึกษามาตรการส่งเสริมการเปลี่ยนผ่านในระยะสั้นเพื่อดึงดูดการลงทุนใหม่ในอุตสาหกรรมยานยนต์และชิ้นส่วนและปรับโครงสร้างภาษีสรรพสามิตสินค้ารถยนต์อย่างเป็นระบบในอนาคตเพื่อให้ภาษีสรรพสามิตสินค้ารถยนต์เป็นเครื่องมือที่สำคัญในการผลักดันให้ห่วงโซ่อุปทาน (Supply Chain)ของอุตสาหกรรมยานยนต์และชิ้นส่วนมีความแข็งแกร่งมากขึ้น ยกระดับฝีมือแรงงานให้รองรับการเปลี่ยนผ่านไปสู่อุตสาหกรรมยานยนต์ที่เป็นมิตรต่อสิ่งแวดล้อมแห่งอนาคตได้อย่างมีประสิทธิภาพและยั่งยืนต่อไป
		2. กระทรวงการคลัง โดยกรมสรรพสามิตรายงานว่า การปรับโครงสร้างอัตราภาษีสรรพสามิตสินค้ารถยนต์ดังกล่าว เพื่อเพิ่มขีดความสามารถในการแข่งขันของอุตสาหกรรมยานยนต์และชิ้นส่วนของประเทศไทยตามเป้าหมายพัฒนาเครื่องยนต์เศรษฐกิจสำคัญใหม่ (New Growth Engine) ไม่ก่อให้เกิดการสูญเสียรายได้ของรัฐ โดยคาดการณ์ว่ารายได้ภาษีสรรพสามิตสินค้ารถยนต์ดังกล่าวจะเพิ่มขึ้นประมาณ 3,500 ล้านบาท ทั้งนี้ รายได้ดังกล่าวอาจลดลงหากรถยนต์ที่ผลิตในประเทศมีสัดส่วนเพิ่มขึ้น และจะเป็นการเสริมสร้างศักยภาพในการพัฒนาเทคโนโลยีและนวัตกรรมของอุตสาหกรรมยานยนต์และชิ้นส่วนของไทยโดยเป็นการต่อยอดจากมาตรการสนับสนุนการใช้ยานยนต์ไฟฟ้าประเภทรถยนต์และรถจักรยานยนต์ (EV3) และมาตรการสนับสนุนการใช้ยานยนต์ไฟฟ้าประเภทรถยนต์และรถจักรยานยนต์ ระยะที่ 2 (EV3.5) ให้เป็นไปอย่างเต็มประสิทธิภาพตลอดจนขับเคลื่อนเป้าหมายการพัฒนาเครื่องยนต์เศรษฐกิจใหม่ของภาครัฐให้เกิดผลสัมฤทธิ์อย่างเป็นรูปธรรม
		3. สำนักงานคณะกรรมการกฤษฎีกาเห็นว่า การเสนอร่างกฎกระทรวงดังกล่าว อยู่ในอำนาจของคณะรัฐมนตรีที่จะพิจารณาอนุมัติหลักการและมอบหมายให้กรมสรรพสามิตดำเนินการศึกษามาตรการส่งเสริมการเปลี่ยนผ่านในระยะสั้นตามที่กระทรวงการคลังเสนอได้ตามที่เห็นสมควร รวมทั้งได้ตรวจพิจารณาร่างกฎกระทรวงดังกล่าวเป็นการล่วงหน้ามาด้วยแล้ว
		เรื่องนี้ได้ผ่านการพิจารณาของคณะกรรมการนโยบายยานยนต์ไฟฟ้าแห่งชาติ ในการประชุม ครั้งที่ 1/2569 เมื่อวันที่ 10 กันยายน 2569 ซึ่งประกอบด้วยกรรมการในระดับรัฐมนตรีหรือหัวหน้าหน่วยงานจากกระทรวงการอุดมศึกษา วิทยาศาสตร์ วิจัยและนวัตกรรมกระทรวงคมนาคม กระทรวงพลังงาน กระทรวงอุตสาหกรรม สำนักงานสภาพัฒนาการเศรษฐกิจและสังคมแห่งชาติ สำนักงานคณะกรรมการส่งเสริมการลงทุน สภาอุตสาหกรรมแห่งประเทศไทยสมาคมธนาคารไทย และสมาคมยานยนต์ไฟฟ้าไทย เป็นองค์ประกอบ โดยที่ประชุมมีมติเห็นชอบและไม่มีการบันทึกข้อคัดค้านของคณะกรรมการนโยบายยานยนต์ไฟฟ้าแห่งชาติ สำนักเลขาธิการคณะรัฐมนตรีจึงไม่ขอความเห็นเพิ่มเติมจากหน่วยงานดังกล่าว และได้ขอให้กระทรวงพาณิชย์และสำนักงบประมาณเสนอความเห็นเพื่อประกอบการพิจารณาของคณะรัฐมนตรีด้วยแล้วโดยจะครบกำหนดในวันที่ 30 ตุลาคม 2569 ซึ่งหากครบกำหนดระยะเวลาดังกล่าวให้ถือว่าหน่วยงานดังกล่าวไม่ขัดข้อง ทั้งนี้ ตามนัยมติคณะรัฐมนตรีเมื่อวันที่ 6 เมษายน 2569 (เรื่อง แนวทางปฏิบัติของหน่วยงานของรัฐในการเสนอเรื่องต่อคณะรัฐมนตรี)
____________________________________
1เมื่อร่างกฎกระทรวงนี้มีผลใช้บังคับแล้ว อธิบดีกรมสรรพสามิตจะดำเนินการออกประกาศกรมสรรพสามิตต่อไป
2รถยนต์ BEV เป็นรถยนต์ที่พึ่งกระแสไฟฟ้าจากแบตเตอรี่มาสร้างกำลังขับเคลื่อน 
3เมื่อร่างกฎกระทรวงนี้มีผลใช้บังคับแล้ว อธิบดีกรมสรรพสามิตจะดำเนินการออกประกาศกรมสรรพสามิตต่อไป                                       

7. เรื่อง ร่างพระราชบัญญัติยกเลิกกฎหมายบางฉบับที่หมดความจำเป็นหรือซ้ำซ้อนกับกฎหมายอื่น พ.ศ. ....
		คณะรัฐมนตรีมีมติเห็นชอบร่างพระราชบัญญัติยกเลิกกฎหมายบางฉบับที่หมดความจำเป็นหรือซ้ำซ้อนกับกฎหมายอื่น พ.ศ. .... ตามที่สำนักงานคณะกรรมการกฤษฎีกา (สคก.) เสนอ ได้แก่
		(1) พระราชบัญญัติกำหนดหน้าที่ของคนไทยในเวลารบ พุทธศักราช 2484
		(2) พระราชบัญญัติสงเคราะห์ผู้ประสบภัยเนื่องในการรบ พุทธศักราช 2485
		(3) พระราชบัญญัติสงเคราะห์ผู้ประสบภัยเนื่องในการรบ (ฉบับที่ 2) พ.ศ. 2502
		(4) พระราชบัญญัติควบคุมการเรี่ยไร พุทธศักราช 2487 
		(5) พระราชบัญญัติควบคุมการโฆษณาโดยใช้เครื่องขยายเสียง พ.ศ. 2493
		(6) พระราชบัญญัติเลื่อยโซ่ยนต์ พ.ศ. 2545
		(7) พระราชกำหนดกองทุนส่งเสริมการประกันภัยพิบัติ พ.ศ. 2555
		(8) ประกาศของคณะปฏิวัติ ฉบับที่ 44 ลงวันที่ 11 มกราคม 2502
(ให้อำนาจพนักงานเจ้าหน้าที่ขจัดความไม่เรียบร้อยในสิ่งปลูกสร้างที่กีดขวางทางสัญจรสาธารณะ)
		(9) ประกาศของคณะปฏิวัติ ฉบับที่ 50 ลงวันที่ 15 มกราคม 2502
(ควบคุมสถานบริการประชาชน)
		(10) ประกาศคณะปฏิรูปการปกครองในระบอบประชาธิปไตยอันมีพระมหากษัตริย์
ทรงเป็นประมุข ฉบับที่ 25 เรื่อง การดำเนินการเกี่ยวกับการยุติธรรมทางอาญา ลงวันที่ 29 กันยายน พุทธศักราช 2549
		เนื่องจากเป็นกฎหมายที่ไม่มีความจำเป็นและไม่มีการใช้บังคับในสภาวการณ์ปัจจุบันหรือมีความซ้ำซ้อนกับกฎหมายอื่นที่ตราขึ้นในภายหลัง สร้างภาระต่อรัฐและประชาชนภายใต้กฎหมาย และเพื่อให้การบังคับใช้กฎหมายเป็นไปอย่างมีประสิทธิภาพตามบทบัญญัติมาตรา 77 ของรัฐธรรมนูญแห่งราชอาณาจักรไทย และสอดคล้องกับนโยบายของคณะรัฐมนตรีซึ่งกำหนดให้มีการทบทวนกฎหมายที่บังคับใช้ให้สอดคล้องกับสถานการณ์ที่เปลี่ยนแปลงไปรวมถึงการยกเลิกกฎหมายที่หมดความจำเป็นหรือซ้ำซ้อนกับกฎหมายอื่น

8. เรื่อง ร่างพระราชบัญญัติประกันสังคม (ฉบับที่ ..) พ.ศ. ....
		คณะรัฐมนตรีมีมติเห็นชอบตามที่กระทรวงแรงงาน (รง.) เสนอ ดังนี้
		1. เห็นชอบร่างพระราชบัญญัติประกันสังคม (ฉบับที่ ..) พ.ศ. .... ซึ่งได้แก้ไขปรับปรุงจากร่างพระราชบัญญัติที่สำนักงานคณะกรรมการกฤษฎีกา (สคก.) ตรวจพิจารณาแล้วโดยมีสาระสำคัญเป็นการแก้ไขเพิ่มเติมพระราชบัญญัติประกันสังคม พ.ศ. 2533 เพื่อให้มีความเหมาะสมกับสภาพการณ์ในปัจจุบัน เช่น ปรับปรุงบทบัญญัติเกี่ยวกับคณะกรรมการประกันสังคม คณะกรรมการการแพทย์ และคณะกรรมการอุทธรณ์ ให้มีความชัดเจนขึ้น ปรับปรุงเงื่อนไขการเป็นผู้ประกันตนและการสมัครเป็นผู้ประกันตน และการเปิดให้ผู้รับบำนาญสามารถกลับเข้าเป็นผู้ประกันตนต่อไปตามมาตรา 39/1 รวมทั้งปรับปรุงสิทธิได้รับเงินสงเคราะห์การหยุดงานเพื่อการคลอดบุตร เงินทดแทนจากการขาดรายได้กรณีทุพพลภาพ และหลักเกณฑ์การได้รับประโยชน์ทดแทนในกรณีชราภาพ
		ทั้งนี้ ให้ส่งข้อสังเกตของสำนักงานอัยการสูงสุดไปเพื่อประกอบการพิจารณาของคณะกรรมการประสานงานสภาผู้แทนราษฎร ก่อนเสนอสภาผู้แทนราษฎรต่อไป
		2. รับทราบแผนในการจัดทำกฎหมายลำดับรอง กรอบระยะเวลาและกรอบสาระสำคัญของกฎหมายลำดับรองที่ออกตามร่างพระราชบัญญัติตามข้อ 1
		สาระสำคัญของเรื่อง
		1. รง. ได้เสนอร่างพระราชบัญญัติประกันสังคม (ฉบับที่ ..) พ.ศ. .... ที่ได้ปรับปรุงจากร่างที่ สคก. ตรวจพิจารณาแล้ว ตามมติคณะกรรมการกลั่นกรองเรื่องเสนอคณะรัฐมนตรี (ด้านสังคม แรงงาน และการศึกษา) คณะที่ 3 มาเพื่อดำเนินการอีกครั้ง โดยร่างพระราชบัญญัติฉบับนี้มีสาระสำคัญ ดังนี้
	ประเด็น
	รายละเอียด

	1. คณะกรรมการประกันสังคม
คณะกรรมการการแพทย์
คณะกรรมการอุทธรณ์
คณะกรรมการตรวจสอบ

	• แก้ไขเพิ่มเติมให้คณะกรรมการประกันสังคมมีอำนาจในการวางระเบียบเกี่ยวกับการจำหน่ายหนี้สูญจากบัญชีลูกหนี้ (ปรับปรุง เดิมกำหนดให้มีอำนาจวางระเบียบเกี่ยวกับการรับเงิน การจ่ายเงิน การเก็บรักษาเงินของกองทุนเท่านั้น)
• เพิ่มลักษณะต้องห้ามของกรรมการประกันสังคมซึ่งรัฐมนตรีแต่งตั้งโดยกำหนดให้บุคคลดังกล่าวต้องไม่เป็นกรรมการในคณะกรรมการกองทุนเงินทดแทน เพื่อมิให้เกิดความซ้ำซ้อนในการปฏิบัติหน้าที่ของกรรมการ และแก้ไขเพิ่มเติมให้คุณสมบัติและลักษณะต้องห้ามของคณะกรรมการประกันสังคมมาใช้กับคณะกรรมการการแพทย์ด้วย (ปรับปรุง)
• แก้ไขวาระการดำรงตำแหน่งของคณะกรรมการประกันสังคม ที่ปรึกษาและคณะกรรมการการแพทย์ให้มีวาระการดำรงตำแหน่งคราวละ 3 ปี เพียงวาระเดียว (ปรับปรุง เดิมกำหนดให้มีวาระคราวละ 2 ปี และได้รับการแต่งตั้งอีกได้แต่ไม่เกิน 2 วาระติดต่อกัน)
• กำหนดเพิ่มเติมให้องค์ประกอบและอำนาจหน้าที่ของคณะกรรมการตรวจสอบมีความชัดเจนยิงขึ้น โดยรัฐมนตรีแต่งตั้งจากบุคคลซึ่งมีความชำนาญและประสบการณ์ในด้านการบัญชี การตรวจสอบภายใน การเงิน การคลัง กฎหมายและด้านอื่น ๆ ซึ่งมีหน้าที่และอำนาจ เช่น จัดทำกฎบัตรของคณะกรรมการตรวจสอบให้สอดคล้องกับขอบเขตความรับผิดชอบในการดำเนินงานของกองทุน โดยต้องได้รับความเห็นชอบจากคณะกรรมการประกันสังคม และมีการสอบทานความเหมาะสมของกฎบัตรดังกล่าวอย่างน้อยปีละ 1 ครั้งสอบทานประสิทธิภาพและประสิทธิผลของกระบวนการควบคุมภายใน กระบวนการบริหารความเสี่ยง และกระบวนการกำกับดูแลที่ดี (ปรับปรุง เติมกำหนดให้มีคณะกรรมการตรวจสอบซึ่งรัฐมนตรีแต่งตั้งโดยหลักเกณฑ์วิธีการได้มา องค์ประกอบ และอำนาจหน้าที่ให้เป็นไปตามระเบียบที่รัฐมนตรีกำหนด)

	2. ที่มาและรายได้ของ
เงินกองทุนประกันสังคม

	• แก้ไขเพิ่มเติมที่มาและรายได้ของเงินกองทุนประกันสังคม โดยกำหนดให้เงินกองทุนมาจาก 1) เงินสมทบจากรัฐบาล นายจ้าง ผู้ประกันตนตามมาตรา 39/1 และผู้ประกันตนตามมาตรา 40 และมาตรา 46 และ 2) เงินที่เป็นรายได้ของกองทุน ได้แก่ เงินสมทบที่นายจ้างที่นำส่งในส่วนของตนหรือผู้ประกันตนเกิน เงินสมทบที่ประเมินเกินหลังจากที่พิสูจน์ว่านายจ้างชำระเกินแล้ว เงินเหลือจากการยึด อายัดหรือขายทอดตลาดทรัพย์สิน เงินค้างจ่ายของผู้ประกันตน เงินสมทบที่ผู้ประกันตนตามมาตรา 39 และมาตรา 39/1 นำส่งเกิน และเงินประโยชน์ทดแทนค้างจ่าย แต่ไม่มีผู้ขอรับเงินคืน ตามมาตรา 47 มาตรา 47 ทวิ มาตรา 50 มาตรา 51/1 มาตรา 53 และมาตรา 56 เพื่อให้สอดคล้องกับบทบัญญัติเกี่ยวกับผู้ประกันตนตามมาตรา 39/1 และการคืนเงินสมทบหรือเงินที่ได้จากการขายทอดตลาดหรือประโยชน์ทดแทนซึ่งได้นำส่งไว้เกินหรือกรณีไม่มีผู้มาขอรับเงินดังกล่าวคืนตามที่พระราชบัญญัตินี้แก้ไข (ปรับปรุง เดิมกำหนดให้เงินกองทุนมาจากเงินสมทบจากรัฐบาล นายจ้างและผู้ประกันตนตามมาตรา 40 และมาตรา 46 และเงินที่ตกเป็นของกองทุน ได้แก่ เงินสมทบที่นายจ้างที่นำส่งในส่วนของตนหรือผู้ประกันตนเกิน เงินสมทบที่ประเมินเกินหลังจากที่พิสูจน์ว่านายจ้างชำระเกินแล้ว เงินเหลือจากการยึด อายัด หรือขายทอดตลาดทรัพย์สิน เงินค้างจ่ายของผู้ประกันตน และเงินประโยชน์ทดแทนค้างจ่ายแต่ไม่มีผู้ขอรับเงินคืน ตามมาตรา 47 มาตรา 47 ทวิ ตามมาตรา 50 ตามมาตรา 53 และมาตรา 56)

	3. ความเป็นผู้ประกันตนตามมาตรา 33 และสิทธิประโยชน์
	• แก้ไขเงื่อนไขความเป็นผู้ประกันตน โดยกำหนดให้ลูกจ้าง ซึ่งอายุไม่ต่ำกว่า 15 ปีบริบูรณ์และอายุไม่เกิน 65 ปี (เดิม อายุไม่เกิน 60 ปี) หรืออายุขั้นสูงตามที่กำหนดในพระราชกฤษฎีกาเป็นผู้ประกันตน เพื่อให้แรงงานกลุ่มผู้สูงอายุได้รับความคุ้มครองในระบบประกันสังคม (ปรับปรุง) 
• เพิ่มหลักเกณฑ์ให้มีการทบทวนค่าจ้างขั้นต่ำและขั้นสูงที่ใช้เป็นฐานในการคำนวณเงินสมทบของผู้ประกันตนตามกฎกระทรวงอย่างน้อยทุก 5 ปี เพื่อให้เกิดความเป็นธรรมแก่ผู้ประกันตน (เพิ่มเติม)
• แก้ไขเพิ่มเติมสิทธิประโยชน์ของผู้ประกันตนในกรณีที่สิ้นสภาพการเป็นลูกจ้างและได้ส่งเงินสมทบครบตามเงื่อนเวลา มีสิทธิได้รับประโยชน์ ทดแทนในกรณีสงเคราะห์บุตรต่อไปอีก 6 เดือนหรือตามระยะเวลาที่กำหนดเพิ่มขึ้นโดยการตราพระราชกฤษฎีกาซึ่งต้องไม่เกิน 12 เดือน นับแต่วันที่สิ้นสภาพการเป็นลูกจ้าง เพื่อขยายความคุ้มครองให้ผู้ประกันตนได้รับมากขึ้น (ปรับปรุง เดิมกำหนดให้ผู้ประกันตนที่สิ้นสภาพการเป็นลูกจ้างจะได้รับประโยชน์ทดแทน 4 กรณี คือ กรณีเจ็บป่วย กรณีทุพพลภาพ กรณีคลอดบุตรและกรณีตาย)

	4. ความเป็นผู้ประกันตน
ตามมาตรา 39 และสิทธิ
ประโยชน์

	• แก้ไขเงื่อนไขการสมัครเป็นผู้ประกันตน โดยกำหนดให้ผู้ที่เคยเป็นผู้ประกันตนตามมาตรา 33 โดยจ่ายเงินสมทบมาแล้วไม่น้อยกว่า 24 เดือน (ปรับปรุง เดิมกำหนดไม่น้อยกว่า 12 เดือน) และต่อมาความเป็นผู้ประกันตนได้สิ้นสุดลง ถ้าผู้นั้นประสงค์จะเป็นผู้ประกันตนต่อไป ให้แสดงความจำนงต่อ สปส. ตามระเบียบที่เลขาธิการกำหนดภายใน 6 เดือนนับแต่วันสิ้นสุดความเป็นผู้ประกันตนเพื่อให้เงื่อนไขในส่วนของระยะเวลาการส่งเงินสมทบของผู้ประกันตนที่ต้องการมาสมัครเข้าเป็นผู้ประกันตนตามมาตรา 39 มีความเหมาะสม (คงเดิม)
• แก้ไขการคำนวณเงินเพิ่มค้างชำระเงินสมทบของผู้ประกันตนตามมาตรา 39 โดยผู้ประกันตนซึ่งไม่ส่งเงินสมทบหรือส่งไม่ครบจำนวนภายในเวลาที่กฎหมายกำหนด ต้องจ่ายเงินเพิ่มในอัตราร้อยละ 2 ต่อเดือนของจำนวนเงินสมทบที่ยังมิได้นำส่งหรือของจำนวนเงินสมทบที่ยังขาดอยู่นับแต่วันถัดจากวันที่ต้องนำส่งเงินสมทบจากเดิม “สำหรับเศษของเดือนถ้าถึง 15 วันหรือกว่านั้นให้นับเป็น 1 เดือน ถ้าน้อยกว่านั้นให้ปัดทิ้ง” เป็น “ทั้งนี้ เงินเพิ่มที่คำนวณได้ต้องไม่เกินจำนวนเงินสมทบที่ต้องจ่าย” เพื่อให้การคำนวณเงินเพิ่มค้างชำระเงินสมทบมีความชัดเจนและเป็นธรรมต่อผู้ประกันตน (ปรับปรุง)

	5. ความเป็นผู้ประกันตนตาม
มาตรา 39/1 และสิทธิ
ประโยชน์

	• กำหนดเพิ่มเติมให้ผู้ประกันตนซึ่งสิ้นสุดความเป็นผู้ประกันตนตามมาตรา 33 และมาตรา 39 และมีสิทธิได้รับเงินบำนาญชราภาพ ถ้าประสงค์จะเป็นผู้ประกันตนโดยมีสิทธิรับเงินชราภาพ ให้แสดงความจำนงต่อ สปส. ตามระเบียบที่เลขาธิการกำหนดภายใน 6 เดือนนับแต่วันสิ้นสุดความเป็นผู้ประกันตน (จากเดิม ผู้ประกันตนจะได้รับเงินบำนาญชราภาพ เมื่ออายุครบ 55 ปี และความเป็นผู้ประกันตนสิ้นสุดลง (เช่น ลาออก) โดยต้องจ่ายเงินสมทบมาแล้วไม่น้อยกว่า 150 เดือน และจะสามารถสมัครเป็นผู้ประกันตนตามมาตรา 33 และมาตรา 39 อีกได้ แต่ให้งดการจ่ายเงินบำนาญชราภาพ) เนื่องจากมีข้อเรียกร้องของผู้รับบำนาญชราภาพที่ประสงค์จะได้รับความคุ้มครองโดยเฉพาะในส่วนของการรักษาพยาบาลอย่างต่อเนื่อง
• กำหนดเพิ่มเติมเกี่ยวกับการส่งเงินเข้ากองทุนประกันสังคมให้รัฐบาลและผู้ประกันตนออกเงินสมทบเข้ากองทุน โดยรัฐบาลออก 1 เท่า และผู้ประกันตนออก 2 เท่า ตามอัตราที่กำหนดในกฎกระทรวง ซึ่งผู้ประกันตนจะมีสิทธิได้รับประโยชน์ทดแทน 3 กรณี คือ กรณีประสบอันตรายหรือเจ็บป่วย กรณีทุพพลภาพและกรณีตาย โดยสิทธิดังกล่าวไม่สามารถโอนได้และไม่อยู่ในความรับผิดแห่งการบังคับคดี (เดิม ยังไม่เคยกำหนดให้มีผู้ประกันตนตามมาตรา 39/1 จึงมิได้มีการกำหนดเรื่องนี้ไว้)

	6. การนำส่งเงินสมทบ
ของนายจ้างและการคืน
เงินสมทบ

	• กำหนดขั้นตอนการนำส่งเงินสมทบของนายจ้าง โดยให้นายจ้างหักค่าจ้างของผู้ประกันตนทุกครั้งที่มีการจ่ายตามจำนวนที่ต้องนำส่งเป็นเงินสมทบในส่วนผู้ประกันตนและนายจ้างต้องนำเงินสมทบในส่วนผู้ประกันตนที่ได้หักไว้และนายจ้างให้แก่ สปส. ภายในวันที่ 15 ของเดือนถัดจากเดือนที่มีการหักเงินสมทบไว้ พร้อมทั้งยื่นแบบรายการแสดงการส่งเงินสมทบตามแบบและวิธีการที่เลขาธิการประกาศกำหนด (คงเดิม)
• กำหนดขั้นตอนกรณีที่นายจ้างไม่นำส่งเงินสมทบหรือนำส่งไม่ครบภายใน วันที่ 15 ของเดือนถัดจากเดือนที่มีการหักเงินสมทบไว้ โดยพนักงานเจ้าหน้าที่จะมีคำเตือนเป็นหนังสือ เพื่อให้นายจ้างนำเงินสมทบที่ค้างและเงินเพิ่มชำระภายในกำหนดไม่น้อยกว่า 30 วันนับแต่วันที่ได้รับหนังสือจากพนักงานเจ้าหน้าที่ (คงเดิม)
• แก้ไขเพิ่มเติมขั้นตอนการขอคืนเงินสมทบที่เกินจำนวนที่ต้องชำระ โดยกำหนดให้นายจ้าง ผู้ประกันตน หรือบุคคลผู้มีสิทธิ์ได้รับเงินสามารถดำเนินการ (ปรับปรุง) ดังนี้ 
	1. นายจ้างมีสิทธินำเงินสมทบส่วนที่เกินไปนั้นมาหักจากจำนวนเงินที่ต้องนำส่งให้ สปส. ในงวดถัดไป ให้เป็นไปตามระเบียบที่เลขาธิการกำหนด (กรณีผู้ประกันตนตามมาตรา 33 ที่เป็นลูกจ้าง) (เดิมมิได้กำหนดไว้) หรือนายจ้างผู้ประกันตน หรือบุคคล ผู้มีสิทธิ์ได้รับเงินยื่นคำร้องขอรับเงินในส่วนที่เกินคืนได้ภายใน 1 ปีนับแต่วันที่ได้รับแจ้งจาก สปส. (ปรับปรุง เดิมให้นายจ้างหรือผู้ประกันตนยื่นคำร้องขอรับเงินในส่วนที่เกินคืนได้ตามระเบียบที่เลขาธิการกำหนดแต่ถ้านายจ้างหรือผู้ประกันตนไม่มารับเงินดังกล่าวภายใน 1 ปีนับแต่วันที่ได้รับแจ้งให้มารับเงินให้เงินนั้นตกเป็นของกองทุน)
	2. ผู้ประกันตนตามมาตรา 39 และมาตรา 39/1 มีสิทธินำเงินสมทบส่วนที่เกินไปนั้นมาหักจากจำนวนเงินที่ต้องนำส่งให้ สปส. ในงวดถัดไป ให้เป็นไปตามระเบียบที่เลขาธิการกำหนด หรือยื่นคำร้องขอรับเงินในส่วนที่เกินคืนได้ภายใน 1 ปีนับแต่วันที่ได้รับแจ้งจาก สปส. (เพิ่มเติม)
• แก้ไขเพิ่มเติมขั้นตอนการคืนเงินที่ได้จากการขายทอดตลาดกรณีไม่นำส่งเงินสมทบหรือเงินเพิ่ม โดยกำหนดให้หักเงินที่ได้จากการขายทอดตลาดไว้เป็นค่าใช้จ่ายในการยึด อายัด การขายทอดตลาด การชำระเงินสมทบและเงินเพิ่มที่ค้างชำระ ถ้ามีเงินเหลือให้คืนแก่นายจ้าง โดยให้ สปส. แจ้งนายจ้างหรือบุคคลผู้มีสิทธิได้รับเงินมารับเงินคืนภายใน 1 ปีนับแต่วันที่ได้รับแจ้งจาก สปส. (ปรับปรุง เดิม หากมีเงินเหลือให้คืนแก่นายจ้างโดยเร็ว ถ้านายจ้างมิได้เรียกเงินที่เหลือคืนให้ตกแก่กองทุน)
• เพิ่มขั้นตอนให้นายจ้าง ผู้ประกันตน หรือผู้ซึ่งได้รับแจ้งนั้นไม่มาขอรับเงินสมทบที่ชำระเกิน หรือเงินเหลือที่ได้จากการขายทอดตลาด คืนภายใน 3 ปีนับแต่วันที่ได้รับแจ้งจาก สปส. ให้ สปส. ฝากเงินนั้นในบัญชีของ สปส. และหากไม่รับเงินคืนภายใน 10 ปีให้โอนเงินเข้าบัญชีเป็นรายได้ของกองทุนประกันสังคม ภายใต้เงื่อนไขที่ว่า สามารถขอรับเงินได้ภายหลังพร้อมดอกเบี้ยที่เกิดขึ้นจากการฝากเงินไว้กับธนาคาร (เพิ่มเติม)

	7. สิทธิได้รับเงินสงเคราะห์
การหยุดงานเพื่อการคลอดบุตรและเงินทดแทนการขาดรายได้กรณีทุพพลภาพ

	• แก้ไขเพิ่มเติมให้ผู้ประกันตนมีสิทธิได้รับเงินสงเคราะห์การหยุดงานเพื่อการคลอดบุตรไม่เกิน 2 ครั้ง เป็นการเหมาจ่ายในอัตราครั้งละร้อยละ 50 ของค่าจ้าง เป็นเวลา 98 วัน (จากเดิม 90 วัน) หรือระยะเวลาตามที่กำหนดในกฎกระทรวงเพื่อกำหนดให้ผู้ประกันตน มีสิทธิได้รับเงินสงเคราะห์การหยุดงานเพื่อการคลอดบุตรเพิ่มขึ้น (ปรับปรุง)
• แก้ไขเพิ่มเติมให้ผู้ประกันตนทุพพลภาพอันมิใช่จากการทำงานมีสิทธิ์ได้รับเงินทดแทนการขาดรายได้กรณีทุพพลภาพเป็นรายเดือนไม่เกินร้อยละ 70 ของค่าจ้าง (จากเดิมไม่เกินร้อยละ 50 ของค่าจ้าง) เพื่อมีสิทธิได้รับเงินทดแทนการขาดรายได้กรณีทุพพลภาพเพิ่มขึ้น (ปรับปรุง)

	8. ประโยชน์ทดแทนในกรณีชราภาพ

	• กำหนดประเภทของประโยชน์ทดแทนในกรณีชราภาพ ได้แก่ 1) เงินเลี้ยงชีพรายเดือน และ 2) เงินบำเหน็จที่จ่ายให้ครั้งเดียว (คงเดิม)
• แก้ไขเพิ่มเติมเงื่อนไขการกำหนดกฎกระทรวงเกี่ยวกับหลักเกณฑ์ วิธีการ ระยะเวลา และอัตราการจ่ายประโยชน์ทดแทนในกรณีชราภาพของผู้ประกันตนตามมาตรา 33 และมาตรา 39 โดยให้นำค่าจ้างที่ใช้เป็นฐานในการคำนวณเงินสมทบกรณีชราภาพทั้งหมดมารวมคำนวณและปรับค่าจ้างในอดีตให้เป็นมูลค่าปัจจุบัน (ปรับปรุง เดิมมิได้กำหนดรายละเอียดในส่วนนำค่าจ้างมาคำนวณเงินสมทบไว้)
• แก้ไขเพิ่มเติมให้ผู้ประกันตนที่จ่ายเงินสมทบมาแล้วไม่น้อยกว่า 180 เดือน มีสิทธิเลือกได้รับเงินบำนาญชราภาพหรือเงินบำเหน็จชราภาพ (ขอเลือก) ตั้งแต่วันที่อายุครบ 55 ปีบริบูรณ์ โดยให้ได้รับเงินนั้นวัน/เดือนถัดไปที่อายุครบ 55 ปี หรือวัน/เดือน ที่ความเป็นผู้ประกันตนนั้นสิ้นสุดลง และให้ผู้ประกันตนมีสิทธิได้รับประโยชน์ทดแทนในกรณีว่างงานไปจนกว่าสิทธิประโยชน์ทดแทนในกรณีว่างงานสิ้นสุดลง (กรณีว่างงานเพราะลาออกจะได้รับ 90 วัน และกรณีว่างงานเพราะถูกเลิกจ้างจะได้รับ 180 วัน) และให้ได้รับเงินบำนาญชราภาพตั้งแต่เดือนถัดจากเดือนที่ประโยชน์ทดแทนในกรณีว่างงานสิ้นสุดลงหรือให้ได้รับเงินบำเหน็จชราภาพตั้งแต่วันถัดจากวันที่ประโยชน์ทดแทนในกรณีว่างงานสิ้นสุดลง แล้วแต่กรณี (ปรับปรุง จากเดิม กำหนดให้ผู้รับประกันตนที่ส่งเงินสมทบมาแล้วไม่น้อยกว่า 180 เดือน มีสิทธิได้รับเงินบำนาญชราภาพเท่านั้นและไม่สามารถได้รับสิทธิประโยชน์ทดแทนในกรณีว่างงาน)
• กำหนดเพิ่มเติมให้ผู้ประกันตนซึ่งมีสิทธิรับเงินบำนาญชราภาพสามารถยื่นขอรับเงินกรณีชราภาพล่วงหน้าได้ไม่เกิน 60 เท่าของจำนวนเงินบำนาญชราภาพรายเดือน ที่ผู้ประกันตนมีสิทธิได้รับ ทั้งนี้ การกำหนดหลักเกณฑ์ วิธีการ และระยะเวลาในการรับเงินชราภาพ และการหักส่วนลดของบำนาญชราภาพล่วงหน้าที่จะได้รับให้เป็นไปตามที่กำหนดในกฎกระทรวง (ปรับปรุง จากเดิม กำหนดให้ผู้รับประกันตน ที่ส่งเงินสมทบมาแล้วไม่น้อยกว่า 180 เดือน มีสิทธิได้รับเงินบำนาญชราภาพเท่านั้นและผู้ประกันตนไม่สามารถยื่นขอรับเงินกรณีชราภาพบางส่วนออกมาก่อน หรือสามารถนำหลักประกันมาใช้ได้)
• กำหนดเพิ่มเติมให้ผู้ประกันตนหรือผู้ซึ่งมีเงินสมทบกรณีชราภาพซึ่งได้จ่ายเงินสมทบมาแล้วไม่น้อยกว่า 60 เดือน อาจขอรับเงินชราภาพบางส่วน ก่อนอายุครบ 55 ปีหรือก่อนความเป็นผู้ประกันตนสิ้นสุดลงได้ในกรณีที่ท้องที่หนึ่งท้องที่ใดเกิดพิบัติภัยที่ส่งผลกระทบต่อความเป็นอยู่ของผู้ประกันตนหรือผู้ซึ่งมีเงินสมทบกรณีชราภาพอย่างร้ายแรง (ขอคืน) หรือสามารถนำไปเป็นหลักประกันการกู้เงินกับสถาบันการเงิน ที่มีความตกลงกับ สปส. (ขอกู้) เพื่อใช้ในการดำรงชีพของผู้ประกันตนได้ ซึ่งจำนวนเงินที่ได้ไม่เกินร้อยละ 30 ของเงินสมทบกรณีชราภาพและต้องไม่เกิน 2 เท่าของจำนวนเงินฐานคำนวณค่าจ้างขั้นสูงของผู้ประกันตน ทั้งนี้ หากผู้นั้นนำเงินมาชำระแก่กองทุนประกันสังคม พร้อมกับค่าเสียโอกาสในการลงทุนของกองทุน ให้ผู้นั้น มีสิทธิได้รับประโยชน์ทดแทนในกรณีชราภาพตามสิทธิที่จะได้รับเต็มจำนวน (เพิ่มเติม)
• กำหนดเพิ่มเติมให้ผู้ประกันตนหรือผู้ซึ่งมีเงินสมทบกรณีชราภาพได้รับเงินชราภาพบางส่วน หรือนำเงินชราภาพบางส่วนไปเป็นหลักประกันกับสถาบันการเงินและต่อมาถึงแก่ความตายก่อนที่จะได้รับประโยชน์ทดแทนในกรณีชราภาพ ให้ สปส. หักเงินชราภาพของผู้ประกันตนหรือผู้ซึ่งมีเงินสมทบกรณีชราภาพที่ต้องชำระ แล้วแต่กรณีออกจากประโยชน์ทดแทนในกรณีชราภาพซึ่งผู้นั้นมีสิทธิได้รับและหากมีเงินเหลือให้ทายาทมีสิทธิได้รับเงินบำเหน็จชราภาพนั้นตามหลักเกณฑ์และวิธีการที่กำหนดในกฎกระทรวง (เพิ่มเติม)

	9. สิทธิประโยชน์ทดแทน
ในกรณีว่างงาน
	• แก้ไขเพิ่มเติมให้ผู้ประกันตนที่มีอายุไม่เกิน 60 ปีบริบูรณ์มีสิทธิได้รับประโยชน์ทดแทนในกรณีว่างงานต่อเมื่อผู้ประกันตนได้จ่ายเงินสมทบมาแล้วไม่น้อยกว่า 6 เดือนและต้องอยู่ภายในระยะเวลา 15 เดือนก่อนการว่างงาน และแก้ไขเงื่อนไขในการได้รับสิทธิประโยชน์โดยจะต้องมิใช่ผู้ได้รับประโยชน์ทดแทนในกรณีชราภาพ ณ ขณะนั้น เพื่อให้ความชัดเจนยิ่งขึ้นและรองรับการแก้ไขเพิ่มเติมประโยชน์ทดแทนในกรณีชราภาพ (ปรับปรุง เดิม มิได้กำหนดอายุของผู้ประกันตนที่มีสิทธิได้รับประโยชน์ทดแทนดังกล่าว แต่ได้กำหนดเงื่อนไขในการได้รับสิทธิประโยชน์นี้ซึ่งต้องมิใช่เป็นผู้มีสิทธิได้รับสิทธิประโยชน์ในกรณีชราภาพไว้ ส่วนเงื่อนไขอื่นในการได้รับสิทธิประโยชน์นี้ถ้อยคำยังคงเหมือนเดิมมิได้มีการแก้ไข)

	10. บทกำหนดโทษ

	• แก้ไขเพิ่มเติมบทกำหนดโทษ โดยนำมาตรการปรับเป็นพินัยมาใช้แทนบทกำหนดโทษทางอาญาเพื่อให้สอดคล้องกับพระราชบัญญัติว่าด้วยการปรับเป็นพินัย พ.ศ. 2565 ที่มีผลใช้บังคับแล้ว ดังนี้
	1. กำหนดให้ผู้ที่เจตนาไม่กรอกรายการในแบบสำรวจ กรอกรายการในแบบสำรวจไม่ครบถ้วน หรือไม่ส่งแบบสำรวจคืนภายในเวลาที่กำหนด มีความผิดทางพินัย ต้องชำระค่าปรับเป็นพินัยไม่เกิน 5,000 บาท (ปรับปรุง เดิมกำหนดให้ความผิดดังกล่าวต้องระวางโทษปรับไม่เกิน 5,000 บาท)
	2. กำหนดให้นายจ้างซึ่งไม่ยื่นแบบรายการต่อ สปส. ภายใน 30 วันนับแต่วันที่ลูกจ้างเป็นผู้ประกันตน หรือไม่แจ้งเป็นหนังสือต่อ สปส. ขอให้เปลี่ยนแปลงหรือแก้ไขเพิ่มเติมรายการภายในวันที่ 15 ของเดือนถัดจากเดือนที่มีการเปลี่ยนแปลง หรือไม่ยื่นแบบรายการแสดงการส่งเงินสมทบภายในวันที่ 15 ของเดือนถัดจากเดือนที่มีการหักเงินสมทบไว้มีความผิดทางพินัย ต้องชำระค่าปรับเป็นพินัยไม่เกิน 20,000 บาท และปรับอีก วันละไม่เกิน 5,000 บาท (ปรับปรุง เดิมกำหนดให้ความผิดดังกล่าวต้องระวางโทษจำคุก 6 เดือนหรือปรับไม่เกิน 20,000 บาท หรือทั้งจำทั้งปรับ และเพิ่มกรณีที่นายจ้างไม่ยื่นแบบรายการแสดงการส่งเงินสมทบภายในกำหนดเวลา ต้องชำระค่าปรับเป็นพินัยดังกล่าวด้วย)
• แก้ไขเพิ่มเติมบทกำหนดโทษ โดยกำหนดให้นายจ้างผู้ใดยื่นแบบรายการแสดงรายชื่อผู้ประกันตน อัตราค่าจ้าง และข้อความอื่น หรือแจ้งขอเปลี่ยนแปลงหรือแก้ไขเพิ่มเติมรายการที่เคยยื่นไว้กับ สปส. หรือยื่นแบบรายการแสดงการส่งเงินสมทบ อันเป็นเท็จ ต้องระวางโทษจำคุกไม่เกิน 6 เดือน หรือปรับไม่เกิน 20,000 บาท หรือทั้งจำทั้งปรับ (ปรับปรุง จากเดิม กำหนดให้การไม่ยื่นแบบแสดงการส่งเงินสมทบภายในกำหนดเวลา ต้องระวางโทษจำคุกไม่เกิน 6 เดือน หรือปรับไม่เกิน 20,000 บาท หรือทั้งจำทั้งปรับ)

	11. บทเฉพาะกาล

	• เพิ่มบทเฉพาะกาล เพื่อให้การดำรงตำแหน่งของคณะกรรมการ และการรองรับสิทธิความเป็นผู้ประกันตนยังคงมีผลใช้บังคับต่อไป เพื่อให้เกิดความต่อเนื่องในการดำเนินการตามกฎหมาย เช่น
	1. กำหนดให้คณะกรรมการคุ้มครองการรับงานไปทำที่บ้านซึ่งดำรงตำแหน่งอยู่ในวันก่อนวันที่พระราชบัญญัตินี้ใช้บังคับคงอยู่ในตำแหน่งต่อไปจนกว่าจะมีการแต่งตั้ง ผู้แทนฝ่ายนายจ้างหรือฝ่ายผู้ประกันตามมาตรา 8 วรรคสาม ซึ่งแก้ไขเพิ่มเติมโดยพระราชบัญญัติประกันสังคม (ฉบับที่ 4) พ.ศ. 2558
	2. กำหนดรองรับสิทธิความเป็นผู้ประกันตนต่อไปของผู้ซึ่งเคยเป็นผู้ประกันตนตามมาตรา 33 ซึ่งได้จ่ายเงินสมทบมาแล้วไม่น้อยกว่า 12 เดือนและต่อมาความเป็นผู้ประกันตนได้สิ้นสุดลงเนื่องจากสิ้นสภาพการเป็นลูกจ้าง ถ้าผู้นั้นได้แสดงความจำนงจะเป็นผู้ประกันตนต่อสำนักงานภายใน 6 เดือน นับแต่วันสิ้นสุดความเป็นผู้ประกันตน ให้เป็นผู้ประกันตนต่อไปเพื่อมิให้สิทธิของผู้ประกันตนต้องเสียไป เนื่องจากมีการแก้ไขระยะเวลาการจ่ายเงินสมทบจากเดิมไม่น้อยกว่า 12 เดือนเป็นไม่น้อยกว่า 24 เดือน


		2. รง. ได้เสนอแผนในการจัดทำกฎหมายลำดับรอง กรอบระยะเวลาและกรอบสาระสำคัญของกฎหมายลำดับรองที่ออกตามร่างพระราชบัญญัติดังกล่าว รวม 18 ฉบับ ได้แก่ พระราชกฤษฎีกา จำนวน 1 ฉบับ กฎกระทรวง จำนวน 8 ฉบับ ร่างระเบียบ จำนวน 6 ฉบับ และร่างประกาศ จำนวน 3 ฉบับ ทั้งนี้ กฎหมายลำดับรองดังกล่าวมีกรอบระยะเวลาภายใน 60 วัน นับแต่วันที่พระราชบัญญัตินี้มีผลใช้บังคับ

	เศรษฐกิจ-สังคม


		
9. เรื่อง ขออนุมัติกู้เงินเพื่อใช้ในการดำเนินงาน (กรณีรายได้ไม่เพียงพอสำหรับรายจ่าย) วงเงิน 18,000 ล้านบาท ของการรถไฟแห่งประเทศไทย ประจำปีงบประมาณ พ.ศ. 2570
		คณะรัฐมนตรีมีมติเห็นชอบการกู้เงินของการรถไฟแห่งประเทศไทย (รฟท.) ตามพระราชบัญญัติการรถไฟแห่งประเทศไทย พ.ศ. 2494 มาตรา 39 (4) โดยให้กระทรวงการคลัง (กค.) เป็นผู้ค้ำประกัน รวมทั้งพิจารณาวิธีการกู้เงิน เงื่อนไขและรายละเอียดตามความเหมาะสม ซึ่ง รฟท. จะดำเนินการกู้เงินได้ภายหลังจากวงเงินกู้ได้รับการบรรจุไว้ในแผนการบริหารหนี้สาธารณะ ประจำปีงบประมาณ พ.ศ. 2570 ที่ผ่านความเห็นชอบตามขั้นตอนแล้ว ทั้งนี้ การขอยกเว้นค่าธรรมเนียมการกู้เงิน ให้ รฟท. พิจารณาดำเนินการตามขั้นตอนของกฎหมาย ระเบียบ และเงื่อนไขที่เกี่ยวข้อง สำหรับการกู้เงินเพื่อใช้ในการดำเนินงาน (กรณีรายได้ไม่เพียงพอสำหรับรายจ่าย) ในปีงบประมาณ พ.ศ. 2570 วงเงิน 18,000 ล้านบาท ตามที่กระทรวงคมนาคม (คค.) เสนอ
		สาระสำคัญของเรื่อง
		1. การรถไฟแห่งประเทศไทย (รฟท.) ประสบกับปัญหาขาดทุน มาอย่างต่อเนื่อง เนื่องจาก รฟท. ต้องจัดสรรรายได้ไว้เพื่อจ่ายชำระดอกเบี้ยและค่าใช้จ่ายเงินกู้และจัดสรรไว้เป็นค่าใช้จ่ายในการดำเนินงาน เช่น ค่าใช้จ่ายในการซ่อมบำรุงด้านโครงสร้างพื้นฐานทางระบบราง ค่าใช้จ่ายในการบำรุงรักษาอาคารสถานที่ รถจักรและล้อเลื่อน ค่าใช้จ่ายในการเดินรถ และค่าใช้จ่ายบำเหน็จบำนาญ โดยในปีงบประมาณ พ.ศ. 2569 รฟท. มีเงินสดจ่ายมากกว่าเงินสดรับ จำนวนทั้งสิ้น 18,000 ล้านบาท ส่งผลให้รายได้ไม่เพียงพอกับค่าใช้จ่ายในการดำเนินงาน รฟท. จึงจำเป็นต้องขอเสนอคณะรัฐมนตรีเพื่อให้ความเห็นชอบการกู้เงินในครั้งนี้ เพื่อบรรเทาการขาดสภาพคล่องในปีงบประมาณ พ.ศ. 2570 และเพื่อให้มีเงินสดหมุนเวียนในการใช้จ่ายดำเนินงาน โดย รฟท. จะเป็นผู้รับภาระต้นเงินกู้ ดอกเบี้ย และค่าใช้จ่ายในการกู้เงินและให้กระทรวงการคลัง (กค.) เป็นผู้ค้ำประกัน รวมทั้งพิจารณาจัดหาแหล่งเงินกู้ วิธีการกู้เงินเงื่อนไข และรายละเอียดตามความเหมาะสม ทั้งนี้ การกู้เงินของ รฟท. ได้ถูกบรรจุอยู่ในแผนการบริหารหนี้สาธารณะ ประจำปีงบประมาณ 2570 ด้วยแล้ว
		2. กระทรวงคมนาคม (คค.) แจ้งว่า สำนักงานบริหารหนี้สาธารณะ (สบน.) กค. โดยความเห็นชอบของรัฐมนตรีว่าการกระทรวงการคลัง สำนักงบประมาณ (สงป.) และสำนักงานสภาพัฒนาการเศรษฐกิจและสังคมแห่งชาติ (สศช.) พิจารณาแล้วเห็นชอบ/ไม่ขัดข้อง โดยมีความเห็นเพิ่มเติมในประเด็นต่าง ๆ ดังนี้
	ประเด็น
	ความเห็น

	(1) วิธีการกู้เงิน เงื่อนไขและรายละเอียดในการกู้เงินและการขอยกเว้นค่าธรรมเนียม
การค้ำประกัน
	• ให้ กค. เป็นผู้พิจารณาวิธีการกู้เงิน เงื่อนไข และรายละเอียดต่าง ๆของการกู้เงิน และการค้ำประกันเงินกู้ได้ตามความเหมาะสมและจำเป็นและในส่วนของการยกเว้นค่าธรรมเนียมในการค้ำประกันตามมาตรา 30 แห่งพระราชบัญญัติการบริหารหนี้สาธารณะ พ.ศ 2548 และที่แก้ไขเพิ่มเติม กำหนดให้ กค. มีอำนาจเรียกเก็บค่าธรรมเนียมการค้ำประกันหรือค่าธรรมเนียมอื่นใดได้ในอัตราและเงื่อนไขที่กำหนดภายใต้กฎกระทรวงกำหนดอัตราและเงื่อนไขการเรียกเก็บค่าธรรมเนียมการค้ำประกันของ กค. พ.ศ. 2551 (กค.)
• เห็นสมควรที่ คค. จะเสนอคณะรัฐมนตรีเพื่อพิจารณาให้ความเห็นชอบให้ รฟท. กู้เงินเพื่อใช้ในการดำเนินงาน (กรณีรายได้ไม่เพียงพอสำหรับรายจ่าย) ประจำปีงบประมาณ พ.ศ. 2570 วงเงิน 18,000 ล้านบาท รวมถึงการขอยกเว้น ค่าธรรมเนียมในการค้ำประกัน เห็นควรให้เป็นไปตามความเห็น กค. (สงป.)
• เห็นควรให้ความเห็นชอบการกู้เงินของ รฟท. โดยให้ รฟท. พิจารณาใช้จ่ายเงินกู้ดังกล่าวตามช่วงเวลาที่เหมาะสมเพื่อไม่ให้เป็นภาระทางการเงินเกินความจำเป็น สำหรับการให้ กค. เป็นผู้ค้ำประกัน พิจารณาวิธีการกู้เงิน เงื่อนไขและรายละเอียด รวมถึงการขอยกเว้นค่าธรรมเนียมการค้ำประกันเห็นควรให้เป็นไปตามความเห็นของ กค. (สศช.)

	(2) การฟื้นฟูฐานะทางการเงิน ของ รฟท.

	• รฟท. ควรบริหารจัดการทางการเงินให้มีสภาพคล่องที่เหมาะสม สำหรับการดำเนินงานและสำรองไว้เพื่อใช้จ่ายในสถานการณ์ฉุกเฉิน และกำกับดูแลการดำเนินงานตามแผนวิสาหกิจแห่งประเทศไทย พ.ศ. 2566 -2570 (แผนฟื้นฟู รฟท.) ให้เป็นไปตามเป้าหมายที่กำหนดไว้ เพื่อเพิ่มประสิทธิภาพในการบริหาร จัดการรายได้ อันจะส่งผลให้ฐานะการเงินของ รฟท. ดีขึ้นและเป็นไปตามที่ประมาณการไว้ (สงป.)
• ให้ คค. เร่งดำเนินการฟื้นฟูฐานะทางการเงินของ รฟท. โดยเฉพาะการบริหารทรัพย์สิน และการเพิ่มบทบาทของภาคเอกชนในกิจการระบบขนส่งทางรางเพื่อให้เกิดการใช้ประโยชน์ทางรถไฟและลดภาระค่าใช้จ่ายในการบำรุงรักษาทาง รวมทั้ง จัดลำดับความสำคัญของโครงการลงทุนในระยะต่อไป โดยคำนึงถึงความสามารถทางการเงินของ รฟท. ในฐานะหน่วยงานรับผิดชอบโครงการด้วย (สศช.)



10. เรื่อง ผลการประชุมร่วมภาครัฐและเอกชนเพื่อพัฒนาและแก้ไขปัญหาทางเศรษฐกิจกลุ่มจังหวัดภาคตะวันออกเฉียงเหนือตอนบน 1 (จังหวัดอุดรธานี บึงกาฬ เลย หนองคาย และหนองบัวลำภู) เมื่อวันอาทิตย์ที่ 1 พฤศจิกายน 2569
		คณะรัฐมนตรีมีมติรับทราบและเห็นชอบตามที่สำนักงานสภาพัฒนาการเศรษฐกิจและสังคมแห่งชาติ (สศช.) เสนอ ดังนี้
		 1. รับทราบและเห็นชอบผลการประชุมร่วมภาครัฐและเอกชนเพื่อพัฒนาและแก้ไขปัญหาทางเศรษฐกิจกลุ่มจังหวัดภาคตะวันออกเฉียงเหนือตอนบน 1 (จังหวัดอุดรธานี บึงกาฬ เลย หนองคาย และหนองบัวลำภู) เมื่อวันอาทิตย์ที่ 1 พฤศจิกายน 2569 
		2. มอบหมายให้หน่วยงานที่เกี่ยวข้องตามข้อ 1. รายงานผลการดำเนินงานให้สำนักงานสภาพัฒนาการเศรษฐกิจและสังคมแห่งชาติ สำหรับโครงการที่ใช้จ่ายงบประมาณแผ่นดินให้สำนักงบประมาณรายงานผลการจัดสรรงบประมาณให้คณะรัฐมนตรีทราบต่อไป
		สาระสำคัญของเรื่อง
		1. มติคณะรัฐมนตรีเมื่อวันที่ 14 ตุลาคม 2569 และวันที่ 27 ตุลาคม 2569 เรื่อง การจัดประชุมคณะรัฐมนตรีอย่างเป็นทางการนอกสถานที่ ครั้งที่ 2/2569 โดยมอบหมายให้ สศช. สำนักเลขาธิการคณะรัฐมนตรี สำนักงบประมาณ และกระทรวงมหาดไทยเป็นฝ่ายเลขานุการจัดการประชุม ร่วมภาครัฐและเอกชนเพื่อพัฒนาและแก้ไขปัญหาทางเศรษฐกิจกลุ่มจังหวัดภาคตะวันออกเฉียงเหนือตอนบน 1 (จังหวัดอุดรธานี บึงกาฬ เลย หนองคาย และหนองบัวลำภู) เมื่อวันอาทิตย์ที่ 1 พฤศจิกายน 2569 เพื่อเสนอประเด็นและวาระการพัฒนากลุ่มจังหวัดต่อที่ประชุมคณะรัฐมนตรีอย่างเป็นทางการนอกสถานที่ ณ จังหวัดอุดรธานี
		2. สศช. สำนักเลขาธิการคณะรัฐมนตรี สำนักงบประมาณ และกระทรวงมหาดไทยได้จัดการประชุมฯ เมื่อวันอาทิตย์ที่ 1 พฤศจิกายน 2569 ณ ศาลากลางจังหวัดอุดรธานี โดยมีรองนายกรัฐมนตรี (นายทรงศักดิ์ ทองศรี) เป็นประธานการประชุมฯ มีผู้บริหารหน่วยงานภาครัฐที่เกี่ยวข้อง และผู้แทนสถาบันภาคเอกชนในพื้นที่กลุ่มจังหวัดภาคตะวันออกเฉียงเหนือตอนบน 1 ได้แก่ คณะกรรมการร่วมภาคเอกชน 3 สถาบัน (กกร.) (สภาหอการค้าแห่งประเทศไทย สภาอุตสาหกรรมแห่งประเทศไทย และสมาคมธนาคารไทย)และสภาอุตสาหกรรมท่องเที่ยวแห่งประเทศไทยเข้าร่วมประชุมฯ ทั้งนี้ ที่ประชุมได้สรุปข้อเสนอมาตรการเร่งด่วน ที่มีความพร้อมในการขับเคลื่อน (Quick win) และข้อเสนอเพื่อดำเนินการในระยะยาว 4 ด้าน ได้แก่ ด้านการผลิตและการค้าสินค้าเกษตรและอาหาร ด้านการพัฒนาการค้าชายแดน ด้านการส่งเสริมการท่องเที่ยว และด้านการปราบปรามยาเสพติด ดังนี้
			2.1 ข้อเสนอมาตรการเร่งด่วนที่มีความพร้อมในการขับเคลื่อน (Quick win) พร้อมหน่วยงานรับผิดชอบหลัก สรุป ดังนี้
				1) ด้านการผลิตและการค้าสินค้าเกษตรและอาหาร โดยมีแนวทางที่สำคัญ ได้แก่
					(1) ยกระดับการผลิตและแปรรูปสินค้าเกษตรสู่เกษตรมูลค่าสูงด้วยเทคโนโลยีและนวัตกรรม และการยกระดับมาตรฐานสินค้าเกษตรและอาหาร อาทิ โครงการจัดตั้งศูนย์นวัตกรรมอาหารอนาคตและห้องปฏิบัติการตรวจวิเคราะห์มาตรฐานอาหารกลุ่มจังหวัดภาคตะวันออกเฉียงเหนือตอนบน 1 (Sabaidee Future Food Innovation Lab: FFIL)
					(2) พัฒนาโครงสร้างพื้นฐานและบริหารจัดการทรัพยากรน้ำเพื่อการเกษตร ฟื้นฟูและพัฒนาแหล่งน้ำเพื่อเพิ่มประสิทธิภาพระบบกระจายน้ำ อาทิ โครงการขุดลอกอ่างเก็บน้ำผาวัง พร้อมซ่อมแซมอาคารประกอบ ตำบลนาเหล่า อำเภอนาวัง จังหวัดหนองบัวลำภู
					(3) ส่งเสริมการค้าและพัฒนาเกษตรกรสู่ผู้ประกอบการเกษตรสมัยใหม่ ขยายช่องทางการตลาดและเชื่อมโยงสินค้าเกษตรสู่ตลาดทั้งในและต่างประเทศ อาทิ โครงการ ส่งเสริมการผลิตและการค้าสินค้าเกษตรและอาหารของกลุ่มจังหวัดภาคตะวันออกเฉียงเหนือตอนบน 1 (กลุ่มสบายดี) กิจกรรม การจัดแสดงและจำหน่ายสินค้า และโครงการส่งเสริมการผลิตสินค้าเกษตรและแปรรูปผลิตภัณฑ์ตามแนวทาง BCG สู่เกษตรมูลค่าสูงและเป็นมิตรกับสิ่งแวดล้อม 
				2) ด้านการพัฒนาการค้าชายแดน โดยมีแนวทางที่สำคัญ ได้แก่
					(1) ส่งเสริมการค้าชายแดนและเชื่อมโยงตลาดต่างประเทศ โดยยกระดับศักยภาพผู้ประกอบการพื้นที่ชายแดน อาทิ โครงการ SABAIDEE EXPO 2027 :มหกรรมสินค้า นวัตกรรม และเศรษฐกิจสร้างสรรค์ กลุ่มจังหวัดภาคตะวันออกเฉียงเหนือตอนบน 1 เชื่อมโยงมหกรรมพืชสวนโลกและโครงการเพิ่มขีดความสามารถการแข่งขันทางการค้าชายแดนเชื่อมโยงตลาดต่างประเทศ
					(2) พัฒนาโครงสร้างพื้นฐานด้านคมนาคมและโลจิสติกส์ เพื่อเพิ่มประสิทธิภาพด้านการคมนาคมทั้งโครงข่ายถนนสายหลักและสายรอง อาทิ โครงการจ้างที่ปรึกษาสำรวจอสังหาริมทรัพย์เพื่อการเวนคืนโครงการพัฒนาท่าอากาศยานบึงกาฬ โครงการพัฒนาโครงข่ายทางหลวงเพื่อเพิ่มประสิทธิภาพการขนส่งและส่งเสริมการค้าชายแดนจังหวัดเลย บนเส้นทางโรแมนติก รูท (Romantic Route) และ นาคี รูท (Nakee Route) กิจกรรมก่อสร้างเพิ่มประสิทธิภาพทางหลวง ทางหลวงหมายเลข 2195 ตอนควบคุม 0102 ตอน ปากคาน - อาฮี ระหว่าง กม.51+400 - กม.54+850 ระยะทาง 3.450 กม. และโครงการเพิ่มประสิทธิภาพทางหลวง หมายเลข 2410 ตอนควบคุม 0100 ตอนบ้านเหล่า - ดอนกลอย ระหว่าง กม. 4+100 - กม. 5+000 บ้านแมด ตำบลสามพร้าว อำเภอเมืองอุดรธานี
				3) ด้านการส่งเสริมการท่องเที่ยว โดยมีแนวทางที่สำคัญ ได้แก่
					(1) ส่งเสริมการท่องเที่ยวเชิงสร้างสรรค์ วัฒนธรรม อาหาร และกีฬา ด้วยการพัฒนาต่อยอดกิจกรรมและเทศกาลท่องเที่ยวสู่ระดับนานาชาติ อาทิ โครงการเทศกาลบอลลูน กลุ่มจังหวัด ภาคตะวันออกเฉียงเหนือตอนบน 1 (Sabaidee Balloon Festival) และโครงการยกระดับจังหวัดอุดรธานีสู่เมืองท่องเที่ยวเชิงอาหารระดับสากล (UDON THANI: GLOBAL GASTRONOMY DESTINATION)
					(2) พัฒนาและยกระดับมาตรฐานแหล่งท่องเที่ยวควบคู่กับการปรับปรุงสิ่งอำนวยความสะดวกและโครงสร้างพื้นฐาน เพื่อรองรับการท่องเที่ยวอย่างมีคุณภาพ อาทิ ขอยกเว้นการปฏิบัติตามมติคณะรัฐมนตรี เมื่อวันที่ 29 มกราคม 2556 และวันที่ 9 สิงหาคม 2565 ในการจัดสรรงบประมาณค่าใช้จ่ายในการปลูกป่าทดแทนเพื่อการอนุรักษ์หรือรักษาสภาพแวดล้อมของพื้นที่สำหรับโครงการมหกรรมพืชสวนโลกอุดรธานี พ.ศ. 2569 โครงการพัฒนาการท่องเที่ยวเชื่อมโยงสู่อนุภูมิภาคลุ่มน้ำโขง การพัฒนาศักยภาพ และยกระดับมาตรฐานของแหล่งท่องเที่ยว สินค้า และบริการ กิจกรรมหลัก พัฒนาเรือไฟฟ้าและสถานีชาร์จครบวงจร เพื่อส่งเสริมการท่องเที่ยวทะเลบัวแดง และโครงการปรับปรุง ซ่อมแซมสนามกีฬาจังหวัดอุดรธานี
					(3) ส่งเสริมการท่องเที่ยวชุมชนและเศรษฐกิจฐานราก โดยพัฒนาอัตลักษณ์เมือง ผลิตภัณฑ์ท้องถิ่น และเส้นทางท่องเที่ยวเชื่อมโยงอนุภูมิภาคลุ่มน้ำโขง อาทิ โครงการ UDONTHANI CITY BRANDING การพัฒนาอัตลักษณ์เมืองอุดรธานี เพื่อยกระดับการท่องเที่ยวและสร้างมูลค่าเพิ่ม และโครงการส่งเสริมและพัฒนาเมืองสร้างสรรค์ LOEI Creative City
				4) ด้านการปราบปรามยาเสพติด โดยมีแนวทางที่สำคัญ ได้แก่
					(1) เพิ่มประสิทธิภาพการป้องกันและปราบปรามยาเสพติดในพื้นที่ชายแดนและชุมชน อาทิ โครงการติดตั้งระบบกล้องวงจรปิดอัจฉริยะ (AI CCTV) และอากาศยานไร้คนขับ (Drone) เพื่อเฝ้าระวังและป้องกันปัญหายาเสพติดในพื้นที่ อำเภอชายแดน (อำเภอปากคาด อำเภอบึงโขงหลง และอำเภอบุ่งคล้า) และโครงการปฏิบัติการ Re-X-ray “1 สถานีตำรวจ 1 ตำบล ชุมชนปลอดภัยยาเสพติด” Udon Shield ประจำปีงบประมาณ พ.ศ. 2570
					(2) พัฒนาระบบบำบัดรักษา ฟื้นฟู และคืนผู้ผ่านการบำบัดสู่สังคมอย่างครบวงจร อาทิ โครงการช่วยเหลือผู้เสพติด/ผู้ติดยาเสพติด ของศูนย์ฟื้นฟูสภาพทางสังคม จังหวัดอุดรธานี ประจำปีงบประมาณ พ.ศ. 2570 โครงการก่อสร้างอาคารมินิธัญญารักษ์ หนองหาน อำเภอหนองหาน จังหวัดอุดรธานี ประจำปีงบประมาณ พ.ศ. 2570 และโครงการฟื้นฟูผู้เสพ/ผู้ติดยาเสพติดผ่านการบำบัดรักษายาเสพติดของศูนย์ฟื้นฟูสภาพทางสังคมในจังหวัดเลย สาขาอำเภอ จังหวัดเลย (ศูนย์บำบัดอำเภอ)
			2.2  ข้อเสนอเพื่อดำเนินการในระยะยาว ดังนี้
				1) ด้านการผลิตและการค้าสินค้าเกษตรและอาหาร อาทิ โครงการจัดตั้งศูนย์แปรรูปไผ่อุตสาหกรรมและไม้ไผ่วิศวกรรม มหาวิทยาลัยราชภัฏอุดรธานี (Udon Thani Bamboo Engineered Material Center) ภายใต้ UdonThani Bamboo Green Industry Model
				2) ด้านการพัฒนาการค้าชายแดน อาทิ โครงการการติดตั้งระบบตรวจสอบตู้สินค้าด้วยเครื่องเอกซเรย์ แบบติดตั้งประจำที่ (Fixed X-Ray) ณ ศูนย์เปลี่ยนถ่ายสินค้า (ICD / UD YARD) นิคมอุตสาหกรรม และโครงการศึกษาความเหมาะสมความเป็นไปได้ โครงการก่อสร้างสะพานมิตรภาพไทย-ลาว แห่งที่ 7
				3) ด้านการส่งเสริมการท่องเที่ยว อาทิ โครงการก่อสร้างโรงพยาบาลศูนย์การแพทย์ จังหวัดอุดรธานี และการจัดตั้งสถาบันพระบรมราชชนก วิทยาเขตอุดรธานีและโครงการพัฒนาพื้นที่และปรับปรุงภูมิทัศน์สวนสาธารณะหนองบึงกาฬ ตำบลบึงกาฬ อำเภอเมืองบึงกาฬ จังหวัดบึงกาฬ (ระยะที่ 1 และระยะที่ 2)
				4) ด้านการปราบปรามยาเสพติด อาทิ โครงการจัดตั้งโรงพยาบาลบำบัดรักษาและฟื้นฟู สมรรถภาพผู้ติดยาเสพติดจังหวัดหนองคาย และโครงการสร้างและปรับปรุงสถานควบคุมตัวและบำบัดฟื้นฟู ผู้ติดยาเสพติด กลุ่มจังหวัด ภาคตะวันออกเฉียงเหนือตอนบน 1
			2.3 ผลการพิจารณาจากที่ประชุมฯ มีดังนี้
			เห็นชอบในหลักการข้อเสนอมาตรการเร่งด่วนที่มีความพร้อมในการขับเคลื่อน (Quick Win) และข้อเสนอเพื่อดำเนินการในระยะยาว โดยมอบหมายให้หน่วยงานรับผิดชอบหลักไปดำเนินการ ภายใต้กรอบการพัฒนา 4 ด้าน ดังนี้
				1) ด้านการผลิตและการค้าสินค้าเกษตรและอาหาร โดย
					(1) มอบหมายให้กระทรวงเกษตรและสหกรณ์เป็นหน่วยงานหลักร่วมกับกระทรวงพาณิชย์ กระทรวงอุตสาหกรรม และหน่วยงานที่เกี่ยวข้องรับข้อเสนอไปพิจารณา โดยให้ความสำคัญกับการส่งเสริมและยกระดับภาคการเกษตรด้วยเทคโนโลยีและนวัตกรรมการเชื่อมโยงห่วงโซ่อุปทานการผลิตตั้งแต่ต้นน้ำจนถึงปลายน้ำ และการสนับสนุนการแปรรูปสินค้าเกษตรและอาหารมูลค่าสูง    โดยใช้หลักการ BCG Model เพื่อบรรจุไว้ในแผนปฏิบัติราชการประจำปีของหน่วยงาน ที่เกี่ยวข้องและขอรับการจัดสรรงบประมาณตามขั้นตอนต่อไป
					(2) มอบหมายให้กระทรวงการอุดมศึกษา วิทยาศาสตร์ วิจัยและนวัตกรรมร่วมกับหน่วยงานที่เกี่ยวข้องรับไปพิจารณาโครงการจัดตั้งศูนย์นวัตกรรมอาหารอนาคตและห้องปฏิบัติการตรวจวิเคราะห์มาตรฐานอาหาร กลุ่มจังหวัดภาคตะวันออกเฉียงเหนือตอนบน 1 (Sabaidee Future Food Innovation Lab: FFIL) หากมีความพร้อม ให้กระทรวงการอุดมศึกษา วิทยาศาสตร์ วิจัยและนวัตกรรมประสานสำนักงบประมาณเพื่อพิจารณาแหล่งเงินที่เหมาะสมต่อไป
				2) ด้านการพัฒนาการค้าชายแดน โดย 
					(1) มอบหมายให้กระทรวงพาณิชย์เป็นหน่วยงานหลักร่วมกับกระทรวงคมนาคม กระทรวงมหาดไทย และหน่วยงานที่เกี่ยวข้องรับข้อเสนอไปพิจารณาโดยให้ความสำคัญผลักดันการพัฒนาระบบโลจิสติกส์และการอำนวยความสะดวกทางการค้าในพื้นที่ โดยเฉพาะช่องทางหลักบริเวณสะพานมิตรภาพแห่งที่ 1 (จังหวัดหนองคาย) แห่งที่ 5 (จังหวัดบึงกาฬ) และสะพานมิตรภาพข้ามแม่น้ำเหืองไทย-ลาว เพื่อบรรจุไว้ในแผนปฏิบัติราชการประจำปีของหน่วยงานที่เกี่ยวข้องและขอรับการจัดสรรงบประมาณตามขั้นตอนต่อไป
					(2) มอบหมายให้กระทรวงคมนาคมประสานสำนักงบประมาณ และ สศช. พิจารณาความเหมาะสมและความพร้อมในการดำเนินโครงการพัฒนาท่าอากาศยานบึงกาฬ หากมีความเหมาะสมของการดำเนินงาน ให้กระทรวงคมนาคมประสานสำนักงบประมาณเพื่อพิจารณาแหล่งเงินที่เหมาะสมเพื่อดำเนินโครงการจ้างที่ปรึกษาสำรวจอสังหาริมทรัพย์เพื่อการเวนคืนโครงการพัฒนาท่าอากาศยานบึงกาฬต่อไป
					(3) มอบหมายให้กระทรวงมหาดไทยและ สศช. ศึกษาวิเคราะห์ความเหมาะสมในการจัดตั้งเขตพัฒนาเศรษฐกิจพิเศษชายแดนจังหวัดบึงกาฬ
				3) ด้านการส่งเสริมการท่องเที่ยว โดย
					(1) มอบหมายให้กระทรวงการท่องเที่ยวและกีฬาเป็นหน่วยงานหลักร่วมกับกระทรวงเกษตรและสหกรณ์ประสานกระทรวงทรัพยากรธรรมชาติและสิ่งแวดล้อมกระทรวงมหาดไทย และหน่วยงานที่เกี่ยวข้องรับข้อเสนอไปพิจารณา โดยให้ความสำคัญกับมาตรฐานการท่องเที่ยวในพื้นที่ โดยเฉพาะการให้บริการนักท่องเที่ยว การพัฒนาบุคลากรด้านการท่องเที่ยว การส่งเสริมแหล่งท่องเที่ยวที่มนุษย์สร้างขึ้น และการกระจายรายได้ด้านการท่องเที่ยวไปยังพื้นที่ต่าง ๆ เพื่อบรรจุไว้ในแผนปฏิบัติราชการประจำปีของหน่วยงานที่เกี่ยวข้องและขอรับการจัดสรรงบประมาณตามขั้นตอนต่อไป
					(2) มอบหมายให้กระทรวงมหาดไทยประสานกระทรวงทรัพยากรธรรมชาติและสิ่งแวดล้อมเพื่อพิจารณาความเหมาะสมในการขอยกเว้นการปฏิบัติตามมติคณะรัฐมนตรีเมื่อวันที่ 29 มกราคม 2556 และวันที่ 9 สิงหาคม 2565 ในการจัดสรรงบประมาณค่าใช้จ่ายในการปลูกป่าทดแทนเพื่อการอนุรักษ์หรือรักษาสภาพแวดล้อมของพื้นที่ สำหรับโครงการมหกรรมพืชสวนโลกอุดรธานี พ.ศ. 2569 หากได้ข้อยุติให้เสนอคณะรัฐมนตรีตามขั้นตอนต่อไป
					(3) มอบหมายให้กระทรวงการท่องเที่ยวและกีฬา การท่องเที่ยวแห่งประเทศไทย และกระทรวงมหาดไทยพิจารณาจัดกิจกรรมกระตุ้นการท่องเที่ยวในพื้นที่เพื่อให้เกิดการหมุนเวียนทางเศรษฐกิจจากการใช้จ่ายของนักท่องเที่ยวและประชาชนในพื้นที่ตลอดทั้งปี
				4) ด้านการปราบปรามยาเสพติด โดย
					(1) มอบหมายให้สำนักงานตำรวจแห่งชาติร่วมกับกระทรวงมหาดไทยรับข้อเสนอด้านการป้องกัน เฝ้าระวังและปราบปรามยาเสพติดในพื้นที่และบริเวณชายแดนของกลุ่มจังหวัดไปพิจารณาประกอบการจัดทำแผนการป้องกันและปราบปรามยาเสพติดในภาพรวมของประเทศ และบรรจุไว้ในแผนปฏิบัติราชการประจำปีของหน่วยงานที่เกี่ยวข้องและขอรับการจัดสรรงบประมาณตามขั้นตอนต่อไป
					(2) มอบหมายให้กระทรวงมหาดไทยร่วมกับกระทรวงสาธารณสุข กระทรวงการพัฒนาสังคมและความมั่นคงของมนุษย์ และหน่วยงานที่เกี่ยวข้องร่วมกันดำเนินโครงการช่วยเหลือผู้เสพติด/ผู้ติดยาเสพติด ของศูนย์ฟื้นฟูสภาพทางสังคมจังหวัดอุดรธานี ประจำปีงบประมาณ พ.ศ. 2570 [การขับเคลื่อนยุทธศาสตร์การแก้ไขปัญหายาเสพติดแบบครบวงจรอย่างยังยืน (อุดรโมเดล พลัส )]หากมีความพร้อม ให้กระทรวงมหาดไทยประสานสำนักงบประมาณเพื่อพิจารณาแหล่งเงินที่เหมาะสมต่อไป
					(3) มอบหมายให้กระทรวงสาธารณสุขร่วมกับกระทรวงการพัฒนาสังคมและความมั่นคงของมนุษย์ กระทรวงมหาดไทย และหน่วยงานที่เกี่ยวข้องรับข้อเสนอด้านการบำบัดรักษาและฟื้นฟูผู้ติดยาเสพติด โดยให้ความสำคัญกับการพัฒนาระบบเทคโนโลยีที่ทันสมัยในการป้องกันปัญหาการขนย้ายยาเสพติดระหว่างประเทศและจัดทำระบบบำบัดฟื้นฟูผู้ติดยาเสพติดไปพิจารณาเพื่อบรรจุไว้ในแผนปฏิบัติราชการประจำปีของหน่วยงานที่เกี่ยวข้องและขอรับการจัดสรรงบประมาณตามขั้นตอนต่อไป ทั้งนี้ ให้พิจารณาความเหมาะสมในการนำแนวทางดังกล่าวไปประยุกต์ใช้และขยายผลในพื้นที่อื่นด้วย
		ประโยชน์และผลกระทบ
		หากคณะรัฐมนตรีรับทราบและให้ความเห็นชอบต่อการดำเนินงานตามผลการประชุมดังกล่าว จะเป็นการบรรเทาความเดือดร้อนของประชาชน ส่งเสริมการสร้างโอกาสในการประกอบอาชีพ เพิ่มรายได้ และลดปัญหาความยากจน โดยมุ่งเน้นการยกระดับศักยภาพการผลิตและการค้าสินค้าเกษตรและอาหาร เพื่อเพิ่มโอกาสให้เกษตรกรสามารถจำหน่ายผลผลิตได้ในราคาที่เหมาะสมและเป็นธรรมควบคู่กับการพัฒนาการค้าชายแดนให้มีประสิทธิภาพ สามารถรองรับการขยายตัวของการค้าและการลงทุน ทั้งในประเทศและระหว่างประเทศ ตลอดจนส่งเสริมและพัฒนาการท่องเที่ยวเพื่อสร้างรายได้ให้แก่ประชาชนในพื้นที่อย่างทั่วถึงและยั่งยืน นอกจากนี้ ยังให้ความสำคัญกับการป้องกันและปราบปรามยาเสพติดในพื้นที่อย่างจริงจัง เพื่อลดผลกระทบที่มีต่อประชาชนและชุมชน อันจะนำไปสู่การยกระดับคุณภาพชีวิตของประชาชน ลดความเหลื่อมล้ำทางเศรษฐกิจและสังคม ตลอดจนส่งเสริมการกระจายรายได้และโอกาสในการพัฒนาอย่างทั่วถึงและเป็นธรรม

11. เรื่อง มาตรการลดภาระค่าครองชีพของประชาชนผ่านอัตราค่าโดยสารร่วมในระบบรถไฟฟ้าขนส่งมวลชน
      	 	 คณะรัฐมนตรีมีมติอนุมัติและรับทราบตามที่กระทรวงคมนาคม (คค.) เสนอ ดังนี้
        		1. อนุมัติการดำเนินมาตรการลดภาระค่าครองชีพของประชาชนผ่านอัตราค่าโดยสารร่วมในระบบรถไฟฟ้าขนส่งมวลชน (มาตรการอัตราค่าโดยสารร่วมฯ) โดยมีค่าแรกเข้าตามสัญญาเดิมไม่เกิน 17 บาท และอัตราค่าโดยสารสูงสุดไม่เกิน 45 บาทต่อเที่ยวไม่มีการคิดค่าแรกเข้าซ้ำซ้อน ครอบคลุมโครงข่ายรถไฟฟ้าทุกสายในเขตกรุงเทพมหานคร (กทม.) และปริมณฑล ระยะเวลาดำเนินมาตรการระหว่างวันที่ 1 มกราคม - 31 ธันวาคม 2570 ตามมติคณะกรรมการขับเคลื่อนการดำเนินนโยบายการกำหนดอัตราค่าโดยสารรถไฟฟ้าเพื่อลดภาระค่าครองชีพของประชาชน (คณะกรรมการขับเคลื่อนนโยบายฯ) ครั้งที่ 2/2569 เมื่อวันที่ 21 ตุลาคม 2569 โดยมอบหมายให้หน่วยงานที่เกี่ยวข้อง [กรมการขนส่งทางราง สำนักงานนโยบายและแผนการขนส่งและจราจร (สนข.) การรถไฟฟ้าขนส่งมวลชนแห่งประเทศไทย (รฟม.) การรถไฟแห่งประเทศไทย (รฟท.) กทม. และธนาคารกรุงไทย จำกัด (มหาชน) (ธนาคารกรุงไทย)] เร่งรัดการดำเนินงานให้เป็นไปตามแผนที่กำหนดไว้ต่อไป
       		 2. รับทราบการประมาณการค่าใช้จ่ายในการดำเนินมาตรการอัตราค่าโดยสารร่วมฯ ระหว่างวันที่ 1 มกราคม - 31 ธันวาคม 2570 กรอบวงเงิน 5,807 ล้านบาท ประกอบด้วย เงินชดเชยค่าโดยสารวงเงิน 5,785 ล้านบาท และเงินค่าธรรมเนียมการโอนเงินคืนให้ประชาชนต่อรายการธุรกรรม (Transaction) วงเงิน 22 ล้านบาท โดยให้ สนข. เป็นหน่วยงานหลักในการบริหารการจ่ายเงินอุดหนุนตามที่เกิดขึ้นจริงต่อไป
       		 3. มอบหมายให้หน่วยงานเจ้าของโครงการ (รฟม. และ กทม.) รวบรวมข้อมูลปริมาณการเดินทางและรายได้จริงจากมาตรการอัตราค่าโดยสารร่วมฯ รวมทั้งทำการประเมินปริมาณผู้โดยสารส่วนเพิ่ม (Induced Demand) เมื่อดำเนินมาตรการดังกล่าวแล้ว เป็นเวลา 6 เดือน เพื่อเป็นข้อมูลประกอบการเจรจาส่วนแบ่งรายได้ค่าโดยสาร เพื่อให้ได้สัดส่วนการแบ่งรายได้จากผู้ประกอบการ (Operator) คืนให้กับภาครัฐในอัตราที่เหมาะสมและเป็นธรรม และรายงานผลให้คณะรัฐมนตรีทราบต่อไป
		รวมทั้ง ให้ คค. และหน่วยงานที่เกี่ยวข้องรับความเห็นของหน่วยงานต่าง ๆ ไปพิจารณาดำเนินการต่อไปด้วย
		สาระสำคัญของเรื่อง
		1. รัฐบาลได้แถลงนโยบายต่อรัฐสภาเมื่อวันที่ 9 เมษายน 2569 โดยได้มีนโยบายสำคัญที่จะเร่งรัดการดำเนินมาตรการเพื่อลดรายจ่ายให้กับพี่น้องประชาชนในการดำเนินชีวิตประจำวัน นายกรัฐมนตรีจึงได้แต่งตั้งคณะกรรมการขับเคลื่อนการดำเนินนโยบายการกำหนดอัตราค่าโดยสารรถไฟฟ้าเพื่อลดภาระค่าครองชีพของประชาชน (คณะกรรมการขับเคลื่อนนโยบายฯ) โดยมีวัตถุประสงค์เพื่อกำหนดการดำเนินนโยบายการกำหนดมาตรการเพื่อลดค่าโดยสารรถไฟฟ้าของประชาชนให้เหมาะสม มีความยั่งยืน เป็นประโยชน์สูงสุดแก่ประชาชนและไม่ก่อให้เกิดภาระต่องบประมาณหรือภาระทางการคลังเกินความจำเป็น ตลอดจนกำกับ ติดตาม รวบรวมผลการดำเนินงานเพื่อเสนอคณะรัฐมนตรีพิจารณาและทราบเป็นระยะ และต่อมาคณะรัฐมนตรีได้มีมติ (23 มิถุนายน 2569) เห็นชอบให้ยกเลิกแนวทางการดำเนินมาตรการอัตราค่าโดยสารรถไฟฟ้าสูงสุด 20 บาท ตลอดสาย ตามนโยบายรัฐบาล (ระยะที่ 2) และการมอบหมายให้สำนักงานพัฒนารัฐบาลดิจิทัล (องค์การมหาชน) ดำเนินการพัฒนาระบบบริหารจัดการรายได้กลาง รวมทั้งรับทราบมาตรการลดภาระค่าครองชีพของประชาชนผ่านอัตราค่าโดยสารร่วมในระบบรถไฟฟ้าขนส่งมวลชน (มาตรการอัตราค่าโดยสารร่วมฯ) และการให้การรถไฟฟ้าขนส่งมวลชนแห่งประเทศไทย (รฟม.) เป็นหน่วยงานของรัฐรายเดียว เพื่อทำหน้าที่บริหารจัดการโครงการรถไฟฟ้าแบบองค์รวม ตลอดจนดำเนินการในส่วนที่เกี่ยวข้องในการโอนโครงการรถไฟฟ้าสายสีเขียวส่วนหลักและส่วนต่อขยาย สายสีทอง และสายสีแดง รวมถึงรายได้และภาระหนี้สินตามขั้นตอนของกฎหมายที่เกี่ยวข้อง โดยมอบหมายให้หน่วยงานที่เกี่ยวข้องดำเนินการ ดังนี้
	หน่วยงาน
	การมอบหมาย

	คณะกรรมการกำกับดูแลตามมาตรา 43
แห่งพระราชบัญญัติการร่วมลงทุน
ระหว่างรัฐและเอกชน พ.ศ. 2562
	ดำเนินการเจรจาค่าแรกเข้าและส่วนแบ่งรายได้ของโครงการรถไฟฟ้าในแต่ละสัญญาเนื่องจากปริมาณผู้โดยสารส่วนเกินที่เกิดขึ้นใหม่เพื่อให้ได้ข้อสรุปการแบ่งรายได้จากผู้ประกอบการคืนให้กับประชาชน

	กรุงเทพมหานคร
(กทม.)
	เร่งรัดดำเนินการโอนโครงการรถไฟฟ้าสายสีเขียวส่วนหลัก ส่วนต่อขยาย และสายสีทอง ทั้งทรัพย์สินและภาระหนี้สินให้ รฟม. ตามขั้นตอนของกฎหมายและนำเสนอคณะรัฐมนตรีเพื่อทราบต่อไป

	กระทรวงคมนาคม
(คค.)

	หารือร่วมกับกระทรวงการคลัง (กค.) เพื่อพิจารณาหน่วยงานที่เหมาะสมในการพัฒนาและบริหารจัดการศูนย์บริหารจัดการรายได้กลาง (CCH) โดยดำเนินการให้เป็นไปตามกฎหมายที่เกี่ยวข้องต่อไป


		2. คณะกรรมการขับเคลื่อนนโยบายฯ [รองนายกรัฐมนตรี (นายพิพัฒน์ รัชกิจประการ) เป็นประธาน] มีมติในการประชุมครั้งที่ 1/2569 เมื่อวันที่ 17 กันยายน 2569 มอบหมายหน่วยงานที่เกี่ยวข้องดำเนินงานตามมติคณะรัฐมนตรี เมื่อวันที่ 23 มิถุนายน 2569 และต่อมาในการประชุมครั้งที่ 2/2569 เมื่อวันที่ 21 ตุลาคม 2569 มีมติเห็นชอบให้นำเสนอคณะรัฐมนตรีพิจารณาอนุมัติแนวทางการดำเนินมาตรการอัตราค่าโดยสารร่วมฯ ซึ่งจะครอบคลุมโครงข่ายรถไฟฟ้าทุกสายในเขต กทม. และปริมณฑล ตั้งแต่วันที่ 1 มกราคม - 31 ธันวาคม 2570 ซึ่งมีสาระสำคัญ ดังนี้
	ประเด็น
	สาระสำคัญ

	หลักการ
	(1) เคารพสัญญาเดิม โดยไม่แก้ไขสัญญาสัมปทาน สัญญาร่วมงาน หรือสัญญาร่วมลงทุน ไม่เก็บค่าแรกเข้าซ้ำซ้อนเมื่อมีการเปลี่ยนสายรถไฟฟ้า โดยเก็บค่าโดยสารตามอัตราปกติก่อนโอนเงินค่าโดยสารส่วนต่างคืนให้กับผู้โดยสาร
(2) ธนาคารกรุงไทย จำกัด (มหาชน) (ธนาคารกรงไทย) ดำเนินการ CCH เพื่อบริหารรายได้ค่าโดยสารและโอนเงินค่าโดยสารส่วนต่างคืนให้กับผู้โดยสารผ่านแอปพลิเคชัน “เป๋าตัง” ภายใน 3 วัน

	ผู้มีสิทธิ์และบัตรโดยสาร

	(1) ผู้โดยสารคนไทยเท่านั้น
(2) บัตร EMV Contactless ที่ลงทะเบียนผ่านแอปพลิเคชัน “เป๋าตัง”

	อัตราค่าโดยสาร

	(1) อัตราค่าแรกเข้าไม่เกิน 17 บาท และค่าโดยสารตลอดเส้นทางสูงสุดไม่เกิน 45 บาทต่อเที่ยว 
(2) ยกเว้นค่าโดยสารรถไฟฟ้าให้เด็กซึ่งมีอายุไม่เกิน 7 ปี และคนพิการ 
(3) ลดหย่อนค่าโดยสารลงกึ่งหนึ่งสำหรับผู้สูงอายุและทหารผ่านศึกนอกประจำการ 
(4) กรณีนักเรียน นักศึกษาใช้บัตรประเภทนักเรียน นักศึกษา ให้ได้รับส่วนลดค่าโดยสารตามสิทธิ์

	เงื่อนไข

	(1) การแตะบัตรเข้า - ออกต้องสมบูรณ์ ไม่ถูกปฏิเสธชำระเงิน และใช้บัตรให้ตรงตามสิทธิหากไม่ครบเงื่อนไขให้เก็บอัตราค่าโดยสารราคาปกติ 
(2) เดินทางแต่ละเที่ยวใช้เวลาไม่เกิน 180 นาที โดยนับรวมการเดินทางข้ามเส้นทาง หากเกิน 180 นาที ให้แบ่งเป็นหลายเที่ยวเดินทาง โดยคิดอัตราค่าโดยสารตามอัตราค่าโดยสารร่วม 
(3) ต้องเปลี่ยนเส้นทางต้องบริเวณสถานีที่กำหนดไว้ภายใน 30 นาที [เป็นจุดที่แต่ละสายใช้สถานีเดียวกันหรือมีสถานีตั้งอยู่ใกล้กันจำนวน 17 จุด เช่น สถานีพญาไท สถานีหลักสี่]

	ประมาณการค่าใช้จ่าย

	กรอบวงเงินรวมไม่เกิน 5,807 ล้านบาท โดยให้สำนักงานนโยบายและแผนการขนส่งและจราจรเสนอขอรับจัดสรรงบประมาณรายจ่ายประจำปีงบประมาณ พ.ศ. 2570 งบกลาง รายการเงินสำรองจ่ายเพื่อกรณีฉุกเฉินหรือจำเป็น และเป็นหน่วยงานหลักในการบริหารการจ่ายเงิน อุดหนุนตามที่เกิดขึ้นจริงต่อไป

	แผนการดำเนินงาน

	(1) กรมการขนส่งทางราง สำนักงานนโยบายและแผนการขนส่งและจราจร (สนข.) รฟม. การรถไฟแห่งประเทศไทย (รฟท.) กทม. และธนาคารกรุงไทย ลงนามบันทึกข้อตกลงความร่วมมือในการดำเนินมาตรการอัตราค่าโดยสารร่วมฯ ภายในเดือนพฤศจิกายน 2569 
(2) ธนาคารกรุงไทยยื่นขอรับใบอนุญาตดำเนินกิจการ CCH ต่อ สนข. และเริ่มเปิดให้ผู้โดยสารลงทะเบียนผ่านแอปพลิเคชัน “เป๋าตัง” และ กทม. ติดตั้งอุปกรณ์รับชำระเงินอิเล็กทรอนิกส์ (EDC) ให้แล้วเสร็จ 270 เครื่อง ภายในเดือนธันวาคม 2569
(3) มอบหมายให้ รฟม. และ กทม. รวบรวมข้อมูลปริมาณการเดินทาง รายได้จริง รวมทั้งประเมินปริมาณผู้โดยสารส่วนเพิ่ม เพื่อเป็นข้อมูลเจรจาส่วนแบ่งรายได้ ได้สัดส่วนการแบ่งรายได้จากผู้ประกอบการคืนให้กับภาครัฐเมื่อดำเนินมาตรการแล้วเป็นระยะเวลา 6 เดือนและรายงานผลให้คณะรัฐมนตรีทราบต่อไป


		3. สำนักงบประมาณพิจารณาแล้วเห็นชอบหาก คค. ได้ดำเนินการตามกฎหมาย ระเบียบ และมติคณะรัฐมนตรีที่เกี่ยวข้องแล้ว และเห็นว่าค่าใช้จ่ายยังเป็นการประมาณการโดยที่ยังไม่เกิดภาระค่าใช้จ่ายที่ชัดเจน จึงเห็นควรให้ คค. จัดทำประมาณการเป้าหมายผู้ใช้บริการระบบรถไฟฟ้าให้สอดคล้องกับข้อเท็จจริงตามความเหมาะสม โดยพิจารณาใช้จ่ายจากเงินกองทุนส่งเสริมระบบตั๋วร่วมเป็นลำดับแรก หากไม่เพียงพอและไม่สามารถใช้จ่ายจากแหล่งเงินอื่นได้ เห็นควรให้เสนอขอรับการจัดสรรงบประมาณรายจ่ายประจำปี หรือขอรับจัดสรรงบประมาณรายจ่ายงบกลาง รายการเงินสำรองจ่ายเพื่อกรณีฉุกเฉินหรือจำเป็นตามขั้นตอนต่อไป อย่างไรก็ดี คาดว่าการดำเนินมาตรการดังกล่าวจะก่อให้เกิดภาระทางการคลังของภาครัฐจำนวนมาก เมื่อหน่วยงานเจ้าของโครงการได้รวบรวมข้อมูลปริมาณการเดินทาง รายได้จริง และการประเมินผู้โดยสารส่วนเพิ่มเป็นเวลา 6 เดือน เพื่อเป็นข้อมูลประกอบการเจรจาส่วนแบ่งรายได้ค่าโดยสารแล้ว ก็เห็นควรให้ คค. พิจารณากำหนดแนวทางการดำเนินการที่จะช่วยลดภาระค่าใช้จ่ายของภาครัฐ เพื่อให้โครงการมีความยั่งยืนไม่ก่อให้เกิดภาระงบประมาณรายจ่ายในระยะยาว และในกรณีที่มีผลกระทบต่อสัญญา ก็อาจพิจารณาแก้ไขสัญญา รวมทั้งติดตามและประเมินผลการดำเนินงาน ความคุ้มค่าผลสัมฤทธิ์ และประโยชน์ที่ได้รับจากการดำเนินมาตรการ ตลอดจนนำผลการประเมินดังกล่าวเสนอต่อคณะรัฐมนตรีเพื่อเป็นข้อมูลประกอบการพิจารณาดำเนินมาตรการในระยะต่อไป

	ต่างประเทศ



12. เรื่อง การเข้าร่วมกรอบความร่วมมือ Global Cross - Border Privacy Rules (Global CBPR) System Forum ของประเทศไทย
		คณะรัฐมนตรีมีมติเห็นชอบและอนุมัติตามที่กระทรวงดิจิทัลเพื่อเศรษฐกิจและสังคม (ดศ.) นำเสนอ ดังนี้ 
		1. เห็นชอบต่อร่างหนังสือแสดงเจตจำนงการเข้าร่วมกรอบความร่วมมือว่าด้วยกฎเกณฑ์ความเป็นส่วนตัวในการถ่ายโอนข้อมูลข้ามพรมแดนระดับสากล (Global Cross - Border Privacy Rules : Global CBPR) (หนังสือแสดงเจตจำนงฯ) และหากมีความจำเป็นต้องแก้ไขร่างหนังสือแสดงเจตจำนงดังกล่าวในส่วนที่มิใช่สาระสำคัญหรือขัดต่อผลประโยชน์ของประเทศไทย ให้ ดศ. โดยสำนักงานคณะกรรมการคุ้มครองข้อมูลส่วนบุคคล (สคส.) พิจารณาดำเนินการได้โดยไม่ต้องขอความเห็นชอบจากคณะรัฐมนตรีอีก
2. อนุมัติให้รัฐมนตรีว่าการกระทรวงดิจิทัลเพื่อเศรษฐกิจและสังคมหรือผู้แทนที่ได้รับมอบหมายจากรัฐมนตรีว่าการกระทรวงดิจิทัลเพื่อเศรษฐกิจและสังคมเป็นผู้ลงนามในหนังสือแสดงเจตจำนงฯ
3. มอบหมายให้ สคส. เป็นหน่วยงานประสานหลักในการขับเคลื่อนการดำเนินงานเข้าร่วมกรอบความร่วมมือ Global CBPR ของประเทศไทย
		สาระสำคัญของเรื่อง
		1. กระทรวงดิจิทัลเพื่อเศรษฐกิจและสังคม (ดศ.) นำเสนอคณะรัฐมนตรีพิจารณาเห็นชอบต่อร่างหนังสือแสดงเจตจำนงการเข้าร่วมกรอบความร่วมมือว่าด้วยกฎเกณฑ์ความเป็นส่วนตัวในการถ่ายโอนข้อมูลข้ามพรมแดนระดับสากล (Global Cross - Border Privacy Rules : Global CBPR) (หนังสือแสดงเจตจำนงฯ) เพื่อเข้าร่วมเป็นสมาชิกเต็มรูปแบบ (Full Member) ของกรอบความร่วมมือ Global CBPR เพื่อให้เอกชนในประเทศไทยสามารถส่งหรือโอนข้อมูลส่วนบุคคลไปยังหน่วยงานที่ตั้งในประเทศสมาชิกได้อย่างมีความน่าเชื่อถือและสะดวกรวดเร็ว ซึ่งการเข้าร่วมกรอบความร่วมมือดังกล่าว ประเทศไทยจะต้องส่งร่างหนังสือแสดงเจตจำนงฯ เพื่อให้มีการพิจารณาในเบื้องต้น ก่อนที่จะมีการรับรองในการประชุมของสมาชิก Global CBPR (Global Forum Assembly) ในห้วงเดือนธันวาคม 2569 โดยมีสาระสำคัญ เช่น (1) ประเทศไทยเห็นพ้องกับหลักการและวัตถุประสงค์ของกรอบความร่วมมือตามที่ระบุไว้ในปฏิญญาปฏิญญาว่าด้วยกฎเกณฑ์ความเป็นส่วนตัวข้ามพรมแดนระดับสากลและกรอบความร่วมมือ Global CBPR Framework (2023) (2) สำนักงานคณะกรรมการคุ้มครองข้อมูลส่วนบุคคล ซึ่งเป็นหน่วยงานกำกับดูแลด้านความเป็นส่วนตัวของประเทศไทยเป็นผู้เข้าร่วมเป็นสมาชิกความร่วมมือระดับสากลด้านการบังคับใช้กฎหมายความเป็นส่วนตัว และ (3) ระบบกฎหมายภายในของประเทศไทย (พระราชบัญญัติคุ้มครองข้อมูลส่วนบุคคล พ.ศ. 2562) รับรองระบบ Global CBPR เป็นกลไกการส่งหรือโอนข้อมูลส่วนบุคคลที่ถูกต้องตามกฎหมาย ทั้งนี้ การเข้าร่วมกรอบความร่วมมือ Global CBPR จะเป็นประโยชน์ในการยกระดับมาตรฐานการคุ้มครองข้อมูลส่วนบุคคลของประเทศไทยให้สอดคล้องตามหลักสากล ซึ่งช่วยลดช่องว่างทางกฎหมายที่แตกต่างกันระหว่างประเทศและลดความเสี่ยงต่อการละเมิดสิทธิขั้นพื้นฐานของผู้บริโภค ในขณะเดียวกันจะช่วยลดภาระและต้นทุนการปฏิบัติตามกฎหมายที่ซ้ำซ้อนของภาคธุรกิจไทย โดยสามารถใช้มาตรฐานการรับรองนี้เป็นกลไกกลางในการส่งหรือโอนข้อมูลข้ามพรมแดนได้อย่างถูกต้องตามกฎหมาย
		2. สำนักงานสภาพัฒนาการเศรษฐกิจและสังคมแห่งชาติ เห็นควรให้ความสำคัญกับการเตรียมความพร้อมและเสริมสร้างความรู้ความเข้าใจแก่ภาคธุรกิจ โดยเฉพาะวิสาหกิจขนาดกลางและขนาดย่อม (Small and Medium Enterprises) ซึ่งอาจมีข้อจำกัดด้านทรัพยากรและต้นทุนในการปฏิบัติตามมาตรฐานดังกล่าว เพื่อให้ผู้ประกอบการสามารถเข้าถึงและใช้ประโยชน์จากกรอบความร่วมมือ Global CBPR ได้อย่างทั่วถึง และเกิดประโยชน์สูงสุดต่อการพัฒนาเศรษฐกิจ ดิจิทัลของประเทศ 
3. กระทรวงการต่างประเทศ (กรมเศรษฐกิจระหว่างประเทศ) และสำนักงานคณะกรรมการกฤษฎีกา เห็นว่า ร่างหนังสือแสดงเจตจำนงฯ ไม่มีถ้อยคำหรือบริบทใดที่มุ่งจะก่อให้เกิดพันธกรณีภายใต้บังคับของกฎหมายระหว่างประเทศ จึงไม่เป็นหนังสือสัญญาตามมาตรา 178 ของรัฐธรรมนูญแห่งราชอาณาจักรไทย

13. เรื่อง แผนปฏิบัติการระดับอนุภูมิภาคเพื่อการควบคุมยาเสพติด ฉบับที่ 13 ตามรายงานผลการประชุมระดับเจ้าหน้าที่อาวุโส ภายใต้บันทึกความเข้าใจ 7 ฝ่าย ว่าด้วยการควบคุมยาเสพติดในอนุภูมิภาค
		คณะรัฐมนตรีมีมติเห็นชอบแผนปฏิบัติการระดับอนุภูมิภาคเพื่อการควบคุมยาเสพติด (Sub-regional Action Plan for Drug Control: SAP) ฉบับที่ 13 (แผนปฏิบัติการฯ ฉบับที่ 13) รวมทั้ง อนุมัติให้รัฐมนตรีว่าการกระทรวงยุติธรรมร่วมให้การรับรองแผนปฏิบัติการฯ ฉบับที่ 13 ผ่านลายลักษณ์อักษรโดยไม่มีการลงนาม และมอบหมายให้ ยธ. โดยสำนักงานคณะกรรมการป้องกันและปราบปรามยาเสพติด (สำนักงาน ป.ป.ส.) จัดทำหนังสือแจ้งรับรองแผนปฏิบัติการฯ ฉบับที่ 13 ถึงสำนักงานยาเสพติดและอาชญากรรมแห่งสหประชาชาติ (United Nations Office on Drugs and Crime: UNODC) ตามที่กระทรวงยุติธรรม (ยธ.) เสนอ
		สาระสำคัญของเรื่อง
		1. เมื่อปี 2536 ไทยได้ร่วมลงนามในบันทึกความเข้าใจ 7 ฝ่าย ว่าด้วยการควบคุมยาเสพติดในอนุภูมิภาค (บันทึกความเข้าใจ 7 ฝ่ายฯ) ระหว่างราชอาณาจักรกัมพูชา (กัมพูชา) สาธารณรัฐประชาชนจีน (จีน) สาธารณรัฐประชาธิปไตยประชาชนลาว (ลาว) สาธารณรัฐแห่งสหภาพเมียนมา (เมียนมา) สาธารณรัฐสังคมนิยมเวียดนาม (เวียดนาม) และ UNODC ซึ่งบันทึกความเข้าใจ 7 ฝ่ายฯ กำหนดให้มีการประชุมเพื่อทบทวนสถานการณ์ยาเสพติดในอนุภูมิภาคและหารือมาตรการแก้ไขปัญหายาเสพติด รวมถึงรับรองข้อเสนอแนะหรือโครงการต่าง ๆ เกี่ยวกับการดำเนินงานแก้ไขปัญหายาเสพติด โดยแบ่งการประชุมออกเป็น 2 ระดับ คือ การประชุมระดับเจ้าหน้าที่อาวุโสและการประชุมระดับรัฐมนตรี
		2. เมื่อปี 2568 เมียนมาได้จัดการประชุมระดับเจ้าหน้าที่อาวุโสระหว่างวันที่ 16 - 17 ตุลาคม 2568 ณ กรุงย่างกุ้ง เมียนมา โดยคณะผู้แทนไทยจาก ยธ. (สำนักงาน ป.ป.ส.) ได้เข้าร่วมการประชุมดังกล่าว ซึ่งที่ประชุมได้ทบทวนผลลัพธ์การดำเนินงานตามแผนปฏิบัติการระดับอนุภูมิภาคเพื่อการควบคุมยาเสพติด ฉบับที่ 12 (พ.ศ. 2566 - 2568) (แผนปฏิบัติการฯ ฉบับที่ 12) รวมถึงพิจารณาให้ความเห็นชอบในรายละเอียดของแผนปฏิบัติการฯ ฉบับที่ 13
		3. แผนปฏิบัติการฯ ฉบับที่ 13 (พ.ศ. 2568 - 2570) เป็นเอกสารที่ทบทวนและปรับปรุงจากแผนปฏิบัติการฯ ฉบับที่ 12 (พ.ศ. 2566 - 2568) โดยกำหนดกิจกรรมให้สอดคล้องกับสถานการณ์ยาเสพติดในปัจจุบัน เพื่อเป็นกรอบการดำเนินงานร่วมกันในการรับมือกับความท้าทายและแนวโน้มสถานการณ์การลักลอบผลิตและการค้ายาเสพติดในอนุภูมิภาคลุ่มแม่น้ำโขงที่เพิ่มสูงขึ้น และขยายกิจกรรมให้มีความชัดเจนเพิ่มขึ้นและสอดคล้องกับสถานการณ์ยาเสพติดในพื้นที่สามเหลี่ยมทองคำและอนุภูมิภาคและครอบคลุม จุดอ่อนจากแผนฉบับที่ผ่านมา ประกอบด้วยแผนงานหลัก 4 ด้าน ดังนี้ 1) ด้านยาเสพติดและสุขภาพ 2) ด้านความร่วมมือด้านการบังคับใช้กฎหมาย 3) ด้านความร่วมมือระหว่างประเทศในเรื่องทางอาญา และ 4) ด้านการพัฒนาทางเลือกอย่างยั่งยืน
		4. เรื่องนี้กระทรวงยุติธรรม (ยธ.) ได้ขอให้เสนอคณะรัฐมนตรีพิจารณาให้ความเห็นชอบแผนปฏิบัติการระดับอนุภูมิภาคเพื่อการควบคุมยาเสพติด ฉบับที่ 13 (แผนปฏิบัติการฯ ฉบับที่ 13) (พ.ศ. 2568 - 2570) ซึ่งมีวัตถุประสงค์เพื่อเป็นกรอบการดำเนินงานร่วมกันในการรับมือกับความท้าทายและแนวโน้มสถานการณ์การลักลอบผลิตและการค้ายาเสพติดในอนุภูมิภาคลุ่มแม่น้ำโขงที่เพิ่มสูงขึ้น และขยายกิจกรรมให้มีความชัดเจนเพิ่มขึ้นและสอดคล้องกับสถานการณ์ยาเสพติดในพื้นที่สามเหลี่ยมทองคำและอนุภูมิภาค โดยมีสาระสำคัญเป็นการทบทวนและปรับปรุงเนื้อหาจากแผนปฏิบัติการฯ ฉบับที่ 12 ให้สอดคล้องกับสถานการณ์ยาเสพติดในปัจจุบัน เช่น (1) ยกระดับการบำบัดรักษา ผ่านการส่งเสริมการวิจัยเพื่อพัฒนายารักษาผู้ติดเมทแอมเฟตามีน (ออกฤทธิ์กระตุ้นระบบประสาทส่วนกลาง) (2) การจัดการและกำจัดของกลางยาเสพติดและสารเคมีอย่างปลอดภัย การสกัดกั้นยาเสพติดตลอดแนวชายแดนและการพัฒนาความร่วมมือกับทุกภาคส่วนเพื่อป้องกันการฟอกเงินจากการค้ายาเสพติด (3) ผลักดันให้ประเทศสมาชิกบูรณาการการพัฒนาทางเลือกอย่างยั่งยืนเข้าสู่นโยบายควบคุมยาเสพติดระดับประเทศ สนับสนุนการดำเนินโครงการการพัฒนาทางเลือกอย่างยั่งยืนในประเทศที่มีความต้องการ แลกเปลี่ยนองค์ความรู้ พัฒนาเทคโนโลยีสำรวจพื้นที่ปลูกฝิ่นและเสริมสร้างห่วงโซ่ตลาดของวิถีชีวิตที่ถูกกฎหมายและยั่งยืน
		5. กระทรวงกลาโหม กระทรวงการคลัง กระทรวงการพัฒนาสังคมและความมั่นคงของมนุษย์ กระทรวงมหาดไทย กระทรวงสาธารณสุข สำนักงานสภาความมั่นคงแห่งชาติ (สมช.) สำนักงานสภาพัฒนาการเศรษฐกิจและสังคมแห่งชาติ (สศช.) สำนักงานตำรวจแห่งชาติ และสำนักงานศาลยุติธรรมไม่มีข้อขัดข้องเห็นชอบในหลักการ/เห็นชอบตามที่ ยธ. เสนอ โดยมีความเห็นเพิ่มเติม เช่น (1) เห็นควรให้กิจกรรมที่เกี่ยวข้อง กับการปฏิบัติการข้ามพรมแดนดำเนินการภายใต้กฎหมายและกรอบความร่วมมือระหว่างประเทศโดยคำนึงถึงอธิปไตย เขตอำนาจรัฐ และผลประโยชน์ด้านความมั่นคงของประเทศเป็นสำคัญ (สมช.) และ (2) ควรพิจารณากำหนดตัวชี้วัดในการติดตามประเมินผลที่สะท้อนผลการดำเนินงานในประเด็นขับเคลื่อนที่สำคัญ เช่น การลดการขยายตัวของยาเสพติดสังเคราะห์ การลดการผลิตและการปลูกพืชเสพติด (สศช.) ทั้งนี้ กรมการองค์การระหว่างประเทศ กระทรวงการต่างประเทศ (กต.) และสำนักงานคณะกรรมการกฤษฎีกามีความเห็นสอดคล้องกันว่าแผนปฏิบัติการฯ ฉบับที่ 13 ไม่เป็นหนังสือตามมาตรา 178 ของรัฐธรรมนูญแห่งราชอาณาจักรไทย

14. เรื่อง การนำเสนอรายงานทบทวนสถานการณ์สิทธิมนุษยชนของไทยตามกลไก Universal Periodic Review รอบที่ 4
		คณะรัฐมนตรีมีมติเห็นชอบต่อกรอบการพิจารณาข้อเสนอแนะในช่วงการนำเสนอรายงานประเทศของไทยตามกลไก Universal Periodic Review (UPR) รอบที่ 4 และคำมั่นโดยสมัครใจของไทยและอนุมัติให้คณะผู้แทนไทยพิจารณาข้อเสนอแนะ ที่ได้รับในช่วงการนำเสนอรายงานประเทศฯ ที่นครเจนีวา ตามกรอบดังกล่าว รวมทั้งประกาศคำมั่นโดยสมัครใจของไทย ตามที่กระทรวงการต่างประเทศ (กต.) เสนอ
		สาระสำคัญของเรื่อง
		1. คณะมนตรีสิทธิมนุษยชนแห่งสหประชาชาติ (Human Rights Council: HRC) ได้กำหนดให้ประเทศสมาชิกสหประชาชาติทุกประเทศ รวมทั้งไทย จัดทำและนำเสนอรายงานทบทวนสถานการณ์สิทธิมนุษยชนตามกลไก UPR ซึ่งสะท้อนการดำเนินงานด้านสิทธิมนุษยชนทุก 4 ปีครึ่ง โดยประเทศอื่น ๆ จะร่วมพิจารณาและให้ข้อเสนอแนะ โดยในกระบวนการ UPR รอบที่ 4 คณะมนตรีสิทธิมนุษยชนแห่งสหประชาชาติได้กำหนดให้ไทยเข้าร่วมการนำเสนอรายงานประเทศฯ ในวันที่ 9 พฤศจิกายน 2569 ในช่วงการประชุมคณะทำงาน UPR สมัยที่ 53 ระหว่างวันที่ 2-13 พฤศจิกายน 2569 ณ นครเจนีวา 
		2. คณะผู้แทนไทยที่จะเดินทางไปเข้าร่วมการนำเสนอรายงานประเทศตามกลไก UPR รอบที่ 4 ที่นครเจนีวา ประกอบด้วย นางเอกสิริ ปิณฑะรุจิ ปลัดกระทรวงการต่างประเทศ ในฐานะหัวหน้าคณะ และผู้แทนจากหน่วยงานที่เกี่ยวข้อง ได้แก่ กระทรวงการต่างประเทศ กระทรวงยุติธรรม กระทรวงการพัฒนาสังคมและความมั่นคงของมนุษย์ กระทรวงแรงงาน กระทรวงสาธารณสุข กระทรวงมหาดไทย กระทรวงกลาโหม สำนักงานอัยการสูงสุด และศูนย์อำนวยการบริหารจังหวัดชายแดนภาคใต้ มีภารกิจในการชี้แจงประเด็นและพัฒนาการด้านสิทธิมนุษยชนที่สำคัญ รวมทั้งปัญหาและอุปสรรคที่เกี่ยวข้องที่อยู่ในความสนใจของประเทศต่าง ๆ รวมทั้งพิจารณาท่าทีไทยต่อข้อเสนอแนะที่ได้รับจากประเทศต่าง ๆ
3. การนำเสนอรายงานประเทศตามกลไก UPR รอบที่ 4 จะสะท้อนความมุ่งมั่นของไทยในการส่งเสริมและคุ้มครองสิทธิมนุษยชนตามพันธกรณีระหว่างประเทศ และช่วยเสริมสร้างความเชื่อมั่นต่อบทบาทของไทยในเวทีระหว่างประเทศ โดยเฉพาะในปัจจุบันที่ไทยดำรงตำแหน่งสมาชิกคณะมนตรีสิทธิมนุษยชนแห่งสหประชาชาติ วาระปี 2568-2570 และเป็นโอกาสให้ไทยนำเสนอความก้าวหน้าในการส่งเสริมและคุ้มครองสิทธิมนุษยชน รวมทั้งนำข้อเสนอแนะของประเทศต่าง ๆ ที่ไทยรับมาดำเนินการเพื่อขับเคลื่อนการส่งเสริมและคุ้มครองสิทธิมนุษยชนของไทยให้ได้มาตรฐานและมีประสิทธิภาพ
		
15. เรื่อง (ร่าง) ยุทธศาสตร์ระยะยาวในการพัฒนาแบบปล่อยก๊าซเรือนกระจกต่ำของประเทศ ฉบับปรับปรุง
ครั้งที่ 2
		คณะรัฐมนตรีมีมติเห็นชอบตามที่กระทรวงทรัพยากรธรรมชาติและสิ่งแวดล้อม (ทส.) เสนอ ดังนี้ 
1. เห็นชอบ (ร่าง) ยุทธศาสตร์ระยะยาวในการพัฒนาแบบปล่อยก๊าซเรือนกระจกต่ำของประเทศ
ฉบับปรับปรุงครั้งที่ 2
2. มอบหมายให้กระทรวงทรัพยากรธรรมชาติและสิ่งแวดล้อม โดยกรมการเปลี่ยนแปลงสภาพภูมิอากาศและสิ่งแวดล้อม ดำเนินการจัดส่งยุทธศาสตร์ระยะยาวฯ ต่อสำนักเลขาธิการกรอบอนุสัญญาสหประชาชาติว่าด้วยการเปลี่ยนแปลงสภาพภูมิอากาศ ทั้งนี้ หากมีความจำเป็นต้องปรับปรุงแก้ไขในส่วนที่มิใช่สาระสำคัญ และไม่ขัดต่อผลประโยชน์ของประเทศไทย ให้กระทรวงทรัพยากรธรรมชาติและสิ่งแวดล้อมสามารถดำเนินการได้โดยไม่ต้องเสนอคณะรัฐมนตรีพิจารณาอีก
		สาระสำคัญของเรื่อง
		1. ประเทศไทยได้ให้สัตยาบันเข้าเป็นภาคีในอนุสัญญาสหประชาชาติว่าด้วยการเปลี่ยนแปลงสภาพภูมิอากาศ (UNFCCC) เมื่อวันที่ 28 ธันวาคม 2537 มีผลใช้บังคับตั้งแต่วันที่ 28 มีนาคม 2538 และได้ให้สัตยาบันเข้าเป็นภาคีความตกลงปารีส เมื่อวันที่ 21 กันยายน 2559 มีผลใช้บังคับ ตั้งแต่วันที่ 4 พฤศจิกายน 2559 โดยมีกรมการเปลี่ยนแปลงสภาพภูมิอากาศและสิ่งแวดล้อมทำหน้าที่เป็นหน่วยประสานงานกลางของอนุสัญญาฯ ดำเนินการตามพันธกรณีของอนุสัญญาฯ และความตกลงปารีสมาโดยตลอด
		2. ข้อ 4 วรรค 19 ของความตกลงปารีส กำหนดให้ภาคีทุกประเทศควรมุ่งมั่นในการจัดทำและสื่อสารยุทธศาสตร์ระยะยาวในการพัฒนาแบบปล่อยก๊าซเรือนกระจกต่ำ (Long-term Low Greenhouse Gas Emission Development Strategy : LT-LEDS) เพื่อตอบสนองต่อความร่วมมือกับประชาคมโลกในการควบคุมการเพิ่มขึ้นของอุณหภูมิเฉลี่ยของโลกไม่ให้เกิน 1.5 องศาเซลเซียส โดยมุ่งสู่การปล่อยก๊าซเรือนกระจกของโลกในระดับสูงสุดโดยเร็วที่สุด โดยคำนึงถึงหลักความรับผิดชอบร่วมกันในระดับที่แตกต่างโดยคำนึงถึงขีดความสามารถของแต่ละภาคี (Common But Differentiated Responsibilities and Respective Capabilities, in the Light of Different National Circumstances) ทั้งนี้ ประเทศไทยได้จัดส่งยุทธศาสตร์ระยะยาวในการพัฒนาแบบปล่อยก๊าซเรือนกระจกต่ำของประเทศ ฉบับแรก ต่อสำนักเลขาธิการ UNFCCC ในปี พ.ศ. 2564 (ค.ศ. 2021) และจัดส่งฉบับปรับปรุงครั้งที่ 1 ในปี พ.ศ. 2565 (ค.ศ. 2022) โดยยกระดับเป้าหมายเพื่อมุ่งสู่ความเป็นกลางทางคาร์บอน (Carbon Neutrality) ภายในปี พ.ศ. 2593 (ค.ศ. 2050) และการปล่อยก๊าซเรือนกระจกสุทธิเป็นศูนย์ (Net Zero GHG Emissions) ภายในปี พ.ศ. 2608 (ค.ศ. 2065) นอกจากนี้ข้อตัดสินใจ 1/CMA5 วรรค 40 ยังได้เน้นย้ำถึงความสำคัญของการจัดทำเป้าหมายการมีส่วนร่วมที่ประเทศกำหนด (NDC) ให้สอดคล้องกับยุทธศาสตร์ระยะยาวฯ และสนับสนุนให้ภาคีจัดทำเป้าหมาย NDC ถัดไปให้สอดคล้องกับยุทธศาสตร์ระยะยาวฯ ดังกล่าว ดังนั้น การปรับปรุงยุทธศาสตร์ระยะยาวฯ ของประเทศไทย จึงควรเชื่อมโยงกับการมีส่วนร่วมที่ประเทศกำหนด ฉบับที่ 2 (NDC 3.0) เพื่อให้เป้าหมายและแนวทางการลดการปล่อยก๊าซเรือนกระจก เพื่อมุ่งสู่เป้าหมายการปล่อยก๊าซเรือนกระจกสุทธิเป็นศูนย์ ภายในปี ค.ศ. 2050 สอดคล้องตามเส้นวิถีการปล่อยก๊าซเรือนกระจก 1.5 องศาเซลเซียส (1.5 °C Pathway)
		3. กระทรวงทรัพยากรธรรมชาติและสิ่งแวดล้อม โดยกรมการเปลี่ยนแปลงสภาพภูมิอากาศและสิ่งแวดล้อม ในฐานะหน่วยประสานงานกลางกรอบอนุสัญญาสหประชาชาติว่าด้วยการเปลี่ยนแปลงสภาพภูมิอากาศ ได้จัดทำ (ร่าง) ยุทธศาสตร์ระยะยาวในการพัฒนาแบบปล่อยก๊าซเรือนกระจกต่ำของประเทศ ฉบับปรับปรุงครั้งที่ 2 และจัดประชุมรับฟังความคิดเห็นต่อผลการศึกษาการปรับปรุงยุทธศาสตร์ระยะยาว ๆ รายสาขา ร่วมกับหน่วยงานรับผิดชอบหลักรายสาขา (Sectoral focal point) และหน่วยงานที่เกี่ยวข้องครอบคลุม 5 สาขา ได้แก่ สาขาพลังงานและคมนาคมขนส่ง สาขากระบวนการทางอุตสาหกรรมและการใช้ผลิตภัณฑ์ (IPPU) สาขาเกษตร สาขาของเสีย และสาขาป่าไม้และการใช้ประโยชน์ที่ดิน (LULUCF) จำนวนทั้งสิ้น 15 ครั้ง และได้จัดประชุมรับฟังความคิดเห็นต่อผลกระทบทางเศรษฐกิจและสังคม ต่อการปรับปรุงยุทธศาสตร์ระยะยาวฯ และรับฟังความคิดเห็นสาธารณะ เมื่อวันที่ 20 กรกฎาคม 2569 โดยได้ข้อสรุปลำดับเวลาการเปลี่ยนผ่านของแต่ละสาขา เพื่อมุ่งสู่เป้าหมายการปล่อยก๊าซเรือนกระจกสุทธิเป็นศูนย์ภายในปี ค.ศ. 2050
		4. คณะกรรมการนโยบายการเปลี่ยนแปลงสภาพภูมิอากาศแห่งชาติ ในการประชุมครั้งที่ 3/2569 เมื่อวันที่ 9 กันยายน 2569 มีมติเห็นชอบในหลักการต่อ (ร่าง) ยุทธศาสตร์ระยะยาวในการพัฒนาแบบปล่อยก๊าซเรือนกระจกต่ำของประเทศ ฉบับปรับปรุงครั้งที่ 2 และมอบหมายให้กระทรวงทรัพยากรธรรมชาติและสิ่งแวดล้อม โดยกรมการเปลี่ยนแปลงสภาพภูมิอากาศและสิ่งแวดล้อม นำ (ร่าง) ยุทธศาสตร์ระยะยาวในการพัฒนาแบบปล่อยก๊าซเรือนกระจกต่ำของประเทศ ฉบับปรับปรุงครั้งที่ 2 เสนอต่อคณะรัฐมนตรีพิจารณาให้ความเห็นชอบตามขั้นตอนต่อไป
		5. (ร่าง) ยุทธศาสตร์ระยะยาวในการพัฒนาแบบปล่อยก๊าซเรือนกระจกต่ำของประเทศฉบับปรับปรุงครั้งที่ 2 เป็นการแสดงเจตนารมณ์และยืนยันความมุ่งมั่นของประเทศไทยในการลดการปล่อยก๊าซเรือนกระจกต่อประชาคมโลกตามความตกลงปารีส โดยมุ่งสู่การปล่อยก๊าซเรือนกระจกสุทธิเป็นศูนย์ภายในปี พ.ศ. 2593 (ค.ศ. 2050) ทั้งนี้ ยุทธศาสตร์ระยะยาวฯ ฉบับนี้ จะเป็นกรอบในการกำหนดทิศทางการดำเนินงาน และการบูรณาการนโยบายและแผนด้านการลดก๊าซเรือนกระจกของประเทศให้สอดคล้องตามการมีส่วนร่วมที่ประเทศกำหนด ฉบับที่ 2 (NDC 3.0) ของประเทศไทย เพื่อสนับสนุนการเปลี่ยนผ่าน สู่เศรษฐกิจและสังคมคาร์บอนต่ำ ควบคู่กับการรักษาขีดความสามารถในการแข่งขันทางเศรษฐกิจและการค้าของประเทศ ตลอดจนส่งเสริมการดึงดูดการลงทุนและความร่วมมือจากต่างประเทศ อันจะช่วยเสริมสร้างศักยภาพในการพัฒนาประเทศอย่างยั่งยืน
		6. สำนักงานคณะกรรมการกฤษฎีกา มีความเห็นว่า (ร่าง) ยุทธศาสตร์ระยะยาวในการพัฒนาแบบปล่อยก๊าซเรือนกระจกต่ำของประเทศ ฉบับปรับปรุงครั้งที่ 2 เป็นเอกสารที่กรมการเปลี่ยนแปลงสภาพภูมิอากาศและสิ่งแวดล้อม จัดทำขึ้นตามข้อ 4.19 ของความตกลงปารีส โดยจะจัดส่งไปยังสำนักเลขาธิการ UNFCCC ภายในเดือนพฤศจิกายน พ.ศ. 2569 ก่อนการประชุมรัฐภาคีกรอบอนุสัญญาสหประชาชาติว่าด้วยการเปลี่ยนแปลงสภาพภูมิอากาศ สมัยที่ 31 ณ เมืองอันตัลยา สาธารณรัฐตุรกี ซึ่งมีสาระสำคัญเป็นการจัดทำยุทธศาสตร์การพัฒนาการปล่อยก๊าซเรือนกระจกต่ำในระยะยาวของไทย โดยมิได้มีการใช้ถ้อยคำที่มุ่งหมายให้เกิดผลผูกพันทางกฎหมายระหว่างกันตามกฎหมายระหว่างประเทศ ประกอบกับเป็นการดำเนินการฝ่ายเดียวของไทย และไม่มีการจัดทำความตกลงขึ้นใหม่ กรณีจึงไม่เข้าลักษณะเป็นหนังสือสัญญาตามมาตรา 178 ของรัฐธรรมนูญแห่งราชอาณาจักรไทย แต่เป็นเรื่องเกี่ยวกับความสัมพันธ์ระหว่างประเทศที่มีผลผูกพันรัฐบาลไทยตามมาตรา 4 (7) แห่งพระราชกฤษฎีกาว่าด้วยการเสนอเรื่องและการประชุมคณะรัฐมนตรี พ.ศ. 2548 กรณีจึงต้องเสนอเรื่องต่อคณะรัฐมนตรีเพื่อพิจารณาให้ความเห็นชอบก่อนดำเนินการต่อไป

16. เรื่อง การแต่งตั้งคณะผู้แทนไทยในการประชุมใหญ่ผู้แทนผู้มีอำนาจเต็มของสหภาพโทรคมนาคมระหว่างประเทศ ค.ศ. 2026 (ITU Plenipotentiary Conference 2026 : PP - 26) ระหว่างวันที่ 9-27 พ.ย. 2569 ณ กรุงโดฮา รัฐกาตาร์
		คณะรัฐมนตรีมีมติเห็นชอบตามที่สำนักงานคณะกรรมการกิจการกระจายเสียง กิจการโทรทัศน์ และกิจการโทรคมนาคมแห่งชาติ (สำนักงาน กสทช.) เสนอ ดังนี้
1. เห็นชอบเอกสารกรอบท่าทีของประเทศไทยในการเข้าร่วมการประชุมใหญ่ผู้แทนผู้มีอำนาจเต็มของสหภาพโทรคมนาคมระหว่างประเทศ (International Telecommunication Union : ITU) ค.ศ. 2026 (ITU Plenipotentiary Conference 2026 : PP - 26) รวมถึงร่างข้อสงวน ต่อกรรมสารสุดท้าย (ร่างข้อสงวนฯ) และมอบหมายให้หัวหน้าคณะผู้แทนไทยหรือรองหัวหน้าคณะผู้แทนไทยพิจารณาใช้ดุลยพินิจตามสถานการณ์ ตามความเหมาะสมในเรื่องที่จะเป็นประโยชน์ต่อไป และรับทราบองค์ประกอบคณะผู้แทนไทย
2. มอบอำนาจให้แก่หัวหน้าคณะผู้แทนไทยและรองหัวหน้าคณะผู้แทนไทยในการอภิปราย ลงมติ และลงนามในกรรมสารสุดท้ายของการประชุม PP - 26
3. มอบหมายให้กระทรวงการต่างประเทศ (กต.) ออกหนังสือแต่งตั้งผู้แทน (Credentials) โดยมอบอำนาจตามข้อ 2 ให้แก่หัวหน้าคณะผู้แทนไทยและรองหัวหน้าคณะผู้แทนไทย		
เรื่องเดิม
1. คณะรัฐมนตรีมีมติ (13 กันยายน 2565) เห็นชอบเอกสารท่าทีของประเทศไทยในการเข้าร่วมการประชุมใหญ่ผู้แทนผู้มีอำนาจเต็ม ปี ค.ศ. 2022 ของ ITU (ITU Plenipotentiary Conference 2022 : PP - 22) รวมถึงร่างข้อสงวนฯ และมอบหมายให้หัวหน้าคณะผู้แทนไทย (ประธาน กสทช.) หรือผู้แทนไทยที่ได้รับมอบหมายจากหัวหน้าคณะผู้แทนไทยพิจารณาใช้ดุลยพินิจตามสถานการณ์ ตามความเหมาะสมในเรื่องที่จะเป็นประโยชน์ต่อไป และมอบอำนาจให้แก่หัวหน้าคณะผู้แทนไทยและรองหัวหน้าคณะผู้แทนไทยในการอภิปรายลงมติ และลงนามในกรรมสารสุดท้ายของการประชุม PP - 22 ของ ITU ซึ่งต่อมาคณะรัฐมนตรีได้มีมติ (11 เมษายน 2566) รับทราบผลการประชุมดังกล่าว ซึ่งประเทศไทยได้รับเลือกตั้งให้เป็นสมาชิกสภาบริหารของ ITU เป็นสมัยที่ 11 (ค.ศ. 2023 – 2026)
2. คณะรัฐมนตรีมีมติ (8 เมษายน 2568) อนุมัติให้ประเทศไทยสมัครรับเลือกตั้งตำแหน่งสมาชิกสภาบริหารของ ITU อีกวาระหนึ่ง (ปี ค.ศ. 2027 - 2030) และมอบหมายให้ กต. ดำเนินการขอเสียง/แลกเสียงสนับสนุนจากประเทศสมาชิกของ ITU ในการสมัครรับเลือกตั้งตำแหน่งสมาชิกสภาบริหารของประเทศไทย
สาระสำคัญของเรื่อง
		1. การประชุมใหญ่ผู้แทนผู้มีอำนาจเต็มของ ITU เป็นการประชุมสูงสุดของ ITU ซึ่งจัดขึ้นทุก ๆ  4 ปี โดยมีผู้แทนจากประเทศสมาชิกจำนวนกว่า 194 ประเทศเข้าร่วมการประชุมเพื่อพิจารณาประเด็นสำคัญต่าง ๆ เช่น (1) ข้อเสนอการแก้ไขบทบัญญัติแห่งธรรมนูญ อนุสัญญา กฎทั่วไปของการประชุม ข้อตัดสินใจ ข้อมติ ข้อเสนอแนะ (2) การพิจารณารายงานผลการดำเนินงานและกิจกรรมจากสำนักงานของ ITU (ประกอบด้วย 3 สำนักงาน ได้แก่ สำนักงานวิทยุคมนาคม สำนักงานมาตรฐานโทรคมนาคม และสำนักงานพัฒนาโทรคมนาคม) ในช่วง 4 ปีที่ผ่านมา (3) การรับรองรายงานและข้อเสนอของสภาบริหารของ ITU (ITU Council) ด้านนโยบายและทิศทางการบริหารจัดการองค์กรของ ITU แผนยุทธศาสตร์ การบริหารงบประมาณ การเงิน และบุคลากรในอีก 4 ปีข้างหน้า (4) การพิจารณาประเด็นท้าทายสำคัญที่เกี่ยวข้องในด้านโทรคมนาคมและเทคโนโลยีสารสนเทศและการสื่อสาร (ICT) และ (5) การเลือกตั้งตำแหน่งบริหารสำคัญของ ITU
		2. ในครั้งนี้ ITU จะจัดการประชุม PP - 26 ขึ้นระหว่างวันที่ 9 - 27 พฤศจิกายน 2569 ณ กรุงโดฮา รัฐกาตาร์ โดยมติที่ประชุม กสทช. เห็นชอบ (1) กรอบท่าทีของประเทศไทย (2) ร่างข้อสงวนฯ และ (3) องค์ประกอบคณะผู้แทนไทยเข้าร่วมการประชุม PP-26 จำนวน 12 ราย โดยมีพลตำรวจเอก ดร. ณัฐธร เพราะสุนทร ทำหน้าที่หัวหน้าคณะผู้แทนไทย
[bookmark: _GoBack]		3. สำนักงาน กสทช. แจ้งว่า การเข้าร่วมการประชุม PP - 26 จะช่วยส่งเสริมภาพลักษณ์ของประเทศไทยในเวทีระหว่างประเทศ แสดงบทบาทการมีส่วนร่วมของประเทศไทยในการบริหารงาน ITU ตลอดจนเสนอแนะผลักดันข้อเสนอยุทธศาสตร์ด้านโทรคมนาคม เพื่อรักษาผลประโยชน์ของประเทศไทยภายใต้กรอบ ITU ในระยะยาว นอกจากนี้ การเข้าร่วมประชุมมีความสำคัญต่อสถานภาพการลงสมัครรับเลือกตั้งของไทยเพื่อรักษาที่นั่งในสภาบริหารของ ITU ประกอบกับการที่ไทยเป็นที่ตั้งของสำนักงานประจำภูมิภาคเอเชียและแปซิฟิก ตั้งแต่ปี 2535 ทำให้ประเทศไทยสามารถให้ความร่วมมือกับสำนักงานภูมิภาคของ ITU ได้อย่างใกล้ชิดทั้งในด้านการจัดการประชุมและการฝึกอบรมต่าง ๆ รวมถึงการประสานงานในเรื่องต่าง ๆ ในฐานะหน่วยงานอำนวยการได้อย่างสะดวก ซึ่งช่วยเพิ่มบทบาทของประเทศไทยเป็นศูนย์กลางด้านโทรคมนาคมของภูมิภาคเอเชียและแปซิฟิก 
		

	แต่งตั้ง



17. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงสาธารณสุข)
		คณะรัฐมนตรีมีมติอนุมัติตามที่รัฐมนตรีว่าการกระทรวงสาธารณสุขเสนอแต่งตั้ง นายสุชาติ จองประเสริฐ ข้าราชการพลเรือนสามัญ ตำแหน่ง ผู้อำนวยการกอง [ผู้อำนวยการเฉพาะด้าน (วิชาการอาหารและยา) สูง] กองส่งเสริมงานคุ้มครองผู้บริโภค ด้านผลิตภัณฑ์สุขภาพในส่วนภูมิภาคและท้องถิ่น สำนักงานคณะกรรมการอาหารและยาให้ดำรงตำแหน่ง ผู้ทรงคุณวุฒิด้านมาตรฐานผลิตภัณฑ์ด้านสาธารณสุข (นักวิชาการอาหารและยาทรงคุณวุฒิ) สำนักงานคณะกรรมการอาหารและยา กระทรวงสาธารณสุข ตั้งแต่วันที่ 16 มีนาคม 2569 ซึ่งเป็นวันที่มีคุณสมบัติครบถ้วนสมบูรณ์ และรองนายกรัฐมนตรี (นายทรงศักดิ์ ทองศรี) ได้ให้ความเห็นชอบด้วยแล้ว
ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

18. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง
(กระทรวงการต่างประเทศ)
		คณะรัฐมนตรีมีมติอนุมัติตามที่รัฐมนตรีว่าการกระทรวงการต่างประเทศเสนอแต่งตั้งข้าราชการพลเรือนสามัญ สังกัดกระทรวงการต่างประเทศ ให้ดำรงตำแหน่งประเภทบริหารระดับสูง รวม 4 ราย เพื่อทดแทนตำแหน่งที่ว่าง จำนวน 2 ราย และตำแหน่งที่จะว่าง จำนวน 2 ราย ดังนี้
		1. นายณรงค์ บุญเสถียรวงศ์ ตำแหน่ง เอกอัครราชทูต สำนักงานการค้าและเศรษฐกิจไทย ไทเป ให้ดำรงตำแหน่ง เอกอัครราชทูต สถานเอกอัครราชทูต ณ กรุงเม็กซิโก สหรัฐเม็กซิโก
		2. นายอังกูร กุลวานิช ตำแหน่ง รองอธิบดีกรมสนธิสัญญาและกฎหมาย ให้ดำรงตำแหน่ง เอกอัครราชทูต สถานเอกอัครราชทูต ณ กรุงมัสกัต รัฐสุลต่านโอมาน
		3. นางอุรษา มงคลนาวิน ตำแหน่ง อธิบดีกรมเอเชียใต้ ตะวันออกกลางและแอฟริกา ให้ดำรงตำแหน่ง เอกอัครราชทูต สถานเอกอัครราชทูต ณ กรุงโคเปนเฮเกน ราชอาณาจักรเดนมาร์ก
		4. นายอธิปัตย์ โรจนไพบูลย์ ตำแหน่ง เอกอัครราชทูต สถานเอกอัครราชทูต ณ กรุงดิลี สาธารณรัฐประชาธิปไตยติมอร์-เลสเต ให้ดำรงตำแหน่ง เอกอัครราชทูต สถานเอกอัครราชทูต ณ กรุงราบัต ราชอาณาจักรโมร็อกโก
		โดยการแต่งตั้งข้าราชการให้ไปดำรงตำแหน่งเอกอัครราชทูตประจำต่างประเทศทั้ง 4 รายดังกล่าว ได้รับความเห็นชอบจากประเทศผู้รับ และรองนายกรัฐมนตรี (นายสีหศักดิ์ พวงเกตุแก้ว) ได้ให้ความเห็นชอบด้วยแล้ว
		ทั้งนี้ ตั้งแต่วันที่ทรงพระกรุณาโปรดเกล้าโปรดกระหม่อมแต่งตั้งเป็นต้นไป

19. เรื่อง การแต่งตั้งประธานกรรมการและกรรมการผู้ทรงคุณวุฒิในคณะกรรมการการรถไฟฟ้าขนส่งมวลชนแห่งประเทศไทย (กระทรวงคมนาคม)
		คณะรัฐมนตรีมีมติอนุมัติตามที่กระทรวงคมนาคม (คค.) เสนอแต่งตั้งประธานกรรมการและกรรมการผู้ทรงคุณวุฒิในคณะกรรมการการรถไฟฟ้าขนส่งมวลชนแห่งประเทศไทยรวม 2 คน เพื่อแทนประธานกรรมการและกรรมการผู้ทรงคุณวุฒิเดิมที่พ้นจากตำแหน่งเนื่องจากขอลาออก ดังนี้
		1. นายปิยพงษ์ จิวัฒนกุลไพศาล		ประธานกรรมการ
		2. นายมนตรี เดชาสกุลสม		กรรมการผู้ทรงคุณวุฒิ
		ทั้งนี้ ตั้งแต่วันที่ 3 พฤศจิกายน 2569 เป็นต้นไป และผู้ได้รับแต่งตั้งให้ดำรงตำแหน่งแทนอยู่ในตำแหน่งเท่ากับวาระที่เหลืออยู่ของประธานกรรมการหรือกรรมการซึ่งได้แต่งตั้งไว้แล้ว ซึ่งรองนายกรัฐมนตรี (นายพิพัฒน์ รัชกิจประการ) ได้ให้ความเห็นชอบด้วยแล้ว

20. เรื่อง การแต่งตั้งกรรมการผู้ทรงคุณวุฒิในคณะกรรมการคุ้มครองข้อมูลเครดิต (กระทรวงการคลัง)
		คณะรัฐมนตรีมีมติอนุมัติตามที่กระทรวงการคลัง (กค.) เสนอแต่งตั้ง นางสาวจิตรฤทัย คงมั่นทวีทรัพย์ เป็นกรรมการผู้ทรงคุณวุฒิ (ด้านคอมพิวเตอร์) ในคณะกรรมการคุ้มครองข้อมูลเครดิต แทนกรรมการผู้ทรงคุณวุฒิเดิมที่พันจากตำแหน่งก่อนครบวาระเนื่องจากลาออก 
		ทั้งนี้ ตั้งแต่วันที่ 3 พฤศจิกายน 2569 เป็นต้นไป และให้ผู้ที่ได้รับแต่งตั้งให้ดำรงตำแหน่งแทนอยู่ในตำแหน่งเท่ากับวาระที่เหลืออยู่ของกรรมการซึ่งตนแทน ซึ่งรองนายกรัฐมนตรี (นายเอกนิติ นิติทัณฑ์ประภาศ) ได้ให้ความเห็นชอบด้วยแล้ว
		
21. เรื่อง การแต่งตั้งกรรมการผู้ทรงคุณวุฒิในคณะกรรมการคดีพิเศษ วาระปี พ.ศ. 2569 
(กระทรวงยุติธรรม)
		คณะรัฐมนตรีมีมติอนุมัติตามที่กระทรวงยุติธรรม (ยธ.) เสนอแต่งตั้งกรรมการผู้ทรงคุณวุฒิในคณะกรรมการคดีพิเศษ จำนวน 9 คน เนื่องจากกรรมการผู้ทรงคุณวุฒิเดิมจะดำรงตำแหน่งครบวาระสองปี ในวันที่ 18 พฤศจิกายน 2569 ดังนี้
		1. นายกานต์ คฤหเดช			(ด้านเศรษฐศาสตร์)
		2. นางสมหมาย ศิริอุดมเศรษฐ		(ด้านการเงินการธนาคาร)
		3. นายพชร อนันตศิลป์			(ด้านเทคโนโลยีสารสนเทศ)
		4. นายอนุพงศ์ สุขสมนิตย์		(ด้านกฎหมาย)
		5. พลตำรวจโท นพศิลป์ พูลสวัสดิ์	(ด้านการป้องกันและปราบปรามการฟอกเงิน)
		6. พลตำรวจเอก มนู เมฆหมอก		(ด้านการปราบปรามผู้มีอิทธิพล)
		7. พลตำรวจเอก สมประสงค์ เย็นท้วม	(ด้านการสอบสวนคดีอาญา)
		8. นายรณรงค์ ทิพย์ศิริ			(ด้านความมั่นคงประเทศ)
		9. นายพันธ์ทอง ลอยกุลนันท์		(ด้านธุรกิจการค้าระหว่างประเทศ)
		ทั้งนี้ ตั้งแต่วันที่ 19 พฤศจิกายน 2569 เป็นต้นไป ซึ่งนายกรัฐมนตรีได้ให้ความเห็นชอบด้วยแล้ว

22. เรื่อง การแต่งตั้งประธานกรรมการในคณะกรรมการสำนักงานส่งเสริมเศรษฐกิจสร้างสรรค์ 
		คณะรัฐมนตรีมีมติอนุมัติตามที่รัฐมนตรีประจำสำนักนายกรัฐมนตรี (นายนภินทร ศรีสรรพางค์) เสนอแต่งตั้ง นายยุทธศักดิ์ สุภสร เป็นประธานกรรมการในคณะกรรมการสำนักงานส่งเสริมเศรษฐกิจสร้างสรรค์ แทน นายไชยยง รัตนอังกูร ประธานกรรมการเดิมที่พ้นจากตำแหน่งเนื่องจากขอลาออก ทั้งนี้ ตั้งแต่วันที่
 3 พฤศจิกายน 2569 เป็นต้นไป และผู้ได้รับแต่งตั้งแทนตำแหน่งที่ว่างอยู่ในตำแหน่งเท่ากับวาระที่เหลืออยู่ของผู้ซึ่งตนแทน

